ޝައިޚު މުޙައްމަދު ބިން ޢަބްދުލްވައްހާބުގެ ދަޢުވަތު – DhiSalafiyyah\n01/02/2012 ޢިލްމުވެރިން, ސިޔަރަތާއި ތާރީޚްއަލް އަޚް ބިލާލް ޢަބްދުއްސައްތާރު\nސަލަފީ ޞައްޙަ އަޤީދާ ފެތުރުއްވުމަށްޓަކައި ސަޢޫދީ އަރަބިއްޔާއަށް ނިސްބަތްވެވަޑައިގަންނަވާ، އިސްލާމީ އުއްމަތުގެ ބޮޑު ޢިލްމުވެރިއެއްކަމުގައިވާ އައްޝައިޚުލް މުޖައްދިދު މުޙައްމަދު ބިން ޢަބްދުލް ވައްހާބު އައްތަމީމީ رحمه الله ގެ ސަލަފީ ދަޢުވަތަށް އިޖާބަދިން މީހުންނަށް ނިސްބަތްކޮށް ވައްހާބީންނޭކިޔެއެވެ. ވައްހާބީ މިނަން ކިޔެނީ ޝައިޚުގެ ބައްޕާފުޅުގެ ނަންކަމުގައިވާ ޢަބްދުލް ވައްހާބަށް ނިސްބަތްކޮށެވެ. އިމާމް އަޙުމަދު ބިން ހަންބަލް رحمه الله ގެ މަޒްހަބަށް ތަބާވާމީހުންނަށް ހަންބަލީން ކިޔޭފަދައިންނެވެ. ހަންބަލް އަކީ އިމާމް އަޙްމަދުގެ ބައްޕާފުޅެވެ.\nނަމަވެސް މުސްތަޝްރިޤުންނާއި ޣައިރުމުސްލިމުން މިހާރަކަށް އައިސް، ފަރުޟު ފަސް ނަމާދުކޮށް ދީނުގެ އުސޫލުތަކަށް ބަރާބަރަށް ތަބަޢުވާ މީހުންނަކީ ވައްހާބީންކަމުގައި ހަދައި އެއީ ހައްދުފަހަނަ އަޅައިގޮސްފައިވާ ބައެއްކަމުގައި ބުނެއެވެ. މިފަދަމީހުންގެ މަޤްޞަދަކީ އިސްލާމްދީނުން މީސްތަކުން ދުރުކޮށް، ރަސޫލުﷲ صلى الله عليه وسلم ގެ ސުންނަތާއިމެދު މީސްތަކުންގެ ހިތްތަކުގައި ނަފްރަތު އުފައްދާ ޝައްކު އުފެއްދުމެވެ. އަދި މިއީ އާ މަޒްހަބެއްކަމަށް ބުނެ އިސްލާމްދީނުގެ ޢަދުއްވުންގެ ދަލުގައި ޖެހިފައިވާ، މުސްލިމުން ކަމަށް ދަޢުވާކުރާ ބަޔަކުވެސް އުޅެމުންދެއެވެ. ނަމަވެސް މިއީ އާ މަޒްހަބެއް ނޫންކަމާއި، ޝައިޚުގެ ދަޢުވަތަކީ މާތް ނަބިއްޔާ صلى الله عليه وسلم ގެ ސުންނަތް ދިރުވާ ފެތުރުއްވެވުންކަން ޝައިޚުގެ ދަޢުވަތައް ނަޒަރުހިންގާލިމީހަކަށް ފެނިގެންދާނެއެވެ. އަދި ޝައިޚު މުޙައްމަދު ބިން ޢަބްދުލް ވައްހާބު رحمه الله ފެތުރުއްވެވީ އާ ޝަރީޢަތެއްވެސް ނޫނެވެ. އެހެނެއްކަމަކު، އެބޭފުޅާ ފެތުރުއްވެވީ ސަލަފުއްޞާލިހުންގެ މަންހަޖެވެ. އެބޭފުޅާގެ ދަޢުވަތަކީ ހަމަ ރަސޫލުﷲ صلى الله عليه وسلم ގެ ދަޢުވަތެވެ. ޞަޙާބީންގެ ދަޢުވަތެވެ. ސަލަފުއްޞާލިހުންގެ ދަޢުވަތެވެ. އިސްލާމް ދީނުގެ ސާފުސީދާ މަގަށް ގޮވާލެއްވުމެވެ.\nއެބޭފުޅާގެ ދަޢުވަތަކީ އެއްވެސް ހާލެއްގައި ކީރިތި ޤުރުއާނާއި މާތް ނަބިއްޔާ صلى الله عليه وسلم ގެ ސުންނަތާއި ޚިލާފް އާ ގޮތްތަކަކަށް ގޮވާލި ގޮވާލެއްވުމެއް ނޫންކަން، ޝައިޚު މުޙައްމަދު ބިން ޢަބްދުލްވައްހާބު رحمه الله ގެ ސީރަތު ދިރާސާކޮށްފި މީހަކަށް ވަރަށް ސާފުކޮށް އެނގިގެން ދާނެއެވެ. ނަމަވެސް ހިތާމައަކީ، އިސްލާމްދީނުގެ ޢަދުއްވުން، އެމީހުންގެ ޢަދުލުވެރިކަމެއްނެއް މީޑިޔާތަކުގައި ފަތުރަމުންދާ ޙަޤީޤަތެއްނެތް ދޮގު ވާހަކަތައް ޤަބޫލުކޮށް މުސްލިމުންގެ ތެރެއިން ބަޔަކުވެސް، ދީނުގެ ޙުކުމްތަކުގައި ފުރިހަމައަށް ހިފޭތޯ މަސައްކަތްކުރާ ތިމާގެ އެހެން މުސްލިމު އަޚުންނަށް ނިސްބަތްކޮށް، ފުރައްސާރަކުރުމުގެ ގޮތުން ވައްހާބީންނޭކިޔާތީއެވެ. ހަޤީޤަތުގައި މި ފުރައްސާރަކުރެވެނީ ރަސޫލުﷲ صلى الله عليه وسلم ގެ ސުންނަތަށެވެ. އެހެނީ ޝެއިޚު މުޙައްމަދު ބިން ޢަބްދުލް ވައްހާބު رحمه الله ދަޢުވަތު ދެއްވީ ރަސޫލާ صلى الله عليه وسلم ގެ ސުންނަތަށެވެ. ތަވްޙީދަށެވެ. ޝިރުކާއި ބިދުޢަތަކާއި ޚުރާފާތްތައް ނައްތާލުމަށެވެ.\nޝައިޙު މުޙައްމަދު ބިން ޢަބްދުލް ވައްހާބު رحمه الله ގެ ޢާއިލާ\nޝައިޚުގެ ޢާއިލާއަކީ ޢިލްމީ އަދި ދީނީ ޢާއިލާއެކެވެ. ޝައިޚަކީ އާލް މުޝައްރަފު ޢާއިލާގެ ބޭފުޅެކެވެ. އަދި އާލް މުޝައްރަފު ޢާއިލާ ނިސްބަތްވަނީ ބަނީތަމީމް ޤަބީލާއަށެވެ. ބަނީތަމީމް ޤަބީލާއާއި ބެހޭގޮތުން ރަސޫލުﷲ صلى الله عليه وسلم ޙަދީޘްކުރައްވާފައި ވެއެވެ.\n((هُمْ أَشَدُّ أُمَّتِي عَلَى الدَّجَّالِ )) [رواه البخاري]\nމާނަ: ”އެއީ ތިމަންކަލޭގެފާނުގެ އުއްމަތުގައި ދައްޖާލުގެ މައްޗަށް އެންމެ ގަދަފަދަވެގެންވާ މީހުންނެވެ.“\nޝެއިޚު މުޙައްމަދު ބިން ޢަބްދުލް ވައްހާބު رحمه الله ގެ ނަސަބުފުޅު\nއެއީ، މުޝައްރަފުގެ ދަރިކަލުން ބުރައިދުގެ ދަރިކަލުން މުޙައްމަދުގެ ދަރިކަލުން ބުރައިދުގެ ދަރިކަލުން ރާޝިދުގެ ދަރިކަލުން އަޙްމަދުގެ ދަރިކަލުން ޢަލީގެ ދަރިކަލުން ސުލައިމާނުގެ ދަރިކަލުން ޢަބްދުލްވައްހާބުގެ ދަރިކަލުން މުޙައްމަދެވެ. – رحمهم الله جميعا – ޝެއިޚުގެ ކާފާފުޅު، ސުލައިމާނު ބިން ޢަލީ رحمه الله އަކީ ހިޖުރައިން 11 ވަނަ ޤަރުނުގައި ނަޖިދުގައި ފާޅުވި އެންމެ ބޮޑު ޢިލްމުވެރިޔާއެވެ. އަދި ޝެއިޚުގެ ބައްޕާފުޅު ޢަބްދުލްވައްހާބު ބިން ސުލައިމާން رحمه الله ، އެބޭފުޅާގެ ޢިލްމުވެރިކަމުގެ ސަބަބުން، ޢުޔަޔިނާ އޭ ކިޔުނު ރަށުގެ ޤާޟީއަކަށް އިސްކުރެވުނެވެ. ޝެއިޚު މުޙައްމަދު ބިން ޢަބްދުލްވައްހާބު އުފަންވެވަޑައިގަތީ ހިޖްރައިން 1115 ވަނަ އަހަރު ޢުޔަޔިނާ އޭ ކިޔުނު ރަށުގައެވެ.\nޝެއިޚު ތަރުބިއްޔަތުވެވަމުންއައި ގޮތާއި ޢިލްމީ ޙަޔާތުގެ ފެށުން\nޝެއިޚު މުޙައްމަދު ބިން ޢަބްދުލްވައްހާބު رحمه الله އަކީ، އެބޭފުޅާ އެންމެ ކުޑައިރުއްސުރެ ޢިލްމު އުނގެނިވަޑައިގެންނެވުމަށް ވަރަށް ބޮޑު ޝަވްޤުވެރިކަމެއް ހުންނަ ބޭފުޅެކެވެ. އެބޭފުޅާއާއި އެއް އުމުރުފުރާގެ ކުދިން ކުޅިވަރާއި މަޖަލުގައި ވަޤުތު ހޭދަކުރާގޮތައް، ޝެއިޚަކީ އެފަދަ ބޭކާރު ކަންކަމުގައި ވަޤުތު ހޭދަކުރެއްވުމަށްމަށް ޝަވްޤު ހުންނަ ބޭފުޅެއްނޫނެވެ. ޝެއިޚުގެ ޢިލްމީ ދަތުރުގެ ފެށުމަކަށްވީ ކީރިތި ޤުރުއާން އުނގެނި ދަސްކުރެއްވުމެވެ. ބުނެވޭގޮތުގައި ޝެއިޚު ކީރިތި ޤުރުއާން ހިތުދަސްކުރައްވާފައިވަނީ އުމުރުފުޅުން 10 އަހަރު ފަހަނައަޅައި ނުދަނީހެވެ. މި މުހިއްމު މަރުޙަލާ ފުރިހަމަކުރެއްވުމަށްފަހު، ދެން ފެއްޓެވީ ޝަރުޢީ އެހެނިހެން ޢިލްމު ޙާޞިލުކުރެއްވުމަށެވެ. ޚާއްސަކޮށް ޙަންބަލީ މަޒްހަބުގެ ފިޤުހު، އެބޭފުޅާގެ ބައްޕާފުޅުގެ ކިބައިން ޙާސިލްކުރެއް ވިއެވެ. ޝައިޚު އެންމެ ބޮޑަށް ކިޔަވާވިދާޅުވީ ޝައިޚުލްއިސްލާމް އިބްނި ތައިމިއްޔާގެ ފޮތްތަކުންނާއި އަލްއިމާމް އިބްނިލް ޤައްޔިމް رحمهما الله ގެ ފޮތްތަކުންނެވެ.\nޝެއިޚަކީ ވިސްނުންފުޅުތޫނު، ހިތުދަސްކުރުމުގެ ބާރުގަދަ، ޝަރުޢީ ޢިލްމު ޙާސިލްކުރުމަށް ފެންބޮވާގެންފައިވާ ބޭފުޅެކެވެ. އަދި ޝައިޚުގެ ބައްޕާފުޅު، ޝައިޚަށް ޢިލްމު އުނގެނުމަށް ބާރުއަޅުއްވައި ހިއްވަރުދެއްވައެވެ. އަދި ޢިލްމު ޙާސިލުކުރުމުގެ ތަފާތުމަގުތަކަށް އިރުޝާދުދެއްވާ ހައްދަވައެވެ. ޝައިޚުގެ ބައްޕާފުޅަކީ ފިޤުހުވެރިއަކަށް ވުމުގެ ސަބަބުން، އެބޭފުޅާގެ އަމިއްލަ ރަށްކަމުގައިވާ ޢުޔަޔިނާއާއި އަދި އެހެން ރަށްރަށުގެ ކިޔަވާކުދިންވެސް ޝައިޚުގެ ބައްޕާފުޅާއި ބައްދަލުކުރުމަށް އައިސްހަދައެވެ. އެގޮތުން ތަފާތު ޢިލްމީ ބައްދަލުވުންތަކާއި ޢިލްމީ ބަޙުޘްތައް ބާއްވާހަދައެވެ. މުޙައްމަދު ބިން ޢަބްދުލްވައްހާބު رحمه الله ވެސް މި ޢިލްމީ ބައްދަލްވުންތަކާއި ބަހުޘްތަކަށް ހާޟިރުވެވަޑައިގެންނެވުމުގެ ސަބަބުން، ޢީލްމީ ގޮތުން އިތުރު ފައިދާތަކެއް ކުރަމުން ދިޔައެވެ.\nނަތީޖާއެއްގެ ގޮތުން ޝައިޚުގެ ޢިލްމު ހާޞިލުކުރެއްވުމުގެ ފުރަތަމަ މަރުޙަލާ ނިމިގެން ދިޔައީ ވަރަށް ކާމިޔާބުކަމާއި އެކުގައެވެ. ޝައިޚާއި ބެހޭގޮތުން ޝައިޚުގެ ބައްޕަ ވިދާޅުވެފައިވެއެވެ.\n”ތިމަންނައަށް، ތިމަންނަގެ ދަރިފުޅުގެ ކިބައިން، ދަރިފުޅު ބާލިޣުވުމުގެ ކުރީން، ދީނުގެ ޙުކުމުތަކާއި ބެހޭގޮތުން ވަރަށް ގިނަ ފައިދާތަކެއްކުރިއެވެ.”\nޝެއިޚު މުޙައްމަދު ބިން ޢަބްދުލްވައްހާބު رحمه الله ބާލިޣުވީ އެބޭފުޅާގެ އުމުރުން 12 އަހަރުގައެވެ. އެއަހަރު ޝައިޚުގެ ބައްޕަ ވަނީ ޝައިޚު ކައިވެނި ކޮށްދެއްވާފައެވެ. އަދި ހަމަ އެއަހަރު ޝެއިޚުގެ ފުރަތަމަ ޙައްޖު އަދާކުރެއްވިއެވެ.\nމި ޙައްޖު ދަތުރުގައި، ކިޔަވާކުދިން ޝައިޚުންގެ އަރިހުން ޢިލްމު ޙާސިލުކުރުމަށް އެއްވެތިބޭ މަޖްލިސްތައް، މަސްޖިދުލްޙަރާމް އިން ޝައިޚު ދެކެވަޑައިގަތެވެ. އަދި މިފަދަ މަޖްލިސްތަކުން ފައިދާހުރި ތަފާތު ޢިލްމީ މަޢުލޫމާތު ޝައިޚު ހޯއްދެވިއެވެ.\nޝައިޚު ހައްޖަށް މިކުރެއްވި ދަތުރުފުޅު ނިއްމަވާލެއްވުމަށްފަހު ޝައިޚުގެ އަމިއްލަ ރަށްކަމުގައިވާ ޢުޔަޔިނާއަށް ވަޑައިގެންނެވުމުގެ ކުރިން މަދީނަތުލްމުނައްވަރާ އަށްވެސް ޒިޔާރަތްކުރެއްވިއެވެ. މި ޒިޔާރަތަށްފަހު އެނބުރި ރަށަށް ވަޑައިގެން ، ތަފްސީރު ފޮތްތަކާއި ޙަދީޘްފޮތްތަކާއި ތަވްޙީދު ޢިލްމުގެ ފޮތްތައް ކިޔަވާވިދާޅުވާން ފެއްޓެވިއެވެ. އަދި މިފަދަ ފޮތްތަކުގައި ވާ ޢިލްމީ މަޢުލޫމާތު ރަނގަޅަށް ފަހުމުވެވަޑައިގަންނަވައެވެ. ނަމަވެސް، އެމިންވަރުން އަދި ނުފުދޭކަމާއި، އިތުރަށް ޢިލްމަށް މުހުތާޖުވާކަން ޝައިޚަށް އަމިއްލަފުޅަށް ވިސްނިވަޑައިގެން، ޢިލްމު ހާޞިލުކުރެއްވުމަށް އެހެން ހިސާބުތަކަށް ދަތުރުކުރެއްވުމަށް ޢަޒުމު ކަނޑައެޅުއްވިއެވެ.\nޢިލްމު ޙާސިލުކުރެއްވުމަށް ޝައިޚު ދަތުރުކުރެއްވުން\nމިގޮތުން ޝައިޚު ޢިލްމު ޙާސިލްކުރެއްވުމަށް ޢިރާޤަށް ވަޑައިގެންނެވިއެވެ. އަދި އެންމެ ބޮޑަށް ޝައިޚަށް ޢިލްމީގޮތުން ފައިދާވީ ޢިރާޤުގެ ބަޞަރާގެ ޝައިޚެއްކަމަށްވާ މުޙައްމަދުލް މަޖްމޫޢީ رحمه الله ގެ އަރިހުންނެވެ. ޝައިޚުގެ ކާފަދަރިކަލުން ޢަބްދުއްރަޙުމާނު ބިން ޙަސަން ވިދާޅުވެފައިވާގޮތުގައި، ޝައިޚު “ކިތާބުއްތަވްޙީދު” ލިޔުއްވީ ބަޞަރާގައެވެ. ދެން ޝައިޚު ޢިލްމު ޙާސިލްކުރެއްވުމަށް ޙިޖާޒަށާއި (މައްކާ އަދި މަދީނާ) އަދި އަޙްސާއު އޭކިޔުނު ރަށަށްވެސް ވަޑައިގަތެވެ.\nޝައިޚުގެ ދަޢުވަތުގެ ފެށުން\nބަޞަރާގައި ޝައިޚު ކިޔަވާވިދާޅުވާން ހުންނެވި ދުވަސްވަރު އެތަނުން ފެނިވަޑައިގަންނަމުންދިޔަ، ޝަރީޢަތާއި ޚިލާފުކަންކަމަށް އިންކާރުކުރަމުން ދިޔައެވެ. ޚާއްސަކޮށް ތަވްޙީދާއި ޝިރުކުގެ މައްސަލަތަކުގައެވެ. އަދި ކީރިތި ޤުރުއާނާއި މާތްނަބިއްޔާގެ ސުންނަތުގައި ހިފުމަށް މީސްތަކުންނަށް ދަޢުވަތުދެއްވަން ފެއްޓެވިއެވެ. ނަތީޖާއެއްގެ ގޮތުން ބަޞަރާގެ އަހުލުވެރިން އެރަށުން ޝައިޚު ނެރެލިއެވެ. އެއަށްފަހު ޝާމްކަރައަށް ވަޑައިގެންނެވުމަށް ޝެއިޚު މިސްރާބުޖެހިއެވެ. ނަމަވެސް އެ ހިސާބަށް ވާސިލްވެވޭގޮތެއްނުވިއެވެ. ޝައިޚު ޢިލްމު ޙާސިލްކުރެއްވުމަށް މި ވަޑައިގެންނެވި ދަތުރުފުޅު ނިންމަވާލެއްވުމަށްފަހު ޙުރައިމަލާއު އޭ ކިޔުނު ރަށަށް ވަޑައިގަތެވެ. އެއިރު ޝައިޚުގެ ބައްޕަ މަޤާމުން ވަކިކުރެވުމުގެ ސަބަބުން ވަނީ ޢުޔަޔިނާ ދޫކޮށް ޙުރައިމަލާއު އަށް ހިޖުރަކުރައްވާފައެވެ. އެރަށުގައި ޝައިޚުގެ ދަޢުވަތު ފެއްޓެވިއެވެ. ނަމަވެސް، ޝައިޚުގެ ބައްޕާފުޅު ޝައިޚުގެ ދަޢުވަތުގެ ސަބަބުން ޝައިޚަށް ލިބިވަޑައިގެންފާނެ ގެއްލުމަކަށްޓަކައި ބައެއް ކަންކަމުގައި ޝައިޚާއި ޚިޔާލުތަފާތުވެވަޑައިގެންނެވިއެވެ. ނަމަވެސް ހިޖުރައިން 1153 ވަނަ އަހަރު ޝައިޚުގެ ބައްޕާފުޅު އަވަހާރަވުމުން، ދަޢުވަތު އިތުރަށް ފުޅާކުރެއްވިއެވެ. ހެޔޮކަންކަމަށް އަމުރުކުރުމާއި ނުބައިކަންކަން މަނާކުރެއްވުމުގައި ދެމިހުންނެވިއެވެ. މިކަމުގެ ސަބަބުން ބައެއް ޢާއްމުންނާއި ބޮޑުން ޝައިޚަށާއި ޝައިޚުގެ މަސައްކަތަށް ނަފްރަތު ކުރަންފެށިއެވެ. އަދި އަނދިރިކަން ގަދަ ރެއެއްގައި ޝައިޚު އަވަހާރަކޮށް، ޝައިޚުގެ ކަންތައް މުޅިން ނިންމާލުމަށް އެމީހުން ރޭވިއެވެ. ނަމަވެސް ޢަދާވާތްތެރިންގެ މި މަކަރުވެރި ރޭވުމުން ﷲ ތަޢާލާ ޝައިޚު ސަލާމަތްކުރެއްވިއެވެ. ޙުރައިމަލާއުގައި ދަޢުވަތު ކުރިޔަށް ގެންދެވޭނެ މަގެއް ނުފެނުމުން ޝައިޚު އެރަށްދޫކުރައްވައި، އުފަން ރަށް ކަމުގައިވާ ޢުޔަޔިނާއަށް އަނެއްކާވެސް ހިޖުރަކުރެއްވިއެވެ.\nޝައިޚު ޙުރައިމަލާއިން ނެރެލުމުން ޢުޔަޔިނާއަށް ބަދަލުވުން\nޢުޔަޔިނާއަކީ މިހާރު ސަޢޫދީޢަރަބިއްޔާގެ ވެރިރަށް ރިޔާޟާއި ގާތްގަނޑަކަށް 50 ކިލޯމީޓަރު ދުރުގައި އޮންނަ ރަށެކެވެ. ޝައިޚު މުޙައްމަދު ބިން ޢަބްދުލްވައްހާބު رحمه الله ، ޢުޔަޔިނާއަށް ވަޑައިގަތުމުން، އޭރު ޢުޔަޔިނާގެ އަމީރަކަށް ހުންނެވި ޢުޘްމާން ބިން މުޢުމަރު ޝައިޚަށް މަރުހަބާދެންނެވިއެވެ. އަދި ފުރަތަމަކޮޅުގައި ޝައިޚަށް އެހީތެރިވެދީ ނަސްރުދިނުމުގައި ތެދުވެވަޑައިގަތެވެ. ޢުޔަޔިނާގައިވާ މުންކަރާތްތައް ނަހީކޮށް ނައްތާލުމުގައި ޝައިޚާއި ބައިވެރިވެވަޑައިވިއެވެ. މީސްތަކުން، މަގުފުރެދުމުގައި ތިބެ އެ ގަސްތަކަކުން ބަރަކާތް ޙާސިލުކުރަމުން ދިޔަ ގަސްތައް ކެނޑުމާއި، ޤުއްބު ބިނާކޮށްފައިވާ ޤަބުރުތަކުގެ ޤުއްބުތައް ތަޅާލުމާއި، އުސްކުރެވިފައިވާ ޤަބުރުތައް ބިމާއި ހަމަކުރެއްވުމާއި، ނަމާދަށް ނުދާމީހުންނަށް އަދަބުދިނުމާއި، ރަޖަމުކުރުމުގެ ޝަރުތުތައް ފުރިހަމަވެ ޘާބިތުވީ އަންހެނެއްގެ މައްޗަށް ޙުކުމްޤާއިމުކުރެއްވުން ހިމެނެއެވެ. މިފަދައިން ކަންތައް ވަމުންގޮސް، ރަށުގެ ތެރޭގައި ޝައިޚުގެ ދަޢުވަތު ފެތުރި، އެންމެފަހުން އަޙްސާއުގައި ހުރި ޙާކިމަށް އެކަމުގެ ޚަބަރުލިބި، ޢުޘްމާން ބިން މުޢުމަރުގެ އަރިހަށް މީހަކު ފޮނުވައި، ޝައިޚު ރަށުން ބޭރުކޮށްލުމަށް ނުވަތަ ޤަތުލުކޮށްލުމަށް އަމުރުކުރިއެވެ. ޢުޘްމާން ބިން މުޢުމަރަށް މިކަން ބޮޑުކަމަކަށް ވެއްޖެއެވެ. އެއީ އަޙްސާއުގެ ޙާކިމުގެ އަމުރާއި އެއްގޮތައް ކަންތައް ނުކޮށްފިނަމަ، ކޮންމެ އަހަރަކު ލިބޭ މުސާރަ ކަނޑާލާނެކަން އެނގޭތީއެވެ. ޢުޒުރުވެރިވާ ހާލުގައި ޢުޘްމާން ބިން މުޢުމަރު ޝައިޚަށް މިކަންތައް ހުށަހަޅައިފިއެވެ. އެހެން ކަމުން ޝައިޚު ޢުޔަޔިނާއިން އިން ނެރެލެއްވުމުން އިޚްތިޔާރުކުރީ ދިރުޢިއްޔާއަށް ވަޑައިގަތުމަށެވެ.\nޝައިޚު މުޙައްމަދު ބިން ޢަބްދުލް ވައްހާބު رحمه الله ގެ ދަޢުވަތުގެ މަޤުޞަދުތައް\n1 – އަޅުކަމުގައި ﷲ ތަޢާލާ އެއްކައުވަންތަކުރުމަށް ގޮވާލުން.\n2 – ޝިރުކުގެ އެންމެހައި ވައްތަރުތަކާއި ދެކޮޅަށް ތެދުވެ، އެކަންތައް ނައްތާލުން.\n3 – ޝިރުކަށް މަގުފަހިވާ އެންމެހައި ކަންކަން ނައްތާލުން.\n4 – ބިދުޢަ ހެދުމާއި ދެކޮޅަށް ތެދުވުމާއި، ބިދުޢަތައް ނައްތާލުން.\n5 – ދިރިއުޅުމުގެ ހުރިހާ ދިމާއެއްގައިވެސް އިސްލާމީ ޝަރީޢަތް ތަޠުބީޤު ކުރުން.\nޝައިޚުގެ ދަޢުވަތަށް ބައެއް ޢާއްމުންގެ އިތުރުން ބައެއް ޢިލްމުވެރިން ދެކޮޅު ހެއްދެވީ ކީއްވެ؟\nޝައިޚުގެ ދަޢުވަތަކީ ތައުޙީދުގެ ކަލިމަ މަތިވެރިކޮށް، ޝިރުކާއި ބިދުޢައާއި ޚުރާފާތްތަކާއި ދެކޮޅަށް ހަނގުރާމަކުރެއްވުން ކަމުގައި ވީއިރުވެސް، އޭރު އެ ރަށްތަކުގައި އުޅުއްވި ބައެއް ޢިލްމުވެރިން ޝައިޚު މުޙައްމަދު ބިން ޢަބްދުލް ވައްހާބުގެ ދަޢުވަތާއި ދެކޮޅު ހެދީ، މުޖުތަމަޢުގައި އެބައިމީހުންގެ މަޤާމާއި ޤަދަރު ވެއްޓިގެން ހިނގައިދާނެތީއެވެ. އެބައިމީހުން ޝައިޚާއި އެއްކޮށް، ހެޔޮކަންތަކަށް އަމުރުކޮށް މުންކަރާތްތައް ނަހީކުރުމުގެ ވާޖިބާއިގެން ތެދުވެއްޖެނަމަ، ޢާންމުން އެ ޢިލްމުވެރިންނާއިމެދު މިފަދައިން ވާހަކަދައްކާ ހަދާނެއެވެ.\nމިވެނި ޢިލްމުވެރިއަކީ ކުރިންވެސް، މިރަށުގައި އުޅެމުން އައި ޢިލްމުވެރިއަކަށް ވީއިރުވެސް، މިވެނި ގޯސްކަމެއް މަނައެއް ނުކުރެއެވެ. ނުވަތަ ނުހުއްޓުވައެވެ. އެ ޢިލްމުވެރިންނަށް އެނގިހުރެމެ އެކަން ނުހުއްޓުވިނަމަ އެއީ އިޚްލާސްތެރި ނޫންބައެއްކަމުގައި މީހުން ބުނާނެއެވެ.\nނުވަތަ ކުރިން އެ ޢިލްމުވެރިޔާއަށް އެކަން ނޭންގެނީ ބާވައެވެ. އެހެން ވެއްޖެނަމަ އެ ޢިލްމުވެރިޔާއަކީ ޖާހިލު އަދި ޢިލްމު ލިބިފައިނެއް މީހެއްކަމަށް މީސްތަކުން އޭރުން ބުނާނެއެވެ.\nދެގޮތުގައިވެސް އޮތީ ޢާއްމުންގެ ކައިރީގައި އެ ޢިލްމުވެރިންގެ އަގުވެއްޓިގެން ދިޔުމެވެ. އެހެން ކަމުން ޝައިޚު މުޙައްމަދު ބިން ޢަބްދުލް ވައްހާބުގެ ދަޢުވަތަށް ދެކޮޅުހެދީއެވެ.\nޝައިޚު މުޙައްމަދު ބިން ޢަބްދުލްވައްހާބު ދިރުޢިއްޔާގައި\nދިރުޢިއްޔާއަކީ، ޢުޔަޔިނާގެ ދެކުނުގައި 30 ކިލޯމީޓަރަށްވުރެ ދުރުނޫން ހިސާބެއްގައި އޮންނަ ރަށެކެވެ. މި ދެރަށްވެސް އޮންނަނީ ވާދީ ޙަނީފާގައެވެ. މިއީ ބޮޑެތި ވާދީތަކުގެ ތެރެއިން އެއްވާދީއެވެ. ޝައިޚު ދިރުޢިއްޔާއަށް ވަދެވަޑައިގަތީ ހަވީރުގެ ވަގުތުގައެވެ. އެއަށްފަހު މިސްރާބުޖެއްސެވީ އާލް ސުލައިމުގެ ގެއާއި ދިމާއަށެވެ. އެއީ ޝައިޚު ކުރިންވެސް ދެނެވަޑައިގެންނަވާ އަދި ގުޅުން އޮންނަ ބައެކެވެ. އެ ގޭގެ އަހުލުވެރިން ޝެއިޚަށް މަރުހަބާއެވެ.\nދިރުޢިއްޔާގެ އަމީރު ޝައިޚާއި ބައްދަލުވުން އަދި ހިމާޔަތް ދެއްވުން\nދިރުޢިއްޔާގެ އަމީރު މުޙައްމަދު ބިން ސުޢޫދު رحمه الله، ޝައިޚަށް ހިމާޔަތްދީ އަމާންކަން ދިނުމަށް ޤަސްދުކުރެއްވިއެވެ. އަދި ޝައިޚުގެ ޢިލްމީ މަޤާމާއި ޤަދަރަށްޓަކައި ޝައިޚުގެ އަރިހަށް ޒިޔާރަތް ކުރަން ފެއްޓެވިއެވެ. ޒިޔާރަތްކުރުމުގެ އަނެއް ބޭނުމަކީ، އަމީރު މުޙައްމަދު ބިން ސުޢޫދު ވަނީ ޝައިޚާއި އެކުގައިކަމާއި، ޝައިޚުގެ ދަޢުވަތަށް ނަޞްރުދިނުމުގައިކަމާއި އަދި ޝައިޚަށް ހިމާޔަތް ދީފައިކަން މީސްތަކުންނަށް ހާމަކޮށްދިނުމެވެ. ޝައިޚު މުޙައްމަދު ބިން ޢަބްދުލްވައްހާބު رحمه الله އާއި މުޙައްމަދު ބިން ސުޢޫދު رحمه الله އާއި ދެބޭކަލުން ޚާއްސަ ބައްދަލުވުމެއް ބޭއްވިއެވެ. ތަވްޙީދު ފެތުރުމާއި ޝިރުކާއި ބިދުޢަތަކާއި ޚުރާފާތްތައް ނައްތާލުމަށް އެކީގައި މަސައްކަތްކުރެއްވުމަށް ދެބޭފުޅުން އެއްބަސްވެވަޑައިގެންނެވިއެވެ. އެއަށްފަހު ރަސޫލުﷲ صلى الله عليه وسلم ގެ ޙަޔާތްފުޅާއި ބެހޭގޮތުން ޝައިޚު ވާހަކަފުޅުދެއްކެވިއެވެ. އެކަލޭގެފާނުގެ ދަޢުވަތާއި އެކަލޭގެފާނު އަވަހާރަވުމަށްފަހުގައި، އެކަލޭގެފާނުގެ ޞަޙާބީން ހެޔޮކަންކަމަށް އަމުރުކުރުމާއި މުންކަރާތްތައް ނަހީކުރުމާއި ﷲގެ މަގުގައި ޖިހާދުކުރެއްވުމުގެ މަތިވެރި ވާޖިބާއިގެން ތެދުވެވަޑައިގެންނެވި ވާހަކަ ބަޔާންކޮށްދެއްވިއެވެ. ކޮންމެ ބިދުޢައަކީ މަގުފުރެދުމެއްކަމާއި ކޮންމެ މަގުފުރެދުމެއްވަނީ ނަރަކައިގައިކަން މާތް ނަބިއްޔާގެ ޙަދީޘްގެ އަލީގައި ބަޔާންކޮށްދެއްވިއެވެ. މިގޮތުން ޝައިޚާއި ދިރުޢިއްޔާގެ އަމީރާއި ދެބޭފުޅުން، ﷲ މަގުގައި ޖިހާދުކުރުމަށާއި، ޝިރުކާއި ބިދުޢައާއި ޚުރާފާތްތަކާއި ދެކޮޅަށް ތެދުވުމަށާއި، ތަވްޙީދުގެ ކަލިމަ މަތިވެރިކުރުމަށާއި ހެޔޮކަންތަކަށް އަމުރުކުރުމަށާއި މުންކަރާތްތައް ނަހީކުރުމުގެ ވާޖިބާއިގެންތެދުވުމަށް އިއްތިފާޤުވިއެވެ. މި އެއްބަސްވުމަށް “އިއްތިފާޤުއްދިރުޢިއްޔާ” އޭކިޔެއެވެ. މި އެއްބަސްވުމާއި އެކު ހިޖްރައިން 1157 ގައި ސަޢުދީއަރަބިއްޔާގެ ފުރަތަމަ ދަވްލަތުގެ ބިންގާއެޅުނެވެ.\nއިއްތިފާޤުއްދިރުޢިއްޔާއަށްފަހު ދެއަހަރުދުވަހުގެތެރޭގައި ޝައިޚުގެ ދަޢުވަތު ފުޅާކޮށް ފެތުރުއްވެވިއެވެ. އެގޮތުން ވަރަށް ދަތި އުނދަގޫ މަރުޙަލާތަކާއިވެސް ކުރިމަތިލައްވަން ޖެހިވަޑައިގެންނެވިއެވެ. ތަވްޙީދުގެ ކަލިމަފުޅު މަތިވެރިކޮށް ޝިރުކާއި ބިދުޢަތައް ނައްތާލައި މީސްތަކުންގެ މުޅިޙަޔާތުގެ ހުރިހާ ކަމެއްގައިވެސް އިސްލާމީ ޝަރީޢަތް ތަޠުބީޤުކުރެއްވުމުގެ ގޮތުން ﷲ ގެ މަގުގައި ޘާބިތުވެ ހުންނަވައި، މީސްތަކުން، ޙައްޤުގެ މަގަށް ގެނައުމަށްޓަކައި ޖިހާދު އިޢުލާނުކުރެއްވިއެވެ.\nމިގޮތުން “شهادة أن لاّ إله إلاّ الله و أن محمدا رسول الله” މިކަލިމައިގެ ޝަރަޙަ ބަޔާންކޮށްދެއްވައި، ދީނުގެ އުޞޫލުތަކާއި ތަވްޙީދު ބަޔާންކޮށްދެއްވައި، ތަފާތު ރަށްތަކުގެ ބޮޑުންނަށް ސިޓީ ލިޔުއްވައި، އީމާންކަމަށް ގޮވާލައްވައި ޝިރުކުގެ އެންމެހައި ކަންކަމުން ބަރީއަވުމަށް ގޮވާލެއްވިއެވެ.\nމީސްތަކުންނަށް ދީނުގެ އުޞޫލުތަކާއި ޝަރުޢީ ޢިލްމު އުނގަންނަވައި ދެއްވިއެވެ.\nކައިރި ރަށްތަކަށް، ދީނުގެ ދަޢުވަތުދީ، ދީން އެބައިމީހުންނަށް އުނަގަންނަވައިދެއްވުމަށް ދާޢީން ފޮނުއްވެވިއެވެ.\nޢިލްމުވެރިންނާއި، ރަށްތަކުގެ ބޮޑުންނަށް ސިޓީފޮނުއްވައި، ޝައިޚުގެ ދީނީ ދަޢުވަތަށް އެއްބާރުލުންދީ ނަސްރުދިނުމަށް އެދިވަޑައިގަތެވެ.\nނަމާދުގެ ޖަމާޢަތަށް ޙާޞިރުވުން ލާޒިމުކުރައްވައި، ނަމާދުތަކުގެ ފަހުން ދީނީ ދަރުސްތަކަށްވެސް ޙާޟިރުވުން ލާޒިމުކުރެއްވެ. ޖާހިލުކަމާއި ޝިރުކާއި ޚުރާފާތްތަކުން މީސްތަކުން ނެރުއްވުމަށްޓަކައެވެ. މި ދަރުސްތަކުގައި ޚާއްސަކޮށް އީމާންކަމާއި އިސްލާމްކަމުގެ ރުކުންތަކުގެ ޝަރަޙަ ބަޔާންކޮށްދީ، އަޅުކަންތައް އުންގަންނަވައި ދެއްވައެވެ.\nއިޖްތިމާޢީ ގޮތުން ބަލާއިރު، މުޖުތަމަޢުގެ އަފުރާދުންގެ މެދުގައި ގުޅުން ރަނގަޅުކޮށް، ޢަދުލުވެރިކަމާއި އަމާންކަން ޤާއިމުކުރެއްވިއެވެ.\nޝައިޚު މުޙައްމަދު ބިން ޢަބްދުލްވައްހާބު އަވަހާރަވުން\nޝައިޚު رحمه الله އަވަހާރަވީ ހިޖުރައިން 1206 ވަނަ އަހަރުގެ ކުރީކޮޅުގައެވެ. އެއިރު ޝައިޚުގެ ޢުމުރުފުޅަކީ 91 އަހަރެވެ. ޝައިޚު ދުނިޔޭގައި ހުންނަވަނިކޮށް ﷲ ތަޢާލާވަނީ ޝައިޚުގެ ދަޢުވަތުގެ ފޮނި ނަތީޖާ ޝައިޚަށް ދައްކަވާފައެވެ. ޝައިޚު އަވަހާރަވެގެންދިޔައީ، ތަވްޙީދުގެ ކަލިމަފުޅު މަތިވެރިކޮށް، ބިދުޢަތަކާއި ޚުރާފާތްތައް ނައްތާލުމުގެ ހިނިތުންވުން ގެނެސްދީފައެވެ. ޝައިޚުގެ އަރިހުން ދަރިވަރުވެގެން އެތައް ޢިލްމުވެރިންނެއް އިސްލާމީ އުއްމަތުގައި އުފެދުނެވެ. ޝައިޚުގެ ދަޢުވަތު މުޅި ދުނިޔެއަށް ފެތުރިގެން ދިޔައެވެ. ތެދުވެރިންނާއި، އިޚްލާސްތެރިންނާއި، ޞާލިޙުންގެ ތަޢުރީފާއި ޘަނާއާއި ހެޔޮދުޢާ ޝައިޚަށް މިއަދުވެސް އޮހެމުންދެއެވެ. ރަސޫލުﷲ صلى الله عليه وسلم ޙަދީޘްކުރައްވާފައި ވެއެވެ.\n((لاَ تَزَالُ طَائِفَةٌ مِنْ أُمَّتِى ظَاهِرِينَ عَلَى الْحَقِّ لاَ يَضُرُّهُمْ مَنْ خَالَفَهُمْ)) [رواه مسلم]\nމާނަ: ”ތިމަންކަލޭގެފާނުގެ އުއްމަތުގައި ހައްޤުގެ މަތީގައި ޤާއިމުވެތިބޭ ޖަމާޢަތެއްގެ ބަޔަކު އަބަދުވެސް ވާނެއެވެ. އެބައިމީހުންނާ ދެކޮޅުވެރިވާމީހުންގެކިބަޔަކުން، އެބައިމީހުންނަކަށް އެއްވެސް ގެއްލުމެއް ނުލިބޭނެއެވެ.“\nޝައިޚު ލިޔުއްވާފައިވާ ބައެއް ފޮތްތައް\nކިތާބުއްތަވްޙީދު ، އުޞޫލުއްޘަލާޘާ ، ކަޝްފުއްޝުބުހާތު ، މަސާއިލުލު ޖާހިލިއްޔާ ، މުޚްތަޞަރު ސީރަތު އިބްނު ހިޝާމް ، މުޚްތަޞަރު ޒާދުލްމަޢާދު ، އުޞޫލުއްސިއްތާ އަދި މިނޫނަސް ވަރަށްގިނަ ފޮތްތައް ލިޔުއްވިއެވެ.\n1 – د/عبدالله صالح العثيمين ” تاريخ المملكة “\n2 – الشيخ سليمان بن عبدالله ” تيسير العزيزالحميد “\n3 – عثمان الصالح العلي ” العاصمة التاريخية للدعوة السلفية الدرعية “\n4 – أمين سعيد ” تاريخ الدولة السعودية “\n5 – محمد بن عمر الفاخري ” تاريخ الفاخري “\n6 – محمد بن رشيد البارود الماجد ” الشيخ محمد بن عبدالوهاب و منهجه الإصلاحي “


Story: Vaudhu (12) | Dhiislam\nޖަނާ މުޙައްމަދު އޭޕްރިލް 29, 2020\n"ދަރިފުޅު ތިބުނިހެން މީހަކަށް އިތުބާރުކުރަން ޖެހޭނެ އެމީހަކު ރަނގަޅަށް ދެނެގަންނަން. އެހެންވީމަ މަންމަމެން މިއުޅެނީ އަންނަ ހޮނިހިރު ދުވަހު މަލާކް ގޮވައިގެން އެ ޑރ އަޔާޒް ކައިރިއަށް. އެ ޢާއިލާއިން ބޭނުންވަނީ އަޔާޒްއާއި މަލާކް ކައިވެނިކުރަން." ސާރިޔާ ބުނެލިއެވެ. އޭނަ އެ ބަސްތައް ބުނެލުމާއެކު މަލާކްގެ ދެލޯ ބޮޑުވެ އޭނަގެ އަތަށާއި ފަޔަށް ބާރުވެގެން ދިޔައީ އޭނަގެ އިޚްތިޔާރަކާއި ނުލައެވެ. ސާރިޔާ މަލާކަށް ވީގޮތް ބަލަން އިނދެފައި ފުން ނޭވައެއް ދޫކޮށްލިއެވެ.\n"އެނގޭ މަލާކް ވަރަށް ޖެހިލުންވާކަމެއްކަން މިއީ....އެކަމަކު ޢާއިލާއަކުން މިކަމަށް އެދުނީމަ ފުރުޞަތެއް ދޭންވާނެދޯ؟ އަޔާޒްގެ ބައްޕަގެ އެދުމެއް ތި ދެކުދިންގެ ކައިވެނި....." ސާރިޔާގެ ވާހަކަ މެދުކެނޑުނެވެ.\n"އޭނައަށް އެނގޭތަ މަލާކަށް ނުހިނގޭކަން؟ އެކަން އެނގިފަވެސް އޭނަ އެއްބަސްވޭތަ؟" މަލާކަށް ޤަބޫލުކުރަން ދަތިވެފައި އިނދެ ސުވާލުކޮށްލެވުނެވެ.\n"އޭނައަށް އެނގޭނެދޯ މަލާކަށް ނުހިނގޭކަން؟ އެއްބަސްވީ ކަމެއް ނުވާކަމެއް އަދި ނޭނގޭ. އެކަމަކު އެ ޢާއިލާއިން ބުނީ މަލާކް ގެނެސްދޭށޭ އެކޮޅަށް އަޔާޒް އާއި ބައްދަލުކުރުވަން." ސާރިޔާ ބުނެލިއެވެ. މަލާކް އިރުކޮޅެއް ވަންދެން ވިސްނުމެއްގައި އިނދެފައި ވާހަކަ ދެއްކިއެވެ.\n"އެކަމަކު އަހަންނަށް ޔަޤީން އެއީ ޒުވާނަކަށް ވިއްޔާ އޭނަގެ ފުރަތަމަ ކައިވެނި ނުހިނގޭ ކުއްޖަކާ ކުރަން ބޭނުންވާނެހެން. ބޭނުމެއްނޫން ކޮންމެހެން ގަދަކަމުން މީހަކާ ގުޅޭކަށް މަންމާ." މަލާކް އޭނަގެ ކަންބޮޑުވުން ފާޅުކުރިއެވެ.\n"ގަދަކަމުން ކުރުވަން ނުއުޅެމޭ މަންމަމެން ވެސް ދަރިފުޅު....އެކުއްޖާއާއި ދަރިފުޅު އިނދެފިއްޔާ ދަރިފުޅަށް ވަރަށް އުޖާލާ މުސްތަޤްބަލެއް ލިބޭނީ. އެކަމަކު ވެސް ދެކުދިންކުރެ ކުއްޖަކަށް ކަމުނުދިޔައިއްޔާ މަންމަމެން ވެސް މި ކައިވެންޏާއި އެއްބަހެއް ނުވާނަން. އެކަމަކު އެމީހުން އެދުނީމަ ބައްދަލުކޮށްލުން ރަނގަޅުދޯ؟ މިހާރު އަޔާޒްއަށް ވެސް މިކަން ނޭނގި ހުންނާނެހެން ހިއެއްނުވޭ. އޭނަ ދެކޮޅު ހެދިނަމަ އެކޮޅުން އެ ވާހަކަ އަންގާނެދޯ؟ ދެކޮޅު ނަހަދާތީތާ ބައްދަލުކުރަން އަންނާށޭ ބުނާނީ؟" ސާރިޔާ އުއްމީދީ ހިނިތުންވުމަކާއެކީ ބުނެލިއެވެ. އެހެނަސް މަލާކްގެ މޫނުމަތިން ދެންވެސް ފެންނަމުން ދިޔައީ ހިތްހަމަނުޖެހިގެން އުޅޭފަދަ އަސަރެކެވެ.\n"މި...މިއީ ކަނބުލޮގެ އާ އައިޑީ ކާޑެއް ހަދަންވެގެން ބައްޕަ ފުރި ފޯމެއް. ކަނބުލޮ ލައްވާ ސޮއި ކުރުވަންވެގެން މީތި މި ގެނައީ..." މަލާކް އެ ސިޓީ އުރައިގައި ހިފި ވަގުތު މަސްޢޫދަށް އެހެން ބުނެލެވުނީ އޭތި ދޭން ބޭނުންނުވެގެން އުޅޭ ފަދަ އަސަރެއް އެ މޫނުމަތިން ފާޅުވާ ޙާލުގައެވެ. އެހެނަސް މަސްޢޫދު އޭތި ދީފައި މަލާކް ބޯޖަހާލި މަންޒަރު ބެލުމަށްފަހު އިތުރަށް މަޑު ކުރުމެއްނެތި ކޮޓަރިން ނިކުމެގެން ދިޔައެވެ. މަލާކް ބައްޕަގެ އެ ޙަރަކާތާއިމެދު ހިސާބަކަށް ޙައިރާންވެ ހުރެ ސިޓީއުރަ ހުޅުވައި އޭގެ އެތެރޭގައި ހުރި ފޯމެއް ނެގިއެވެ. އޭނަ ނެގިއިރު ދެ ފޯމެއް އޮތްކަން އޭނައަށް އެނގުންވިއެވެ. މިހާރު އައިޑީ ކާޑެއް ހެދުމަށްޓަކައި ދެ ފޯމް ފުރަން ޖެހެނީތާއޭ ހިތައި މަލާކް އެއެއްޗެހި ނަގައި ބެލިއެވެ. އޭނައަށް އެންމެ ފުރަތަމަ ފެނިގެން ދިޔައީ ހަމަ އައިޑީ ކާޑު ހަދާ ފޯމެވެ. އެހެނަސް ދެން އޮތް ގަނޑަށް ބަލަން އުޅެފައިވެސް މަލާކަށް އެ ފޯމަށް ބަލާލެވުނީ ކަމެއް ފާހަގަވުމުންނެވެ. ފޯމުގައި އޭނަގެ ނަން ލިޔާ ތަނުގައި އެންމެ ފުރަތަމަ ލިޔެވިފައިވީ 'މަރިޔަމް މަލާކް މަސްޢޫދު' އެވެ. އެހެނަސް ފަހުން އޭނަގެ ނަމުން އެ ފަހު ނަން ކަނޑާލެވިފައިވިއެވެ. އޭނަ އެއަށް ބަލަން ހުރެފައި އެ ގަނޑު ހިއްލާލަމުން ދެން އޮތް ފޯމަށް ބަލާލިއެވެ. އެއީ ނަން ބަދަލުކުރުމަށް ނެގިފައިވި ފޯމެކެވެ. އޭގައި ކުރީގެ ނަމަކަށް 'މަރިޔަމް މަލާކް މަސްޢޫދު' ލިޔެވިފައިވީއިރު އާ ނަމަކަށް ލިޔެވިފައިވީ 'މަރިޔަމް މަލާކް' އެވެ.\n"އަހަރެން ނެތް ދުނިޔެއެއްގަ މަލާކް ރަނގަޅަށް ބަލައްޗޭ މަސްޢޫދު. މި ހުރިހާ ދުވަހުވެސް ބެލިގޮތަށް. މަލާކަކީ މަސްޢޫދުގެ ދަރިއަކަށް ނުވިޔަސް...." މަންމަ ބުނެލި އެ ބަސްތަކާއެކީ މަލާކް ގަނޑުވެގެން ދިޔައެވެ. އޭނަގެ ކަންފަތަށް އިތުބާރު ކުރަން ވެސް ނޭނގިފައި މަލާކަށް އިނދެވުނެވެ. އެ ހިނދު މި ހުރިހާ ދުވަހު އޭނަ 'ބައްޕަ'ގެ ނަމުން މުޚާތަބު ކުރި ފަރާތް އޭނަގެ ލޯ ކުރިމަތިން ސިފަވިއެވެ. އެއީ އޭނަގެ ބައްޕައަށް ނުވާނީ ކިހިނެއްތޯ ހިތަށްއެރި ވަގުތު އެ ބައްޕަގެ ރުޅިވެރި އަޑު އެ ކޮޓަރި ތެރެއިން އިވުނެވެ.\n"އަނެއްކާވެސް ތި ވާހަކަ ސާރިޔާ! ބަލަ މަލާކްގެ ބައްޕައަކީ އަހަންނޭ! އެ މަންޖެއަކީ ޙަރާމް ދަރިއެކޭ ކިޔާފަ ދޮގު ބުހުތާން ޚަބަރު ފެތުރި މީހާއެއް ނޫން!! މި ހުރިހާ އަހަރު ވޭތުވީއިރު އޭނަ އެއްފަހަރު ވެސް މަލާކް ކޮބައިތޯ ވެސް ބަލާލިތަ؟ މަލާކް ހުރިތަނެއް ހޯދަން ވެސް މަސައްކަތް ކުރިތަ؟ ނޫން! އެ މަންޖެއަކީ ހަމަ...އަހަރެންގެ ދަރިއެއް. އެ މަންޖެގެ ހުރިހާކަމެއް ބަލައި އެ މަންޖެ ބޭނުންވާ ހުރިހާ ކަމެއް ފުރިހަމަ ކޮށްދިނީ އަހަރެން. އޭނަހެން އަހަންނަކީ މަހުޖަނަކަށް ނުވިޔަސް އަހަންނަށް ވެވުނުހާ މިންވަރަކުން މަލާކަށް ދުނިޔެ ހޯދައިދިނިން..." އެ ބަސްތައް ބައްޕަ ރޫރޫއަޅަމުން ދިޔަ އަޑަކުން ބުނެލި ހިނދު މަލާކްގެ ހިތަށްވެސް ލޮޅުމެއްއައެވެ. ބައްޕަގެ ވާހަކައިގެ ކުރީ ކޮޅުގައި އެ ދެއްކީ ހަމަ އޭނަގެ އަސްލު ބައްޕަ ވާހަކަތޯ އޭނަގެ ހިތް ސުވާލުކުރިއެވެ. އެ ބައްޕަ އެފަދަ ވާހަކައެއް ބުނެފައިވަނީ އޭނަގެ ކޮން ކުށެއް އޮވެގެން ހެއްޔެވެ؟ އެ ބައްޕަ އޭނަ ބަލައި ނައި ކީއްވެތޯ ބުނެ ހިތް ޝަކުވާކުރިއެވެ. އޭނަ ޚިޔާލުތަކެއްގެ ތެރެއަށް ގެއްލެން އުޅުނު ވަގުތު އަނެއްކާވެސް އެތެރެއިން އަޑުއިވުނެވެ.\n"ދުނިޔޭގެ އެންމެން ކޮންމެ އެއްޗެކޭ ބުންޏަސް އަހަންނަށް މަލާކްވާނީ އަހަރެންގެ ދަރިފުޅަށް. އަހަރެންގެ ހުރި ހަމައެކަނި ދަރިފުޅު. އަހަރެންގެ ޢާއިލާ. އަހަރެން ހަށީގަ ނޭވާ ހުރިހާ ދުވަހަކު ކިތަންމެ ދަތިތަކެއް ތަޙައްމަލުކޮށްގެން ވެސް މަލާކް ބަލާނަން. އަމިއްލަ ޖާނު ވިއްކައިގެން ވެސް ލާރި ހޯދައިގެން މަލާކަށް ފަރުވާ ހޯދަދޭނަން. އަހަންނަށް ލިބިފަ ހުރި ހުރިހާ އެއްޗެއް މަލާކަށް ދޭން ނިންމައިގެން މިހިރީވެސް.....މި ހުރިހާ ކަންތަކަށްފަހު ވެސް އަހަރެން މަލާކް ބަލާނެކަމާމެދު ސާރިޔާއަށް ޝައްކުކުރެވެންޏާ ދަރިއެއްދެކެ ލޯބިވާން އަހަންނަށް ނޭނގެނީ ކަމަށްވެސް ވެދާނެ...." ބައްޕަ ތުރުތުރު އަޅާ އަޑަކުން އެ ވާހަކަ ދެއްކުމުން މަލާކްގެ ލޮލުން ވެސް ކަރުނަ ހިލުނެވެ. އޭނަ ކޮޓަރި ތެރެއަށްވަދެ ނޫނެކޭ ބުނަން ބޭނުންވިއެވެ. އޭނަ މި ހުރިހާ ދުވަހު ބަލައި ބޮޑުކުރި ބައްޕައަށް އޭނަދެކެ ލޯބިވާން އެނގެއެވެ. އޭނަގެ ނުހިނގޭ ޙަޔާތުގެ ބޮޑުބައެއް ހޭދަކޮށްފައިވަނީ އެ ބައްޕަގެ އަތުގެ އެހީގައެވެ. އެ ބައްޕަގެ ކައިރީގައި ހުންނައިރު އޭނައަށް ރައްކާތެރިކަމެއް އިޙްސާސް ކުރެވެއެވެ. ދެންމެ އިވުނުހެން އެ ބައްޕައަކީ މަހުޖަނަކަށް ނުވިޔަސް އެ ބައްޕަވަނީ ކުޑައިރުއްސުރެ އޭނަގެ ކުދިބޮޑު ހުރިހާ އެދުންތަކެއް ފުރިހަމަ ކޮށްދީފައެވެ. އެ ބައްޕަ އޭނައަށް ކޮށްދިންހާ ކަންތައް ހަނދާންވެފައި މަލާކްގެ ލޮލުން ކަރުނަތައް ފައިބައިގެން އައެވެ. ބައްޕަ ދެންމެ ބުނިހެން އެހެން ބަޔަކު ކޮންމެ އެއްޗެކޭ ބުންޏަސް އެއީވެސް އޭނަގެ ބައްޕައެކެވެ. އެކަން މަލާކްގެ ހިތުން ފޮހެލެވޭނެކަމަށް ޤަބޫލުކުރަން އޭނައަށް ދަތިވިއެވެ. އޭގެ އަނެއްދުވަހު ޙަޤީޤަތް އެނގިހުރެ ވެސް ހިނިތުންވުމަކާއެކީ އާދައިގެ ގޮތަކަށް އެ ބައްޕައާއި ކުރިމަތިލެވުނީ އެހެންވެއެވެ.\nމަލާކް އޭނަގެ އަތުގައި އޮތް ދެ ފޯމަށް ބަލަން އިނދެ ފުން ނޭވައެއް ދޫކޮށްލިއެވެ. އެއަށްފަހު އޭނަ ކުރިމައްޗަށް ބަލާލި ވަގުތު ބައްޕަ ކޮޓަރީގެ ދޮރުމަތިން ހުރަސްކޮށް ދިޔަ މަންޒަރު އޭނައަށް ފެނުނެވެ. އިސާހިތަކު މަލާކަށް ކުއްލި ގޮތަކަށް 'ބައްޕާ'އޭ ކިޔައި ގޮވާލެވުނެވެ. އެ ހިނދު ބޭރުން ހިނގާފައި ދިޔަ މަސްޢޫދުގެ ފިޔަވަޅުތައް މަޑުޖެހުނެވެ. އޭގެ ދެވަނަ ސިކުންތުގައި ފަސްއެނބުރި ބަލާލި ވަގުތު އޭނައަށް އެމީހުންގެ ކޮޓަރީގެ ދޮރު ކައިރި ހުރި ސާރިޔާ ފެނުނެވެ. ސާރިޔާ އެއްފަހަރު މަސްޢޫދަށް އަނެއްފަހަރު މަލާކްގެ ކޮޓަރިއަށް ބަލާލަމުން އަނެއްކާވެސް މަސްޢޫދަށް ބަލާލިއެވެ. މަސްޢޫދު ޙަޤީޤަތާއި ކުރިމަތިލާން ނިންމަމުން އިސްޖަހައިގެން ހުރެ ގޮސް މަލާކްގެ ކޮޓަރިއަށްވަނެވެ.\n"ކިހިނެއްވީ ކަނބުލޮ؟ ސޮއި ކޮށްފިންތަ؟" މަސްޢޫދު މަލާކްގެ ކައިރިއަށް ދަމުން ސުވާލުކުރިއެވެ.\n"ނޫނޭ ބައްޕާ....އަދި ނުކުރަން. މިތާ ދެ ފޯމެއް އޮންނާތީ އޮޅުން އަރައިގެން. ކީއްވެ މަލާކްގެ ނަމުން ބައްޕަގެ ނަން ކަނޑާލަނީ....ބައްޕާ؟" އެ ސުވާލުކޮށްލުމުން ބައްޕަގެ މޫނު މިލައިގެން ގޮސް އިސްޖެހުނު ގޮތުން މަލާކްގެ މޭގައި ވެސް ރިހުމެއް ހިނގާލިއެވެ. މަލާކް ބަލަބަލާ ހުއްޓާ ބައްޕަ އިސްއުފުލާލަމުން އައިސް މަލާކްގެ ކުރިމަތީގައި ކަކޫމައްޗަށް ތިރިވިއެވެ.\n"ދަރިފުޅު.....ދަރިފުޅަށް އެނގެންޖެހޭ ޙަޤީޤަތެއް އެބައޮތް. ބައްޕައަކީ....ދަރިފުޅުގެ އަސްލު ބަޕް...." މަސްޢޫދު އެހެން ބުނަން އުޅުނުތަނާހެން މަލާކް ވާހަކަ ދެއްކިއެވެ.\n"ބައްޕަ ތިއީ މަލާކްގެ އެންމެ އަސްލު ބައްޕަ.....ބައްޕަވަނީ އެތައް ބުރަތަކާއެކީ އަހަރެން ބަލައި ބޮޑު ކުރުމުގަ ރެއާއި ދުވާލު މަސައްކަތް ކޮށްގެން އަހަންނަށްޓަކައި ޚަރަދުކޮށްފަ. ބައްޕަ ބުނަން ތިއުޅެނީ އަހަރެން ދޫކޮށްފަ ދިޔަ ބައްޕައެއްގެ ވާހަކަ ވިއްޔާ އަހަރެން އެ ވާހަކަ އިތުރަށް އަޑުއަހާކަށް ބޭނުމެއްނޫން. ލޯބި ނުދިން މީހެއްގެ ފަހަތުން ދުވާކަށް ބޭނުމެއްނޫން. އެކަމަކު މަންމައާއި ބައްޕައަށްޓަކައި ދުޢާކުރާއިރު އެ ބައްޕައާއެކީ ތި ބައްޕައަށްޓަކައި ވެސް ދުޢާ ކުރާނަން އިން ޝާ ﷲ!" މަލާކް ސާބިތުކަމާއެކީ ބުނެލިއެވެ. އެހިނދު މަސްޢޫދާއިއެކީ ބޭރުގައި ހުރި ސާރިޔާއަށްވެސް ބުނާނެ އެއްޗެއް ނޭނގިފައި ތިބެވުނެވެ.\n"ދަރިފުޅު...." މަސްޢޫދު އެތައް ސުވާލެއް ކުރަން ބޭނުންވިއެއްކަމަކު އަސަރުން ފުރިފައިވި ހިތެއްގެ ސަބަބުން އޭނައަށް ކުރިއަށް ނުގެންދެވުނެވެ.\n"ދެރަނުވޭ ބައްޕާ. މަލާކްގެ ދެ ބައްޕައިންގެ ތެރެއިން މަލާކް އެންމެ ބޮޑަށް ލޯބިވަނީ މަލާކްގެ ކުރިމަތީގަ މިވަގުތު ހުރި ބައްޕަދެކެ. މީހުން ބުނާ އެއްޗަކާހެދި މަލާކް ދޫނުކުރައްޗޭ ބައްޕާ. މަލާކް ދުވަހަކުވެސް ބައްޕައާމެދު އެހެން ނަޒަރަކުން ނުދެކޭނަން." މަލާކް ބުނެލިއެވެ. އެ ހިނދު މަސްޢޫދުގެ ލޯ ކަރުނުން ފުރި ބަންޑުންވެ އޭނައަށް ގިސްލެވެން ފެށިއެވެ. މި ހުރިހާ ދުވަހު އޭނައާއި ވަކިވެދާނެހެން ހީވި ދަރިފުޅު އޭނަ ކައިރި ދުވަހަކުވެސް ވަކިނުވާށޭ ބުނެލި ބުނުމާއި ހެދިއެވެ. މަލާކް ބުނެލި ބަސްތައް އިވިފައި ބޭރުގައި ހުރި ސާރިޔާގެ ލޮލުން ވެސް އުފާވެރިކަމުގެ ކަރުނަތައް ނިރާލިއެވެ. އޭނަ ދުނިޔެ ދޫކޮށްދިޔަޔަސް މަސްޢޫދު އުއްމީދު ކޮށްގެން ހުރި ގޮތަކަށް މަސްޢޫދު އެކަނިވެރި ނުވާނެކަން ޔަޤީންވުމުންނެވެ.\nޙަޤީޤަތް ފާޅުވެ އެނގިގެން ދިޔުމުން ދަތުރު މަތީގައި މަލާކްގެ ކުޑަކުޑަ ޢާއިލާގެ އެންމެން މޫނުމަތިން ވެސް ވެރިވަމުން ދިޔައީ އުފާވެރި ހިނިތުންވުންތަކެވެ. އެހެނަސް ދަތުރުކުރެވެމުން ދިޔަ ވަރަކަށް މާލެއާއި ކައިރިވަމުން ދިޔަކަން އެނގުންވުމުން މަލާކްގެ ހިތަށް އެއްކަލަ ނުތަނަވަސްކަން ވެރިވާން ފެށިއެވެ. ފްލައިޓް ތެރޭގައި ހޭދަވި ފުރަތަމަ ބައިގަޑިއިރު ތެރޭގައި ވެސް އެކަމާމެދު ވިސްނެމުން ދިޔަ ވަރުން ދެތިން ފަހަރު މަތިން އޭނަގެ ގައިން ކުއްލި ތުރުތުރެއް އެޅިއެވެ. މަންމަ އެކަމާމެދު ސުވާލުކުރުމުން ކަމެއްނުވެއޭ ބުންޏެއްކަމަކު މަންމަ އޭނައަށް ދީގެން ހުރި ހިނިތުންވުމުގެ ޒާތުން ލަދުން ހަލާކުވާވަރުވިއެވެ. މިއީ އެއްގޮތަކަށް ވެސް އޭނަ ފިރިހެނަކާމެދު 'ހުވަފެނީ' ގޮތަކަށް ޚިޔާލުކުރާތީ ވާގޮތެއް ނޫންކަން މަންމައަށް ވިސްނައިދޭނެ ގޮތެއް މަލާކަށް ނުވިސްނުނެވެ. އެމީހެއްގެ ކުރިމައްޗަށް ގޮސް މިހެން ނުވިއްޔާ ރަނގަޅެވެ. އެމީހަކު އޭގެ މާނަ ނަގާނެ ގޮތެއް އެނގެނީއެއް ވެސް ނޫނެވެ. އަދި އަމުދުން މަންމައަށް ވެސް އޭނަ ދެކޭ ގޮތުގެ ނުބައި މާނައެއް ނެގުނުއިރު އެ މީހަކަށް އަމުދުން އޭނައަށް މިހެން ވަނީ ކީއްވެކަމެއް ދޭހަ ނުކުރެވޭނެތާއޭ ހިތަށްއެރިއެވެ.\n"ތި އިންޓާންޝިޕަށް ކޮންމެހެން ރަޝިޔާއަށް ދާން ނުޖެހޭނެހެން އަހަންނަށް ހީވަނީ. މެރީކުރީމަ އަންހެން ކުއްޖާއާ އެކީގަ ހުންނަން ބޭނުންވާނީ. މިކޮޅުގެ ހޮސްޕިޓަލަކަށް މިހާރުއްސުރެ އެޕްލައި ކުރަން އުޅޭ!" ދޮންބެ އެހެން ބުނެލީ ހިތުން ސަމާސާއެއް ކޮށްލުމަށެވެ. ދޮންބެ އެހެން ބުނުމާއެކު ބޮޑުމަންމަ އޭނައަށް ޚިޔާލު ދިނީ ރަޝިޔާއަށް ދާން ބޭނުންނަމަ އަންހެނުންނާއެކީ ދިޔުމަށެވެ.\n"ތިއްތި ކޯޗެއް ތި ބަލަނީ؟ ޑޭ އިން އަ ލައިފް އޮފް ސާރޖަންތަ؟ ވަރަށް އިންޓްރެސްޓިންގް އެއްޗެއް ދޯ މީ؟" އަނުމް އިހުނަށްވުރެ އެކުވެރި ރާގަކަށް ވާހަކަ ދައްކަމުން ގޮސް ވަކިން ހުރި ސޯފާގައި އިށީނެވެ. ވޭތުވެ ދިޔަ ހަފްތާ ތެރޭގައި އަނުމް ގިނަގިނައިން ހިނިތުންވާން ފަށާފައިވެއެވެ. އެހެނަސް ދެންވެސް ހިތާމަވެރިކަމެއް އެ ލޯ މަތިން ފެންނަމުން ދިޔައެވެ. ކުރިމަތިވެފައިވި ބޮޑު ޠޫފާނަކުން ސަލާމަތްވެގެން އަރައިގަންނަން މަސައްކަތް ކުރާ ފަދަ އަސަރެއް އެ މޫނުމަތިން ފާޅުވެއެވެ. ވަކިން ޚާއްޞަކޮށް މަލާކްގެ ވާހަކަ ދެކެވެން ފެށޭ ކޮންމެ ފަހަރަކު އަނުމްގެ އުފާވެރިކަން ދެގުނަ ވާކަން އެންމެންނަށް ފާހަގަވެފައިވެއެވެ. މަލާކަކީ އަނުމްގެ އެކުވެރިއެއްކަން އެނގުނު ފަހުން އަޔާޒްގެ ދޮންބެއަށާއި ބޮޑުމަންމައަށް ލިބިފައިވަނީ އިތުރު ހިތްވަރެކެވެ.\n"އާނދޯ؟ އިންޓްރެސްޓިންގް....ދުވަސްކޮޅަކުން ތިއްތިވެސް އެކަހަލަ ތަނެއްގަ ވޯކް ކުރާނީ." އަޔާޒް ބުނެލިއެވެ. އަނުމް އޭނައަށް ބަލާލަމުން ހިނިތުންވެލިއެވެ.\n"އިން ޝާ ﷲ....އޭ ތިއްތި މަލާކް ދޮންތި އަންނަނީ މިއަދު ހަވީރު 4:30 އިން ދޯ؟ ކޮއްކޮ ވަރަށް އެކްސައިޓެޑް ދޮންތަ އަންނާނެ އިރަކަށް. ތިއްތި ހަމަ މަލާކް ދޮންތިއާއި މެރީކުރާނީތަ؟ މެރީ ކުރީމަ މަލާކް ދޮންތި ހުންނާނީ މިގޭގަތަ؟" އަނުމް އުޖާލާވި ހިނިތުންވުމަކާއެކީ ސުވާލުކުރިއެވެ. އަޔާޒް ލުއި ގޮތަކަށް ހީލިއެވެ.\n"ކޮއްކޮ އުފާވާނެދޯ ތިއްތި އެ ދޮންތިއާ މެރީ ކުރިއްޔާ؟ އެކަމަކު އަސްލު.....އަނުމް ވީމަ ތިއްތި އޮނެސްޓްކޮށް ބުނެފާނަން. ތިއްތި އެހާ ލައިކް ނުވޭ އެ ދޮންތި ދެކެ." އަޔާޒް ތެދުތެދަށް އެ ވާހަކަ ކިޔައިދިނީ އަނުމްއާއި އިތުރަށް ގުޅުން ބަދަހިކުރުމުގެ ނިޔަތުގައެވެ.\n"އެއީ ކީއްވެތަ ތިއްތި؟! މަލާކް ދޮންތި އިޒް ސޯ ލަވެބްލް! ރަށުގެ ހުރިހާ ކުދިންނާ ދޮންތި އެކުވެރިވާނެ. ރަށުގަ ނުހުރޭ ދޮންތި ދެކެ ލޯބިނުވާ ކުއްޖެއް. އަދި އެހާ ސްމާޓްވެފަ އެހާ އިންޓެލިޖެންޓްވާނެ. ގޮނޑިއެއްގަ ހުއްޓަސް މަލާކް ދޮންތި އަހަރުމެންނަށްވުރެ މާ މޮޅު. ދޮންތި ހުންނާނީ ފޮތެއް ނުލިބިގެން ހަމަ ކިޔާލަން. ވަރަށް ގިނަ ޓޮޕިކްތައް ޑީޓެއިލްކޮށް އެނގޭނެ ދޮންތިއަށް. ވަކިން ޚާއްޞަކޮށް ބިޒްނަސް އެއްޗެހި. ކޮއްކޮއަށް ހީވަނީ ދޮންތިއަށް ރިސޯސްތައް ލިބިފަ ހުރިނަމަ މިހާރު ވަރަށް ސަކްސެސްފުލް ބިޒްނަސްވުމެންއަކަށްވެފަ ހެން ހުންނާނީ...." އަނުމް އޭނަ ޚިޔާލު ފާޅުކުރިއެވެ. އަޔާޒަށް އެ ވާހަކަތައް އަޑުއަހަން އިނދެވުނީ ޤަބޫލުކުރަން ވެސް ދަތިވެފައެވެ. ކުޑަ ރަށެއްގައި އުޅެ ބޮޑުވި ކުއްޖަކު 'ސްމާޓް' ވެފައި 'އިންޓެލިޖެންޓް' ވެދާނެކަމަށް ޤަބޫލުކުރަން އޭނަގެ ހަރު ބޯ ދެންވެސް ދެކޮޅު ހެދިއެވެ. އޭނަ ދެންވެސް ހުރީ ގޮތް ދޫކުރާ ގޮތަކަށް ނޫނެވެ. އަޔާޒް ވިސްނުމެއްގެ ތެރޭގައި އިންދާ މިފަހަރު އިވިގެން ދިޔައީ ދޮންބެގެ އަޑެވެ.\n"ހަމަ ތެދު ވާހަކަތައް އަނުމް އެ ބުނީ. ދޮންބެ ހޯދި ހޯދުންތަކުން ވެސް މަލާކްއާއި ބެހޭގޮތުން އިވުނީ އެކަހަލަ ވާހަކަތައް. އަޔާޒަށް މިއީ ޙަޤީޤަތެއްކަން އެނގެން ދެން މާ ގިނަ ވަގުތެއް ނެތް.....ދޮންބެ ބޮޑުމަންމަ ގޮވައިގެން އެއާރޕޯޓަށް ދާއިރު އަޔާޒްވެސް އަޔާޒްގެ ކާރުގަ ދާތި. މަލާކްއާ އޭނަގެ މަންމައާއި ބައްޕަ އަރުވާނީ އަޔާޒްގެ ކާރަށް..." ދޮންބެ އެހެން ބުނެލިތަނާހެން ވީ ނުރުހުމުގައި އަޔާޒަށް ދޮންބެއާއި ދިމާލަށް ބަލާލެވުނެވެ. އަޔާޒް އެ ރުޅީގައި އެއްޗެކޭ ބުނަން އުޅެފައިވެސް ފުން ނޭވާތަކެއްލިއެވެ.\n"މިއީ އެންމެ ދިގު ދުވަހެއް...މި ދުވަސް ވަރަށް އަވަހަށް ނިމިދާނެ." އަޔާޒް ބޯޖަހަމުން އަމިއްލަ ނަފްސާއި ކަހަލަ ގޮތަކަށް ބުނެލިއެވެ.\n"ނޫނީ މިއީ އާ ބާބެއްގެ ފެށުމަކަށް ވެސް ވެދާނެ." ނިޝާން ނުހުރެވިގެން ބުނެލިއެވެ. އެއާއެކު އަޔާޒް ގަދަވެގެން ދިޔަ ރުޅިއާއެކީ ކޮޅަށް ތެދުވެގެން އެތަނުން ދާން ހިނގައިގަތެވެ. ނިޝާން ހީލުމަކާއެކީ އަނުމްއަށް ބަލާލަމުން އެއްލޯ މަރާލިއެވެ.


Covid baleege haalathu goasve Sri Lanka ge Health Minister maqaamun dhuru koffi - vNews.mv\nކޮވިޑްބަލީގެ ހާލަތު ގޯސްވެ ސްރީލަންކާގެ ހެލްތު މިނިސްޓަރު މަގާމުން ދުރުކޮށްފި\nސައިފް އަޒްހަރު 16 August 2021, 19:27\nކޮވިޑްބަލީގެ ހާލަތު ވަރަށް ބޮޑަށް ގޯސްވުމުން ސްރީލަންކާގެ ހެލްތު މިނިސްޓަރު މަގާމުން ދުރުކޮށްފިއެވެ.\nސްރީލަންކާގެ ރައީސް ގޮޓަބާޔަ ރާޖަޕަކްސަގެ އޮފީހުން ބުނެފައިވަނީ، ހެލްތު މިނިސްޓަރުކަމުގައި ހުންނެވި ޕަވިތްރަ ވައްނިއަރައްޗީގެ ބަދަލުގައި އެ މަގާމަށް މީޑިއާ މިނިސްޓަރ ކެހެލިޔާ ރަމްބުކްލެވާ މިއަދު އައްޔަން ކޮށްފައިވާ ކަމަށެވެ.\nކެހެލިޔާ ރަމްބުކްވެލާއަކީ ސަރުކާރުގެ ތަރުޖަމާނުވެސް މެއެވެ.\nހެލްތު މިނިސްޓަރު ކަމުގެ މަގާމުން ވަކިކޮށް ޕަވިތްރަ ވައްނިއަރައްޗީއަށް ރައީސް ދެއްވީ ޓްރާންސްޕޯޓް މިނިސްޓަރުކަމެވެ.\nހެލްތު މިނިސްޓަރުކަމުން މިއަދު ވަކިކުރެއްވި ޕަވިތްރަ ވައްނިއަރައްޗީއަކީ، ބޭސްވެރިކަމުގެ ބޭރުން ކޮވިޑްބަލި ރަނގަޅު ކުރެވޭކަމަށް ގަބޫލުކުރައްވާ ބޭފުޅެކެވެ.\nއޭނާ މީގެކުރިންވަނީ ކޮވިޑު ނުޖެހޭ އެއްޗެއް ކަމަށްބުނެ ސިހުރު ހަދާ މީހަކު އުފެއްދި ދިޔާ އެއްޗެއްވެސް ފާޅުގައި ހިއްޕަވައި އަދި އެ އުފެއްދުން ގަބޫލުކުރާ ކަމަށް ވިދާޅުވެފައެވެ. އަދި "ކަލާނގެވަންތަ" ކަމަށް ހެދިގެން އުޅޭ މީހަކު މަތަރާފައި ދިން "ބަރަކާތްތެރި ފެނެއް" އޭނާވަނީ މިދިޔަ އަހަރުގެ ނޮވެމްބަރުމަހު ކޯރަކަށް އަޅާފައެވެ.\nނަމަވެސް، އޭގެފަހުން ކޮވިޑްބަލި ޖެހި ޕަވިތްރަ ވައްނިއަރައްޗީ މިއަހަރުގެ ޖެނުއަރީމަހު ހާލު ދެރަވެ އައިސީޔޫގައިވެސް ފަރުވާދީފައި ވެއެވެ.\nސްރީލަންކާގެ ކޮވިޑްބަލީގެ ހާލަތު ސިއްރުކުރާ ކަމުގެ ތުހުމަތުތައް ކުރިމަތިވެ ހެލްތު މިނިސްޓްރީ މިދިޔަ ހަފްތާގައި ހޫނުފެނަށް ވެއްޓިފައި ވެއެވެ.\nސްރީލަންކާގައި ކޮވިޑްބަލީގެ ހާލަތު ގޯސްވެ، ބަލީގައި ކޮންމެ ދުވަހަކު މަރުވާ މީހުންގެ އަދަދު މިދިޔަ ހަފްތާއިން ފެށިގެންވަނީ 150 އިން މައްޗަށް ގޮސްފައެވެ.\nދުވާލެއްގެ މައްޗަށް ތިން ހާހަށްވުރެ ގިނަމީހުން އަލަށް ޕޮޒިޓިވް ވަމުންދާއިރު، ހޮސްޕިޓަލްތައް ފުރި، ބަލިމީހުންނަށް ފަރުވާ ދިނުމަށް ހޮސްޕިޓަލްވެސް ނުކުޅެދޭ ހާލަތަށް މިހާރުވަނީ ގޮސްފައެވެ.\nބަލި ފެތުރުން ހުއްޓުވަން މުޅި ގައުމު ލޮކްޑައުން ކުރުމަށް އެކިއެކި ފަރާތްތަކުން ގޮވާލަމުންދިޔަ ނަމަވެސް، ލޮކްޑައުންއަކަށް ދިއުމަށް ސަރުކާރުންވަނީ ދެކޮޅު ހަދާފައެވެ.\nއެހެން ނަމަވެސް، ސްރީލަންކާ ގަޑިން މިރޭ 10:00 އިން ފެށިގެން ހަރުކަށި އެހެން ފިޔަވަޅުތައް އަޅަންވަނީ ނިންމާފައެވެ. އޭގެ ތެރޭގައި، ރޭގަނޑު6ގަޑިއިރުގެ ކާފިއު ހިންގުން ހިމެނެއެވެ. އެ ވަގުތުތަކުގައި ފިހާރަތަކާއި، ރެސްޓޯރަންޓްތަކާއި، އޮފީސްތައް ހުޅުވުމަކީ މަނާކަމެކެވެ.\nއަންގާރަ ދުވަހުން ފެށިގެން ކައިވެނި ހަފްލާތައް ބޭއްވުން މަނާކޮށްފައިވާއިރު، ސަރުކާރުގެ އެކިއެކި ބައްދަލުވުންތަކާއި، އާންމު އެއްވުންތައް ސެޕްޓެމްބަރުމަހުގެ 1 އާއި ހަމައަށް ބޭއްވުން ވަނީ މަނާކޮށްފައެވެ.


Hulhudhufaaruge karantuge mahsala hahlukurumah 400kw generatoreh erashah gengosfi Hulhudhufaaruge karantuge mahsala hahlukurumah 400kw generatoreh erashah gengosfi\nހުޅުދުއްފާރަށް، 400 ކިލޯވޮޓްގެ ޖަނަރޭޓަަރެއް ގެންގޮސްފި\nރ. ހުޅުދުއްފާރަށް ގެންދިޔަ 400 ކިލޯވޯޓްގެ ޖަނަރޭޓަަރު / ފޮޓޯ: ފެނަކަ ކޯރޕަރޭޝަން\nރ.ހުޅުދުއްފާރަށް ދިމާވެފައިވާ ކަރަންޓުގެ މައްސަލަ ހައްލުކުރުމަށްޓަކާ 400 ކިލޯވޮޓުގެ ޖަނަރޭޓަރެއް އެރަށަށް ގެންގޮސް، އިންސްޓޯލްކުރުމުގެ މަސައްކަތް ފެނަކަ ކޯރޕަރޭޝަނުން ފަށައިފިއެވެ.\nރ. ހުޅުދުއްފާރަށް ކަރަންޓު ދެމުންގެންދިޔަ3ޖެންސެޓްގެތެރެއިން 250 ކިލޯވޮޓްގެ ޖެންސަޓަށް ދިމާވި މައްސަލައަކާ ގުޅިގެން މިދިޔަ ހަފްތާގެ ބުރާސްފަތި ދުވަހުން ފެށިގެން އެރަށުގެ އެކި ސަރަޙައްދުތަކުން ކަރަންޓު ކެނޑުމުގެ މައްސަލަ ދޭތެރެ ދޭތެރެއިން އަންނަނީ ދިމާވަމުންނެވެ. މި މައްސަލަ ހައްލުކުރުމަށްޓަކައި 400 ކިލޯވޮޓްގެ ޖަނަރޭޓަރެއް ހުޅުދުއްފާރަށް ފޮނުވާފައިވަނީ އިއްޔެއްގެ ވަގުތެއްގައެވެ.\nޕީ.އެސް.އެމް ނިއުސްއަށް މަޢުލޫމާތުދެއްވަމުން ހުޅުދުއްފާރު ކައުންސިލްގެ ރައީސް މުޙައްމަދު އިބްރާހީމް ވިދާޅުވީ، އެރަށުން ކަރަންޓު ކެނޑުމުގެ މައްސަލަ ހައްލުކުރުމަށްޓަކާ ގެނައި 400 ކިލޯވޮޓްގެ ޖަނަރޭޓަރު އިންޖީނުގެއާއި ގުޅުވާލުމުގެ މަސައްކަތް ކުރަމުންދާކަމަށެވެ. އެގޮތުން ސައިލެންސަރު ހަރުކުރުމާއި، ރޭޑިއޭޝަންގެ މަސައްކަތްތައް މިހާރު ކުރަމުންދާކަމަށާއި، މިރޭގެ މެންދަމު ނުވަތަ މާދަމާގެ ވަގުތެއްގައި ޖަނަރޭޓަރު އިންސްޓޯލްކުރުމުގެ މަސައްކަތް މުޅިން ނިންމާލެވޭ ވަރު ވާނެކަމަށްވެސް އޭނާ ވިދާޅުވިއެވެ.\nއަލަށް އިންސްޓޯލްކުރާ ޖަނަރޭޓަރާއެކު، ހުޅުދުއްފާރަށް ދިމާވެފައިވާ ކަރަންޓުގެ މަސައްލަ ހައްލުވެ، ޢާއްމު ޙާލަތަކަށް ގެނެވޭނެކަމަށް ފެނަކަ ކޯރޕަރޭޝަނުން ބުނެއެވެ. ހުޅުދުއްފާރަކީ އާބާދީގައި 1500 އަށްވުރެ ގިނަ މީހުން ދިރިއުޅެމުންދާ ރަށެކެވެ.


ކުޑަކުދިންގެ ވާހަކަ: ލަކުނު – DhiSalafiyyah\n25/03/2021 ކުޑަކުދިންއަލް އުޚްތު ތަސްނީމް ޢަލީ\nނޯޓް: މި ވާހަކައިގެ މައިގަނޑު މައްސަލަ ބިނާކޮށްފައި ވަނީ ޙަޤީޤީ ޙާދިސާއެއްގެ މައްޗަށެވެ.\nގިނަ ދުވަސްތަކެއް ވަންދެން ރަށުން ބޭރުގައި އިނުމަށްފަހު އަޔާނާ ރަށަށްދާން ނިންމީ ރަށުގައި ކުރިއަަށްދާ ފުޓްސަލް މުބާރާތާ ދިމާކޮށެެވެ. އާއިލާގެ އެއްވެސް މީހަކަށް ނާންގާ މާލެއިން ފުރައިގެން އަޔާނާގެ ރަށް ކަމަށްވާ ފުވައްމުލަކަށް ދިޔައެވެ.\nއަދި ރައްޓެހި ކުއްޖަކަށް ގުޅައިގެން ސައިކަލެއްގައި ގެއަށް އައިއިރު އަޔާނާގެ މަންމަ ހުރީ ބަދިގޭގައި ބުރަ މަސައްކަތެއްގައެވެ.\nއަޔާނާ ފެނުމުން އޭނާގެ ހުރި ހަމައެކަނި ކޮއްކޮ އަމްނާ އުފަލުން ހަޅޭލަވައިގަތެވެ.\n“މަންމާ. މިހިރީ ދޮންތަ.” އަމްނާ ބާރަކަށް މިހެން ބުނުމުން މަންމައަށް ސިއްސައިގެންދާ ކަހަލަގޮތަކަށް\n” އަހަނ. ދަރިފުޅު އައީ ކޮންއިރަކުހޭ” އަހާލެވުނެވެ.\nއަޔާނާ އޭނާގެ އަތުގައި އޮތް އެންމެފަހުގެ މޮބައިލްފޯނުން ކުއްޖަކަށް މެސެޖެއް ފޮނުވަމުން ފޯނަށް ބަލަހައްޓައިގެން ހުރެ ބުންޏެވެ. “ދެންމެ މިއައީ. މިއައީ މަންމަމެންނަށް ސަޕްރައިޒް ދޭން. އެބަ އަންނަން ބޭރަށް ގޮސްލާފައި” މިހެން ބުނެފައި ގެއިން ބޭރަށް ނިކުތެވެ.\nއަޔާނާ ހިނގައިގަތުމުން ދަރިފުޅުދަނީ ސައިވެސް ނުބޮއެހޭ އަހާލިއެވެ. ޖަވާބުގައި ފަހުން ބޯނަމޭ ބުނެފައި އަޔާނާ ދިޔައީ މުބާރާތް ކުރިއަށްދާ ސްޓޭޑިއަމަށެވެ. މަންމަ މަސައްކަތް ހުއްޓާލާފައި އަޔާނާއާ ދިމާއަށް ބަލަހައްޓައިގެން ހުރިގޮތަށް، އަޔާނާ ގޯޅިން ނިކުމެގެންގޮސް ނިވައިވަންދެން ބަލަހައްޓައިގެން ހުއްޓެވެ.\nއަޔާނާއަކީ ޝަރީފާގެ ތިބި ދެކުދިންގެ ތެރެއިން ދޮށީ ދަރިއެވެ. ޝަރީފާއާ ވަކިން އަޔާނާ މާލޭގައި އުޅުނުކަމުގައި ވިޔަސް އަޔާނާދެކެ ޝަރީފާ އިންތިހާއަށް ލޯބިވެއެވެ. އަޔާނާ ވެސް ޝަރީފާދެކެ ލޯބިވެއެވެ.\nމަންމައާއި ކޮއްކޮ ދެކިލުމަށްފަހު އަޔާނާ އަވަހަށް ކުޅިވަރުގެ ކަންތަކާ މަޝްޣޫލުވެގަތެވެ. ކުޅިވަރު މުބާރާތްތައް އިންތިޒާމުކުރުމާއި ޚިޔާލު ދިނުމާއި މުބާރާތް ބެލުމަކީ އަޔާނާ ވަރަށް ކުރާހިތްވާކަމެކެވެ. އަޔާނާއަބަދުވެސް އެކަމަށް ވަރަށް ޝައުުގު ހުރެއެވެ. ދުރުގައި ހުއްޓަސް އަވަށުގެ ކުދިންގެ ވައިބާގްރޫޕްގައި ކުޅިވަރާބެހޭ ޚިޔާލާއި މަޝްވަރާދެއެވެ.\nކުޅިވަރު މުބާރާތާ ދިމާކޮށް އަޔާނާ ރަށަށް އަންނަން ނިންމީ ޢާއިލާމީހުންގެ އިތުރުން އަވަށު ކުދިންނަށްވެސް\n“ސަޕްރައިޒު” ދިނުމުގެ ނިޔަތުގައެވެ. އަދި ރަށުގެ ހުރިހާ އަވަށަކުން ބައިވެރިވި މި މުބާރާތުގެ ފޯރިވެސް ގަދަކަމުންނެވެ.\nއަޔާނާ ކޮންމެ ދުވަހަކު ހެނދުނު ހޭލައިގެން ދަނީ ކުޅިވަރުކުޅޭ މައިދާނަށެވެ. ގެއިން ނިކުމެގެންދާ ވަގުތު މަންމަ ފެނިއްޖެނަމަ ރައްޓެހިކުދިންގެ މަޖާ ފޮޓޯތައް ބަލަމުން، ދަމުން ދަމުން، މަންމާއޭ ކިޔާ ގޮވާލައެވެ.\nއަޔާނާ ކެއިން ބުއިމުގެ ކަންތައްވެސް ހަމަޖައްސަނީ ރައްޓެހިކުދިންނާއެކު ބޭރުންނެވެ.\nބޭރަށްދާ ވަގުތު މަންމާއޭ ކިޔާ ގޮވާލާ ކޮންމެ ފަހަރަކު މަންމަ ބުނެއެވެ. “ދަރިފުޅާ! ކުޅިވަރު ކުޅުނަސް އަދި ކުޅޭތަން ބަލަން ދިޔަޔަސް ނަމާދުކުރަންވާނެ. ކުޅިވަރު ކުޅެންވާނީ ނަމާދުކޮށްލައިގެން. އަދި ރަނގަޅަށް ކާންވެސްވާނެ.”\nމަންމަ ދައްކާ މިބާވަތުގެ ކޮންމެ ވާހަކައަކަށް މަޑުމައިތިރިކަމާއެކު ފަހުން ކުރާނަމޭ ބުނެއެވެ. އަދި އެބައަންނަމޭ ބުނެފައި ބޭރަށް ދާއިރު މަންމަ، އަޔާނާ އާއި ދިމާއަށް އެސްފިޔަވެސް ޖަހާނުލާ ބަލަހައްޓައިގެން ހުންނަކަމެއް އޭނާ އަކަށް ނޭނގެއެވެ. އަޔާނާ އުޅެނީ އެއަށްވުރެ އަވަދިނެތިއެވެ.\nއަޔާނާ ގިނައިން އުޅެނީ ގެއިން ބޭރުގައެވެ. ބޭރުތެރޭގައި އުޅޭއިރު ކުށްތަކަށް އަރައިނުގަތަސް ގެއަށް އާދެެވެނީ ވަރަށް ލަހުންނެވެ. ރޭގަނޑު ގެއަށް އައިސް ފެންވަރައިގެން ޖައްސާލުމުން، ވެފައިވާ ވަރުބަލިކަމުގެ ސަބަބުން ވަރަށް އަވަހަށް ނިދެއެވެ.\nމިގޮތުގައި ތިން ދުވަސް ދިޔައީ ކިހިނެއްކަމެއް ޚުދު އަޔާނާއަކަށްވެސް ނޭނގެއެވެ.\nރަށަށް އައިތާ ހަތަރުވަނަ ދުވަހުގެ ރޭ އިޝާނަމާދުކޮށް ނިމިގެން އަޔާނާގެ މަންމަ ކޮޓަރިން ނިކުތުމުން އަޔާނާގެ ކޮއްކޮ ބުންޏެވެ.\n“މަންމާ! ދޮންތަ ފުރައިގެން ހިނގައްޖެ.” ބާރައަހަރުގެ އަމްނާ މިހެން ބުނިއިރު ހުރީ ފެންކަޅިވެފައެވެ.\nތެދެކެވެ. އަޔާނާ ފުރީއެވެ. އަޔާނާގެ ދަތުރުގެ މައިގަނޑު ބޭނުމަކީ ރައްޓެހިންނާއެކު ވަގުތު ހޭދަކޮށްލުމެވެ. މުބާރާތުގެ ފޯރީގައި ބައިވެރިވެލުމެވެ. އަދި މަންމަވެސް ދެކިލުމެވެ. ކޮއްކޮއާވެސް ބައްދަލުކޮށްލުމެވެ. ޗުއްޓީއަށް އައީ ތިން ހަތަރު ދުވަހަށްކަމުން ޗުއްޓީ ހަމަވުުމުން އަޔާނާ ފުރައިގެން ދިޔައީއެވެ. އަޔާނާ ހިތުން އޭނާ ފުރައިގެން ދިޔައީ މިހުރިހާކަމެއް ފުރިހަމަކޮށްފައެވެ.\nއަޔާނާއަށް މާލެ ދެވުނު އިރު ރޭގަނޑު ބާރަޖެހީއެވެ. ގެއަށް އާދެވުމާއެކު، ފެންވަރައިގެން އެނދުގައި ޖައްސާލިތަނާ ފޯނަށް އައީ މެސެޖެކެވެ. މާލޭގައި ހުރި އަޔާނާގެ ބޮޑުބެ ފޮނުވި އެ މެސެޖުގައި އޮތީ ސުވާލެކެވެ. “ރަށަށް ގޮސްފައި އައި އިރު މަންމަގެ މޫނުގައި ހުރި ލަކުނު ދުށިން ހެއްޔެވެ؟”\nއާޔާނާއަށް ވިސްނާ ލެވުނެވެ. މިއީ ކޮންކަހަލަ ސުވާލެއް ބާވައެވެ. ބޭއިޚުތިޔާރުގައި އެސުވާލާމެދު ވިސްނާލެވުނެވެ. މަންމަގެ މޫނުގައި ލަކުނެއް ހުރި ބާވައެވެ. ބޮޑުބެ އެ ސުވާލުކުރީ ކީއްވެގެންބާވައެވެ. ހަމަ އަސްލުވެސް ލަކުނެއް ހުރި ބާވައެވެ. މަންމަގެ މޫނުގައި ލަކުނެއް ހުރިނަމަ އަޔާނާއަށް ފާހަގަ ނުކުރެވުނީ ކީއްވެގެން ބާވައެވެ.\nމި ޚިޔާލުތަކުގައި އޮއްވާ ދެވަނަ މެސެޖު ލިބުނެވެ. އަޔާނާގެ މަންމަ ހިތުގައި ޖައްސަން ރަށަށް ދިޔައީ ކީއްވެގެން ހެއްޔެވެ. އެނގޭހެއްޔެވެ. އަޔާނާގެ ޢަމަލުތައް ހުންނަގޮތުން މަންމަގެ ހިތް ޒަޚަމްވެ އޭގެ ސަބަބުން ފަސޭހަ ނުވާ ލަކުނުތަަކަކުން ހިތްވަނީ …….\nބޮޑުބޭބެގެ މެސެޖުތަކުން އަޔާނާއަށް ވަރަށް ބޮޑަށް އަސަަރުކޮށްފިއެވެ. މަންމައާމެދު ވިސްނަން މަޖުބޫރުވިއެވެ. ޙަޤީޤަތުގައި އަޔާނާއަކީ ގޯސްކުއްޖެއް ނޫނެވެ. އެހެންނަމަވެސް ބައެއްފަހަރު ރައްޓެހިންނާއެކު ކުޅެމަޖާކުރަން ހުންނަ ފޯރިއެއްގެ ބޮޑުކަމުން މަންމައާއި ކޮއްކޮއަށް ސަމާލުކަން ނުދެވެނީއެވެ. އާއިލާއެކުގައި ވަގުތުހޭދަކުރުމުގެ މުހިއްމުކަން ނުވިސްނުނީއެވެ.\nފުރައިގެން އަންނަމުން މަންމަ ގާތު ބުނުމަކީ ކިހާ މުހިއްމުކަމެއްކަންވެސް ނުވިސްނުނީއެވެ. އަދި މަންމައާއި ވާހަކަދައްކާއިރު މަންމައަށް ބަލާލުމަކީ ކިހާ މުހިއްމުކަމެއްކަން ވެސް ނުވިސްނުނީއެވެ. ރައްޓެހިންނާއެކު ވަގުތު ހޭދަކުރުމަށްވުރެ މަންމައާއެކު ވަގުތު ހޭދަކުރުމުގެ މުހިއްމުކަން ހިތަށް ނުގެނެވުނީއެވެ. ގަވައިދުން ގުޅަން މަންމަ ބުނާއިރުވެސް އެކަމަށް ސަމާލުކަން ދިނުމަކީ ކިހާ މުހިއްމުކަމެއްކަން ވެސް ނޭނގުނީއެވެ.\nއަޔާނާ ވަރަށް ދެރަވެއްޖެއެވެ. އަދި އެއީ ދަންވަރުގެ ވަގުތު ނަމަވެސް، މަންމައަށް ގުޅާނުލާ ނުހުރެވޭވަރަށް ހިތަށް އަސަރުކުރުމުން ފޯނު ނަގާ މަންމައަށް ގުޅާލިިއެވެ. މަންމާއޭ ކިޔާ ގޮވާލުމާއެކު އަޔާނާ އެންމެ ފުރަތަމަ ވެސް މަޢާފަށް އެދުނެވެ. އަޔާނާއަށް ރޮވެން ފެށިއެވެ. މަންމައަށްވެސް މަންމަގެ އަޑުގައިވެސް ވޭނާއި ރިހުން އެކުލެވިގެންވާކަން އިޙުސާސްކުރެވުނެވެ. އަޔާނާ ގުޅާފައި މަޢާފަށް އެދުމުން މައިންވަންތަކަމުގެ ޖަޒުބާތުން ފުރިގެން ބަންޑުންވި ކަހަލައެވެ. މަންމަގެ ރުއިމުގެ އަޑުއަހަން އަޔާނާއަށް ކެތްކުރަން ދަތިވިއެވެ.\nމަންމަ ރޮމުން ބުންޏެވެ. “ދަރިފުޅު ނުގުޅައި ހުންނާތީ މަންމަ ވަރަށް ދެރަވޭ. އަދި ރަށަށް އައިސް މަންމައާ ހަތަރުކަޅި ހަމަކުރާނެ ވަގުތެއް ނުލިބި ހުރެ ފުރައިގެން ދިއުމުން ވަކިން ބޮޑަށް ހިތުގައި ޖެހުނު. ދަރިފުޅަށް އެނގޭތަ؟ މަންމަ މަސް ތެލުލަނިކޮށް ތެޔޮއަރައިގެން އައިސް މޫނުގެ ވާތްފަޅީގައި ފޮޅުނެގި ދުވަހުވެސް …. ދަރިފުޅަށް ގުޅިން. އެތަން މިއަދު ރަނގަޅުވެ މޫނުގައި ބޮޑު ލަކުނެއް ހުރިކަން ވެސް ދަރިފުޅަށް ނޭނގުނު. އޭގެ ސަބަބުން މި މަންމަގެ ހިތުގައި ޖެހުނުވަރު… ބުނަންވެސް ނޭނގެ. ހިތަށްކުރި އަސަރެއްގެ ބޮޑުކަމުން ބޮޑުބެ ގާތުވެސް ބުނެވުނީ.\nއަސަރާއެކު މަންމަދެއްކި ވާހަކަތައް އަޑުއަހާފައި އަޔާނާ ވަރަށްބޮޑަށް ދެރަ ވެއްޖެއެވެ. އަދި ބުންޏެވެ. “މަންމާ!. މަންމަގެ މި ދަރިފުޅަށް މަޢާފުކުރުން އެދެން. މަންމައާ މެދު ކަންތައް ކުރެވުނީ ރަނގަޅަކަށް ނޫންކަން ޤަބޫލުކުރެވޭ. އިރާދަކުރެވިއްޔާ.. ދެން .. މަންމަގެ ނާޒުކު ހިތުގައި މި ދަރިފުޅުގެ ސަބަބުން ލަކުނެއް ނުލާނެ. ދެން މަންމަގެ ޙަޔާތުގައި ކުރިއަށް ހުރި ދުވަސްތަކުގައި މަންމަގެ މި ދަރިފުޅުގެ ސަމާލުކަމާއި ލޯތްބާއި އެހީތެރިކަން އިރާދަކުރެއްވިއްޔާ ލިބޭނެ…….މަންމާ!!! މަންމަޔަށް މާތްކޮށް ހިތުމުގެ މުހިއްމުކަން އޭރު ނުވިސްނުނީ.. ދަރިއެއްގެ އިހުމާލުން މަންމައަށް އަސަރުކުރާނެވަރު ވެސް އޭރު ނުވިސްނުނީ.”\n“ދަރިފުޅަށް.. ވިސްނުނީތީ މަންމަ ވަރަށް އުފާވެއްޖެ” ރުއިން ހުއްޓާލަން މަސައްކަތް ކުރަމުން އަޔާނާގެ މަންމަ ބުންޏެވެ.\nއަޔާނާގެ މަންމަ ޙަޤީޤަތުގައިވެސް ނުހަނު އުފާވެއްޖެއެވެ. އެއީ ޝަރީފާ އެންމެ އިންތިޒާރުކުރަމުން އައި ދުވަހެވެ. އަޔާނާގެ ސަބަބުން ޝަރީފާގެ ހިތުގައި ލަކުނެއް ނުލާނެކަމުގެ ޔަޤީންކަން ލިބުމަކީ ޚުދު އަޔާނާއަށް ވެސް ލިބޭނެ އެންމެ ބޮޑު އުފަލެެވެ.


Rahrashah Dhathurukuranee Gavaidhaa Ehgothahthoa Balan Jeheyneee Councilun: HPA - Vaguthu\nރަށްރަަށަށް މީހުން ދަތުރުކުރަނީ ގަވައިދާ އެއްގޮތަށްތޯ ބަލަން ޖެހޭނީ ކައުންސިލުން ކަަމަށް ހެލްތު ޕްރޮޓެކްޝަން އެޖެންސީ (އެޗްޕީއޭ)އިން ވިދާޅުވެއްޖެއެވެ.\nވެކްސިން ފުރިހަމަކޮށްފައިވާ މީހުން ޕީސީއާރު ޓެސްޓެއް ހަދާ ނައްސި ނަތީޖާ އާއެކު ރަށްރަށަށް ދަތުރުކުރުމުގެ ހުއްދަ މިހާރު ވަނީ ސަރުކާރުން ދީފައެވެ. އަދި ކޮވިޑް-19 ޖެހި ބަލިން ރަނގަޅުވެފައިވާ ފަރާތްތަކުގެ ތެރެއިން 60 ދުވަސް ހަމަނުވާ މީހުންނަށްވެސް ކަރަންޓީނު ވުމަކާ ނުލާ މިހާރު ދަތުރުކުރެވެއެވެ. ނަމަވެސް މާލޭގައި ދިރިއުޅޭ ބައެއް ފަރާތްތަކުން ވެކްސިން ފުރިހަމަނުކޮށް ގަވައިިދާ ހިލާފަށް މާލެ ކައިރީ ބައެއް ރަށްރަށަށްދާ މައްސަލަ ދާދި ފަހުން ވަނީ ފެންމަތިވެފައެވެ.\nމިކަމާއި ގުޅިގެން އެޗްޕީއޭގެ މީޑިއާ އޮފިޝަލަކު "ވަގުތަށް" ވިދާޅުވީ، ގަވައިދާ ހިލާފަށް ބަޔަކު ދާ ނަމަ، އެކަން ބަލަން ޖެހޭނީ ކައުންސިލުން ކަމަށެވެ. އަދި ރަށްރަށަށް ދިއުމުގެ ކުރިން އާންމުން ހުއްދައަށްވެސް އެދެން ޖެހޭނީ ރަށު ކައުންސިލްގެ ފަރާތުން ކަމަށް އެޗްޕީއޭ އިން ވަނީ ވިދާޅުވެފައެވެ.\nއެޗްޕީއޭ އިން ވިދާޅުވީ މި ލުއިތައް ދީފައި ވަނީ ބޮޑު އީދާ ދިމާކޮށް ކަމަށްވާތީ ގިނަ ބަޔަކު ލުއިތަކުގެ ދަށުން ރަށްރަށަށްދާ ކަމަށާއި، މީގެ ތެރެއިން ބައެއް މީހުން ގަވައިދާ ހިލާފަށްދާ ކަމުގެ ޝަކުވާތައް ލިބެމުން އަންނަ ކަމަށެެވެ.\n"ރަށްރަށަށް ދަތުރުކުރާ އިރު ބައެއް ފަރާތްތަކުން އެބަދޭ ގަވައިދާ ހިލާފަށްވެސް. މިފަދަ ފަރާތްތަކާ މެދު ފިޔަވަޅު އެޅޭނެ. ރަށްރަށަށް ދަތުރުކުރާ ފަރާތްތަކުން ދާންޖެހޭނީ ކައުންސިލްތަކުގެ އެޕްރޫވަލް ލިބިގެން" އެޗްޕީއޭ އިން ވިިދާޅުވިއެވެ.\nމިކަމާއި ގުޅިގެން ފުލުހުން ވިދާޅުވެފައި ވަނީ މިފަދަ ޝަކުވާތައް ލިބެމުން އަންނަ ކަމަށާއި، ގަވައިދާ ހިލާފަށް ރަށްރަށަށް ދާ މީހުންނާ މެދު ފިޔަވަޅު އަޅާނެ ކަމަށެވެ.\nފުލުހުން މިފަދަ ފަރާތްތަކާ މެދު ފިޔަވަޅު އެޅި ނަމަވެސް އެފަރާތްތަކުން ރަށްރަށް ދަތުރުކުރަނީ ގަވައިދާ އެއްގޮތަށް ކަމަށް ބަލާނީ ރަށު ކައުންސިލްތަކުން ކަމަށް ފުލުހުން ވަނީ ހާމަކޮށްފައެވެ.\nއެއްރަށުން އަނެއް ރަށަށް ދަތުކުރާ ފަރާތްތަކަށް ކަރަންޓީނާ ނުލާ ދަތުރު ކުރެވޭނީ ވެކްސިން ފުރިހަމަކުރިތާ 14 ދުވަސް ފަހުންނެވެ. މޮނިޓަރިންގައި އޮންނަ ރަށަކުން އަނެއް ރަށަށް ވެކްސިން ފުރިހަމަކޮށްފައިވާ ފަރާތެއް ދަތުރު ކުރިއަސް 72 ގަޑިއިރު ހަމަނުވާ ޕީސީއާރު ނެގެޓިވް ޓެސްޓެއް އޮންނަން ޖެހޭނެއެވެ. އަދި ކޮވިޑް ޖެހި ރަނގަޅުވެފައިވާ މީހެއް ކަމުގައިވާނަމަ ދަތުކުރެވޭނީ ބަލިިން ރަނގަޅުވިތާ 60 ދުވަހުގެ މުއްދަތެއްގެ ތެރޭގައެވެ.\nމި ކަންކަން ފުރިހަމަ ނުވާ ފަރާތްތަކުން މީގެ ކުރިއެކޭ އެއްގޮތަށް ރަށްރަށަށް ދަތުރުކުރެވޭނީ ކަރަންޓީނުވާ ގޮތަށެވެ.\nޖުލައި 19, 2021 16:46\nމަން މަ މާސްކް ނާޅާ!!!! ތިހެން ނުހައްދަވާ!!!


اللَّهُمَّ إِنَّكَ عَفُوٌّ [كَرِيْمٌ] تُحِبُّ الْعَفْوَ فَاعْفُ عَنِّي މިއީ ޞައްޙަ ދުޢާއެއްތަ؟ – DhiSalafiyyah\n03/08/2012 ދުޢާއާއި ޛިކުރުއައްޝައިޚް ޢިމްރާން މުޙައްމަދު ޢަލީ\nލައިލަތުލް ޤަދްރިއަކީ ފޮރުވިފައިވާ ރެއެކެވެ. ރަމަޟާންމަހުގެ ފަހު ދިހައިގެ ރޭތަކުގައި އެރޭ ހާޞިލުކުރުމުގެ ގޮތުން ގަދައަޅާ މަސައްކަތްކުރުމަށް ރަސޫލާ صلى الله عليه وسلم ވަނީ އިރުޝާދުދެއްވާފައެވެ. އެރޭގެ ދަރުމައާއި ޘަވާބު ހޯދުމަށް ޞަޙާބީ ބޭކަލުން ނުހަނު ގަދައަޅާ މަސައްކަތްކުރެއްވިއެވެ.\nއެގޮތުން އެރޭ ކިޔުމަށް އެންމެ ރަނގަޅު ދުޢާ ދެނެގަތުމަށްޓަކައި ޞަޙާބީ ބޭކަލުން ރަސޫލާ صلى الله عليه وسلم އަށް ސުވާލު ދަންނަވާފައިވެއެވެ.\nމިގޮތުން ޢާއިޝާ رضي الله عنها ގެ އަރިހުން ރިވާވެގެން އައިސްފައިވެއެވެ. އެރޭގައި ކިޔާނެ ދުޢާއަކާ ބެހޭގޮތުން ރަސޫލާ صلى الله عليه وسلم އާ ސުވާލުދެންނެވުމުން ޙަދީޘްކުރެއްވިއެވެ.\n(صحيح) … تَقُوْلِيْنَ: ((اللَّهُمَّ إِنَّكَ عَفُوٌّ تُحِبُّ الْعَفْوَ فَاعْفُ عَنِّيْ))\nމާނައީ: ” ކަމަނާ ވިދާޅުވާށެވެ. “(އޭ الله! އިބައިލާހީ ގިނަގިނައިން ޢަފޫކުރައްވާ، ޢަފޫކުރެއްވުމަށް ލޯބިކުރައްވާ އިލާހެވެ. ފަހެ މިއަޅާއަށް ޢަފޫކުރައްވާންދޭވެ.)”\nމިލިޔުމުގައި އަލިއަޅުވާލާނީ މަތީގައި އެވާ ދުޢާއަށް “كَرِيْمٌ” މިލަފްޡު އިތުރުކުރުކޮށްގެން، ((اللَّهُمَّ إِنَّكَ عَفُوٌّ [كَرِيْمٌ] تُحِبُّ الْعَفْوَ فَاعْفُ عَنِّيْ)) މި ޞީޣާ، ނަބިއްޔާ صلى الله عليه وسلم ގެ އަރިހުން ޞައްޙަކޮށް ވާރިދުވެފައިވޭތޯއެވެ. މިގޮތުން ތިރީގައިވާ ބަޙުޘްއަކީ ސުޢޫދީ ޢަރަބިއްޔާގެ ޢިލްމުވެރިއެއްކަމަށްވާ ފަޟީލަތުއް ޝައިޚް ޢަބްދުއްރައްޒާޤު އަލްބަދްރު حفظه الله ލިޔުއްވާފައިވާ ދިރާސާއެއްގެ ތަރުޖަމާއެވެ.\nاللَّهُمَّ إِنَّكَ عَفُوٌّ [كَرِيْمٌ] تُحِبُّ الْعَفْوَ فَاعْفُ عَنِّيْ މިފަދައިން ކިޔުން\nމިޙަދީޘްއަކީ އިމާމް އައްތިރްމިޛީއާއި(٣٥١٣) އަލްޙާކިމް (١ / ٥٣۰) ރިވާކުރައްވާ، އަދި ޞައްޙަކަމަށް ވިދާޅުވެފައިވާ ޙަދީޘެކެވެ. އަދި މިރިވާޔަތް އިބްނު މާޖާއާއި(٣٨٥۰) އިމާމު އަޙްމަދުވެސް (٢٥٤٢٣) ރިވާކުރެއްވިއެވެ.\nعَنْ عَائِشَةَ رَضِيَ اللهُ عَنْهَا قَالَتْ: يَا رَسُولَ اللَّهِ، أَرَأَيْتَ إِنْ وَافَقْتُ لَيْلَةَ الْقَدْرِ مَا أَدْعُوْ؟ قَالَ: تَقُوْلِيْنَ: ((اللَّهُمَّ إِنَّكَ عَفُوٌّ تُحِبُّ الْعَفْوَ فَاعْفُ عَنِّيْ))\nالكَرِيْمُ އަކީ ﷲގެ ރިވެތިވެގެންވާ އިސްމުފުޅުތަކުގެ ތެރެއިން އިސްމުފުޅެކެވެ. ނަމަވެސް މިތާގައި (މި ޙަދީޘްގައި މިލަފްޡު) ޘާބިތުވެފައެއްނުވެއެވެ. އަދި މިޙަދީޘްގައި އެލަފްޡުގެ އަޞްލެއްނުވެއެވެ. އެފަދައިން އައްޝައިޚު ބަކްރު އަބޫ ޒައިދު رحمه الله އެބޭފުޅާގެ ފޮތެއްކަމުގައިވާ “تصحيح الدعاء” (ޞަފްޙާ ٥۰٦) ބަޔާންކުރައްވާފައިވެއެވެ.\nބޮޑަށް ބުރަވެވެނީ އިމާމުއް ތިރްމިޛީގެ ފޮތުގައި މިލަފުޡު ޘާބިތުކޮށްފައިވަނީ މިފޮތް ނަޤުލުކުރެއްވި ނުވަތަ ޗާޕުކުރެއްވި ބޭފުޅުންނެވެ.\n“السلسلة الصحيحة” (٧/ ١۰١١ـ١۰١٢)ގައި އައްޝައިޚު އަލްއަލްބާނީ رحمه الله ވިދާޅުވެފައިވެއެވެ:\n” “سنن الترمذي” ގައި “عَفُوٌّ” މިކަލިމައިގެ ފަހުން “كَرِيْمٌ” މިފަދައިން އިތުރަށް އައިސްފައިވެއެވެ. ނަމަވެސް އިސްވެ ބަޔާންކުރެވުނު އެއްވެސް މަޞްދަރެއްގައި އެލަފްޡުގެ އަޞްލެއް އައިސްފައިނުވެއެވެ. އަދި އެބޭފުޅުންގެ އަރިހުން ނަޤުލުކުރެއްވި އެހެން ބޭފުޅުންގެ އަރިހުންވެސް އެފަދައިން އައިސްފައިނުވެއެވެ.\nބޮޑަށް ބުރަވެވެނީ އެއީ (އެބަހީ: “كَرِيْمٌ” އެލަފްޡަކީ) ނަޤުލުކުރެއްވި ބޭފުޅުން ނުވަތަ ޗާޕުކުރެއްވި ބޭފުޅުންގެ ފުށުން ވަދެފައިވާ ކަލިމައެއްކަމުގައެވެ. އެހެނީ “سنن الترمذي” ޝަރަޙައެއްކަމަށްވާ “تُحْفَةُ الأَحْوَذِيْ” ލިޔުއްވުމުގައި އަލްމުބާރަކްޕޫރީ ބަރޯސާވެވަޑައިގަތް “سنن الترمذي” ގެ ހިންދީ ޗާޕުގައިވެސް އެލަފްޛު އައިސްފައިނުވެއެވެ. އަދި އެނޫން ޗާޕުތަކުގައިވެސްއެވެ.\nއެކަން އިތުރަށް ކަށަވަރުވާކަމަކީ: ހަމަކަށަވަރުން އިމާމުއް ނަސާއީ އެކަލޭގެފާނުގެ ގެންނަވާފައިވާ ބައެއް ރިވާޔަތްތަކުގައި އިމާމުއް ތިރްމިޛީ ގެންނަވާފައިވާ މަގުން އެޙަދީޘް ރިވާކުރައްވާފައިވެއެވެ. އެދެބޭފުޅުންވެސް ރިވާކުރައްވާފައިވަނީ އެދެބޭފުޅުންގެ ޝައިޚެއްކަމަށްވާ قتيبة بن سعيد ގެ އަރިހުން، އެކަލޭގެފާނުގެ ސަނަދުންނެވެ. ނަމަވެސް އެލަފްޡު (އެބަހީ:”كَرِيْمٌ”) އާ ނުލައެވެ.”\nއަދި އައްޝައިޚް ބައްޝާރު ޢައްވާދު “جامع الترمذي” ތަޙްޤީޤުކުރެއްވިއިރުވެސް އެލަފްޡު ޘާބިތެއްނުކުރައްވައެވެ. ( އެބަހީ: އެކަލިމައަކީ ޘާބިތު ލަފްޡެއްކަމުގައި ދެކިވަޑައިގެންފައިނުވެއެވެ.)\n[ފަޟީލަތުއް ޝައިޚް ޢަބްދުއްރައްޒާޤު އަލްބަދްރު حفظه الله ގެ ދިރާސާ ނިމުނީ]\n1 ލައިލަތުލް ޤަދްރީގައި ކިޔުމަށް ރަސޫލާ صلى الله عليه وسلم އިރުޝާދުދެއްވާފައިވާ ދުޢާއަކީ: ((اللَّهُمَّ إِنَّكَ عَفُوٌّ تُحِبُّ الْعَفْوَ فَاعْفُ عَنِّيْ))އެވެ. އަދި މިއީ ޞައްޙަކޮށް ޘާބިތުވެފައިވާ ދުޢާއެކެވެ.\n2 ((اللَّهُمَّ إِنَّكَ عَفُوٌّ [كَرِيْمٌ] تُحِبُّ الْعَفْوَ فَاعْفُ عَنِّيْ)) މި ޞީޣާ، ނަބިއްޔާ صلى الله عليه وسلم ގެ އަރިހުން ޞައްޙަކޮށް ވާރިދުވެފައިވެފައިނުވެއެވެ.\n3 މިފަދައިން ބުރަވެވަޑައިގެންނެވި ބައެއް ޢިލްމުވެރިންނަކީ އައްޝައިޚު ބަކްރު އަބޫ ޒައިދު رحمه الله ، އައްޝައިޚު ނާޞިރުއްދީން އަލްއަލްބާނީ رحمه الله ، ބައްޝާރު ޢައްވާދުއަދި ފަޟީލަތުއް ޝައިޚް ޢަބްދުއްރައްޒާޤު އަލްބަދްރި حفظه الله  އެވެ.\n1 تصحيح الدعاء لبكر أبو زيد / ص ٥١۰ / طبعة: دار العاصمة\n2 سلسلة الأحاديث الصحيحة للألباني / رقم الحديث: ٣٣٣٧ / مجلد:٧ / ص: ١۰١١ـ١۰١٢ / طبعة: مكتبة المعارف\n3 زيادات لا أصل لها في أدعية مأثورة މިލިޔުމުގެ އަޞްލު ބައްލަވާ: ލިންކު


Maradhoo ge tourism zone landscape kurumah 0.33 hectare ge bimeh dhookohfi - AO News\nމަރަދޫ ޓޫރިޒަމް ޒޯން ލޭންޑްސްކޭޕް ކުރުމަށް އައިރިން އެންޓަޕްރައިޒަސް ޕްރައިވެޓް ލިމިޓެޑާއި ބިން ހަވާލުކުރި ކަމުގެ ލިޔުން އަރުވަނީ - ފޮޓޯ: އައްޑޫ ސިޓީ ކައުންސިލް\nއައްޑޫ ސިޓީ މަރަދޫގެ ޓޫރިޒަމް ޒޯން ލޭންޑްސްކޭޕް ކުރުމަށް 0.33 ހެކްޓަރުގެ ބިމެއް އައިރިން އެންޓަޕްރައިޒަސް ޕްރައިވެޓް ލިމިޓެޑަށް ދޫކޮށްފި އެވެ.\nއެގޮތުން ބުރާސްފަތި ދުވަހު ކައުންސިލްގެ ފަރާތުން އެކަމުގެ އެއްބަސްވުމުގައި ސޮއިކުރައްވާފައި ވަނީ ޑެޕިއުޓީ މޭޔަރ، މުޙައްމަދު ޔަސްރިފް އެވެ. އަދި އަރިއިން އެންޓަޕްރައިޒަސްގެ ފަރާތުން އެއްބަސްވުމުގައި ސޮއިކުރެއްވީ އެ ކުންފުނީގެ އޮޕަރޭޝަންސް މެނޭޖަރ، ހަސަން ނަސީރު އެވެ.\nމަރަދޫ ޓޫރިޒަމް ޒޯން ލޭންޑްސްކޭޕް ކުރުމުގެ މަސައްކަތް އައިރިން އެންޓަޕްރައިޒަސް އާ ކައުންސިލުން ހަވާލުކޮށްފައި ވަނީ އޮގަސްޓް 10 ވަނަ ދުވަހު އެވެ. މަރަދޫ ޓޫރިޒަމް ޒޯންގެ ލޭންޑްސްކޭޕިންގ 70 ދުވަހުގެ ތެރޭގައި ނިންމަން އެއްބަސްވެފައިވާއިރު، އެ މަޝްރޫޢަށް 3،900،000.00 ދިވެހި ރުފިޔާ ޚަރަދު ކުރުމަށް ހަމަޖެހިފައި ވެއެވެ.\nއައްޑޫ ސިޓީގައި ގެސްޓްހައުސް އާއި ސިޓީ ހޮޓެލް ވިޔަފާރި ތަރައްޤީކުރުމަށް ޓޫރިޒަމް ޒޯންތަކުގެ ގޮތުގައި ފަސް ސަރަޙައްދެއް ވަނީ ކަނޑައަޅައިފައެވެ. އެއީ ހިތަދޫ ފަޅޯ ދަނޑިފަންނު ޓޫރިޒަމް ޒޯން އާއި، މަރަދޫ ވެންބޮޅަފިށި އިންޓިގްރޭޓެޑް ޓޫރިޒަމް ޒޯން އާއި، ފޭދޫ ދިގިހެރަ އިންޓިގްރޭޓެޑް ޓޫރިޒަމް ޒޯންގެ އިތުރުން ހުޅުދޫ މާފިށި އިންޓިގްރޭޓެޑް ޓޫރިޒަމް ޒޯން އަދި މީދޫ މުލިމަތި އިންޓިގްރޭޓެޑް ޓޫރިޒަމް ޒޯން އެވެ.\nއައްޑޫ ސިޓީއައްޑޫ ސިޓީ ކައުންސިލްއައްޑޫ ޓޫރިޒަމް ޒޯންމަރަދޫ\nޝޮޕްއެންގޯ އިން އެކޫޑާ ބްރޭންޑް ތަޢާރަފްކޮށް ލަކީޑްރޯއެއް ފަށައިފި


Gina Vaguthu Isheendhe Inumakee Avaha Maruvumah Magufahi Kuraa Kameh - Vaguthu\nގިނަ ވަގުތު އިށީނދެ އިނުމަކީ އަވަހަށް މަރުވުމަށް މަގުފަހި ކުރާ ކަމެއް\nފާޠިމަތު ޝާނަާ ޝަރީފް\nއެއް ގަޑި ދެގަޑި އިރު ހާ ގިނަ ވަގުތު އިށީނދެ އިނުމަކީ އަވަހަށް މަރުވުމަށް މަގުފަހި ކުރާ ކަމެއް ކަމަށް ދިރާސާއަކުން ދައްކައިފިއެވެ.\nއިށީންދެ އިންނަ ގަޑި އިތުރުވުމާއެކު ދުވާލު އިށީނދެ އިންނަ ވަގުތުގެ ސަބަބުންވެސް ގެއްލުން ވެއެވެ. މިދިރާސާއިން ހާމަވާ ގޮތުގައި އެއްގަޑި ދެގަޑި އިރު ވަންދެން ނުގުޑި އިނުމަކީ ރަނގަޅު ކަމެއް ނޫނެވެ. ނަމަވެސް ދޭތެރެ ދޭތެރެއިން ބްރޭކް ނެގުމަށް ފަހު އިށީންނަ ނަމަ އަވަހަށް މަރުވުމުގެ ފުރުސަތު ކުޑަ ކޮށްދޭ ކަމަށް ދިރާސާއިން ހާމަވެއެވެ.\n"މަދު ފަހަރެއްގަ އިށީނދެ އިދެ ގިނަ ވަގުތު ހޭދަކުރުމާއި, ގިނަ ފަހަރު ނަމަވެސް މަދު ވަގުތު އިށީންދެ އިނދެ ހޭދަކުރުމުން ސިއްޚަތަށް ކުރާ އަސަރު ތަފާތުވޭ" ކޮލަމްބިއާ ޔުނިވާސިޓީ މެޑިކަލް ސެންޓަރުގެ ރިސާޗް ސައިންޓިސްޓް, ކެއިތް ޑަޔާޒް ވަނީ ބުނެފައެވެ.\nދިރާސާކުރާ މީހުން ވަނީ ހަރަކާތެއް ނުކޮށް މީހުން އުޅޭ ގަޑިތައް އެކްޓިވިޓީ މޮނީޓަރު ބޭނުން ކޮށްގެން ބަލާފައެވެ. އެގޮތުން އެކިނަސްލުގެ 45 އަހަރުން މަތީ 7985 މީހުން ވަނީ މިދިރާސާގައި ބައިވެރި ވެފައެވެ. މިމީހުން ދުވާލުގެ 77% އިންނަނީ އިށީނދެ ކަމަށް މިދިރާސަައިން ހާމަވެއެވެ. ދިރާސާ ފެށުނުތާ4އަހަރު ދުވަހުގެ ތެރޭގައި އެތަނުން 340 ބައިވެރިން ވަނީ މަރުވެފައެވެ.\nދިރާސާއިން ދައްކާ ގޮތުގައި 13 ގަޑިއިރަށްވުރެ އިތުރަށް އިށީނދެ އިދެ ހޭދަ ކުރާ މީހުން އެހެނިހެން މީހުންނަށްވުރެ މަރުވުމުގެ ފުރުސަތު ދެގުނައަށް ބޮޑެވެ. އަދި 30 މިނެޓަށްވުރެ މަދުން އިށީންނަ މީހުންނަކީ އަވަހަށް މަރުވުމުގެ ފުރުސަތު އެންމެ ކުޑަ މީހުން ކަމަށް ދިރާސާ ކުރި ފަރާތްތަކުން ހާމަ ކުރެއެވެ.\n"ގިނަ ވަގުތު އިށީނދެ އިންނަން ޖެހޭ މަސައްކަތެއް ނޫނީ ވަޒީފާއެއް އަދާ ކުރާނަމަ ކޮންްމެ 30 މިނެޓަކުން ބްރޭކެއް ނެގުމަށް އަހަރެމެން ލަފާދެން. މިއީ އަވަހަށް މަރުވުމުގެ ފުރުސަތު ކުޑަ ކޮށްދޭނެ ކަމެއް" ޑަޔާޒް ލަފާދެއެވެ.


1 boataa eku addu gai TMA operation November gai fashanee | Mihaaru\nވިޔަފާރި / ޓީއެމްއޭ\nއައްޑޫގައި ޓީއެމްއޭގެ އޮޕަރޭޝަން ނޮވެމްބަރު މަހު ފަށަނީ\nޓީއެމްއޭގެ ސީ ޕްލޭނެއް: އަންނަ ނޮވެމްބަރު މަހުގެ ތެރޭގައި ގަމުގައި ސީ ޕްލޭން އޮޕަރޭޓް ކުރަން ފަށާނެ.\n23 ސެޕްޓެމްބަރ 2016 - 15:48\nރާއްޖޭގައި އެންމެ ފުޅާ ދާއިރާއެއްގައި ކަނޑަށް ޖައްސާ މަތިންދާބޯޓުގެ ހިދުމަތްދޭ ކުންފުނީގެ އިސް އޮފިޝަލަކު މިއަދު ވިދާޅުވީ އަންނަ ނޮވެމްބަރު މަހު އެ އޮޕަރޭޝަން ފެށުމަށް ގަމުގައި ބޭސްއެއް ގާއިމުކުރުމުގެ މަސައްކަތްކުރަމުން އަންނަ ކަމަށެވެ. އަދި އެތަނުގައި ފުރަތަމަ އޮޕަރޭޝަން ފަށާނީ 15 މީހުންގެ ޖާގައިގެ އެއް ބޯޓުން ކަމަށް ވެސް އޭނާ ވިދާޅުވި އެވެ.\n"އަޅުގަނޑުމެންގެ ޓީމެއް އެތަނަށް ގޮސް ޕްލެޓްފޯމް ހެދުމާއި ޗެކިން ކައުންޓަރުތައް ހަދައި ސެޓަޕް ގާއިމުކުރުމުގެ މަސައްކަތްކުރަމުން ދަނީ. އަޅުގަނޑުމެން ނިންމާފައި ވަނީ ޑިމާންޑް އިތުރުވާ ވަރަކަށް ބޯޓުތައް އައްޑު އަށް ގެންދާ ގޮތަށް،" އެ އޮފިޝަލް ވިދާޅުވި އެވެ.\nޓީއެމްއޭ އިން ނިންމާފައި ވަނީ ޔޫރަޕުން ގަމަށް އަންނަ ޓޫރިސްޓުން ގއ. އަދި ގދ. އަތޮޅުގެ ރިސޯޓްތަކަށް އުފުލައިދިނުމަށެވެ.\n"ޓޫރިސްޓުން ރިސޯޓްތަކަށް އުފުލުމުގެ އިތުރުން ފޮޓޯ ފްލައިޓްތައް ވެސް ކުރިޔަށް ގެންދާނަން. އަޅުގަނޑުމެން ދަނީ އެ ސަރަހައްދުގެ ރިސޯޓްތަކާ ވާހަކަދައްކަމުން ޓޫރިސްޓުން އުފުލައިދިނުމާ ބެހޭ ގޮތުން،" އޮފިޝަލް ވިދާޅުވި އެވެ.\nއޭނާ ވިދާޅުވީ އެ އޮޕަރޭޝަން ކުރިޔަށް މުވައްޒަފުން ހޯދުމުގެ މަސައްކަތް ވެސް ކުރިޔަށް އެބަގެންދާ ކަމަށެވެ. އެގޮތުން ޕައިލެޓުންނާއި ކްރޫންނާއި އިންޖިނިއަރުންނާއި ޓެކްނިކަލް މުވައްޒަފުން ހޯދުމަށް ނިންމާފައިވާ ކަމަށް ވެސް އޭނާ ވިދާޅުވި އެވެ.\nގަން އެއާޕޯޓް ހިންގާ އައްޑޫ އިންޓަނެޝަނަލް އެއާޕޯޓް ކޮމްޕެނީ (އޭއައިއޭ) އިން ގަމުގެ ސީ ޕްލޭން އޮޕަރޭޝަން ޓީއެމްއޭއާ ހަވާލު ކުރުމުގެ އެއްބަސްވުމުގައި ސޮއި ކުރީ މިދިޔަ މަހުގެ 15 ވަނަ ދުވަހު އެވެ.\nޓީއެމްއޭ ސީޕްލޭން ސ. ގަން ގަން އެއާޕޯޓްސް ކޮމްޕެނީ\nމަރުޙަބާ ޓީއެމްއޭ އާއި މެނޭޖްމެންޓް އަދި މުވައްޒަފުންނަށް. 2018 އަށް ޖައްސާ ސްޓަންޓަކަށް ނުވާނެކަމަށް އުއްމީދުކުރަން. އައްޑޫދަރިންގެ އެހީތެރިކަން މިއޮޕެރޭޝަނަށް މިންވަރު ކުރައްވާށި. އާމީން.\nއައްޑޫ ފުވައްމުލަކު މީހުން މާލޭ މީހުނަށް މާލެ ދޫކޮށްލާފަ ރަށަށް އަންނަންވީ. އޭރުން އިނގޭނެ ޚަރަދު ދެކޮޅުޖައްސާނެގޮތް.\nކުރީ ދުވަހެއްގަވެސް ލިއުނިން ސަރުކާރުގެ ސިޔާސަތު ހުރިގޮތުން ޓީއެމްއޭ އޮޕަރޭޝަންސް ވެސް ގެންދެވޭނީ ތި މިންގަޑުގައޭ ނަމްބަރުވަން އަލިގަދަ ހެކި ،ހުވަދޫ އަތޮޅުގެ ކޮންމެ ރިސޯރޓަކަށް ކަހަލަ ގޮތަކަށް އެއޮތީ އެއަރޕޯރޓް އެޅުމުގެ ރޯގާއެއް އައިލެންޑްއޭވިއޭޝަނުން ހުވަދުއަތޮޅު ޓޫރިސްޓުން އުފުލުން ހުއްޓާ ލަންޖެހޭފަދަ ގޮތަކަށް ތިޔާ ކަންތަކެއްސަރުކާރަކަށް ފަހި ނުކުރެވޭނެ، އަށްޑޫ ފުއައްމުލައް ބެޑު ކެޕޭސިޓީ އިތުރުނުކުރައްވަނީ އިންޓަރނޭޝަނަލް އޮޕަރޭޝަން ވައިޑު ރޭންޖެއްގަ ކުރިއަށް ގެންދިއުމަށް ބޭނުން ނުވާތީ ،ހަންކެޑެ އިސްމާއިލްހުރާ ގަމު 5ތަރީގެ ހޮޓާ ފުވައްމުލަކު5ތަރީގެ ހޮޓާ ،މިތަންތަންހެދިއޮޕަރޭޝަނަށް ހުޅުވާލީމަ ސަރުކާރަށްވެސް ،އިންޓަރނޭޝަނަލް ފުލައިޓްތައް ޖައްސާވަރަށް ޓޫރިސްޓުން މި ސަރަހައްދުތަކަށް ދަތުރުކުރާނެ ،އެއީ އޮޅުމެއްނެތް ކަމެއް، އެހެންނަމަވެސް ،ނޮވެންބަރުންފެށީގެން ތި އޮޕަރޭތް ކުރަނީ ސައިބޯނި ބޮއްކެއްކަން އެނގޭ ހެއްކަކީ މޯލްޑިވިއަނުން ތި ވިޔަފާރި އަށް ޝައުގުވެރި ނުވެ ދުރުވިކަން ،އަށްޑޫ ޓެކުސީ ހަބަށް އިންޓުރަސްޓުނެއްކަން،\nގަން އެއަރޕޯޓު ފީޒިބަލްވާނީ ގަން އެއަރޕޯޓަށް އަންނަ މަތިންދާބޯޓު އިތުރުކޮށްގެން. މަތިންދާބޯޓު އިތުރުވާނީ އައްޑު ފޯއްމުލައް އަދި ހުވަދޫގައި ޓުވަރިސްޓު އެނދުތައް ގިނަވެގެން. ދެކުނުގައި ޓުވަރިސްޓު އެނދުތައް އިތުރުކުރުމަށް ޚާއްސަ އިނާޔަތެއް ދިނުން މުހިއްމު. އިސްމެހެލާ ހެރަ އަދި ހަންކެނޑެ ތަރައްގީ ކުރުމަށް ބޮޑެތި ޚަރަދުތައް ހިގާނެ، އައްޑު އަތޮޅު ފޯއްމުލަކުގެ ލޭންޑު ޔޫސް ޕުލެން އަވަހަށް ސަރުކާރުން ފާސްކޮށް ގެސްޓު ހައުސްތައް ހެދުމަށް ހުޅުވާލަންވީ. އައްޑޫ އަދި ފޯއްމުލައް ސިޓީއެއްގެ ގޮތުގައި ތަރައްގީ ކުރެވޭނީ އިގުތިސާދީ ތަރައްގީ ގެނެސްގެން. އައްޑު އަތޮޅު ގަން އެއަރޕޯޓު މެދުވެރިކޮށް އައްޑޫ ފޯއްމުލައް ހުވަދުއަތޮޅަށް އިގުތިސާދީ ތަރައްގީ ގެނެވިދާނެ އެކަމުގެ ސަބަބުން ވަޒީފާތައް އުފެދި އިޖުތިމާއީ ބަލިތަކަށް ލުއިލިބި އެ3އަތޮޅަށް ތަރައްގިއަންނާނެ،. މިކަމުގެ މުޅިގައުމަށް ފައިދާކުރާނެ. ސަރުކާރުން ވަރަށް ސީރިޔަސްކޮށް އަތޮޅަތަކަށް އިގުތިސާދީ ތަރައްގީ ގެންނަން ޖެހިއްޖެ. ރާއްޖެ ސަރަހައްދުތަކަށް ބަހައިގެން ތަރައްގީ ކުރަން ފައްޓަވާ.\nކުރާ ބޭކާރު ހަރަދެއް......ދެކޮޅު ޖައްސާނެ ގޮތެއް ބުނެބަލަ......ފަޅެއް ރަށެއް ނެތް ތާކު.....


ޓެކްސީ އެޕް 'ޕިކް-ޔޫ ރައިޑް' ތައާރަފްކޮށްފި - Tech News Maldives\nހިންދު ޢަލީ • 11 މޭ 2022\nޓެކްސީގެ ޚިދުމަތް ހޯދުމަށް ބޭނުންކުރެވޭ އައު އެޕެއް ތައާރަފް ކޮށްފިއެވެ. މެއި 1 އިން ފެށިގެން މި އެޕް ދަނީ ޓެސްޓްކުރެވެމުންނެވެ. އެޕްލިކޭޝަންގެ ޑިވެލޮޕަރ މުޙައްމަދު ނިޔާޒް ހާމަ ކުރެއްވި ގޮތުގައި އެޕްލިކޭޝަން ތައާރަފް ކުރުމުގެ މަގުސަދަކީ ރައްޔިތުންނަށް ދަތުރުފަތުރު ކުރުމަށް މިހާރު ހުރި އެޕްތަކަށް ވުރެ ފަސޭހައިން ބޭނުންކުރެވޭނެ ޚިދުމަތް ފޯރުކޮށްދިނުމެވެ.\nޕިކް-ޔޫ އެޕަކީ ޓެކްސީތަކާއި އަމިއްލަ ކާރާއި ސައިކަލުގެ ޚިދުމަތް ހޯދުމަށް ބޭނުންކުރެވޭނެ އެޕެކެވެ. މި އެޕް މިހާރު މާލޭ ސަރަހައްދާއި އައްޑޫ ސިޓީގައި ދަނީ ބޭނުންކުރެވެމުންނެވެ. އަދި ކުރިއަށް އޮތް ތަނުގައި އާބާދީ ބޮޑު އެހެން ރަށްރަށުގައި ވެސް އެޕްގެ ޚިދުމަތް ފުޅާކުރުމުގެ ޕްލޭން އެބައޮތްކަމަށް ޕިކް-ޔޫ އިން މަޢުލޫމާތު ދެއްވައެވެ.\nޕިކް-ޔޫ އެޕްގެ ކަސްޓަމަރ އެޕަކާއި ޑްރައިވަރ އެޕެއް ހިމެނެއެވެ. ޕިކް-ޔޫ ޑްރައިވަރ އެޕަކީ ޓެކްސީގެ ޚިދުމަތް ފޯރުކޮށްދިނުމަށް ބޭނުންވާ ފަރާތްތަކުން ރަޖިސްޓަރކުރުމަށާއި އަދި ޓެކްސީ ދަތުރުތައް މެނޭޖްކުރުމަށް ބޭނުންކުރާ އެޕެވެ. މިއެޕް ބޭނުންކުރާ ކާރު ޑްރައިވަރުންގެ އަތުން މަހަކު 150 ރުފިޔާގެ ކުޑަ ފީއެއް ނަގާނެކަމަށް ކުންފުނިން ބުނެއެވެ. މިއެޕް އަދި ބޭނުންކުރެވޭނީ ކާރު ޑްރައިވަރުންނަށް އެކަންޏެވެ. އެހެން ނަމަވެސް ވަރަށް އަވަހަށް ސައިކަލް ޓެކްސީ ކުރަން ބޭނުންވާ ފަރާތްތަކަށް ވެސް ރަޖިސްޓަރ ކުރެވޭނެގޮތް ހަމަޖައްސާނެކަމަށްވެއެވެ. ސައިކަލް ޑްރައިވަރުންގެ އަތުން ނަގާ ފީއެއް އެޚިދުމަތް ތައާރަފް ކުރެވޭއިރު ހާމަކުރާނެ ކަމަށް ކުންފުނިން ބުނެއެވެ.\nޑްރައިވަރ އެޕްގެ އިތުރުން އަދި ޓެކްސީގެ ޚިދުމަތް ހޯދާ ފަރާތްތަކުން ބޭނުންކުރާ ކަސްޓަމަރ އެޕެއްވެސް ހިމެނެއެވެ. އެއީ ޕިކް-ޔޫ ރައިޑް އެޕެވެ. މިއީ މީގެ ކުރިން ފެނިފައިވާ އެހެން އެޕް ފަދައިން ޓެކްސީގެ ދަތުރު ނަގާ ފަރާތްތަކުން ބޭނުންކުރާނެ އެޕެވެ. އެޕް ބޭނުންކުރުމަށްޓަކައި ޖެހޭނީ މޯބައިލް ނަންބަރު ބޭނުންކޮށްގެން ރަޖިސްޓަރ ކުރާށެވެ. އެހެން ޓެކްސީ އެޕްތަކެކޭ އެއްފަދައިން ޓެކްސީއިން ޕިކްއަޕް ކުރަންވާ އެޑްރެހާއި ދާންވީ އެޑްރެސް މެޕުން ހޯދުމަށް ފަހު ޓެކްސީ އެއް ހޯދާލެވެއެވެ. އަދި ޓެކްސީ ޑްރައިވަރ ޕިކްޔޫ ޑްރައިވަރ އެޕުން ރިކުއެސްޓްއަށް އިޖާބަ ދިނުމުން ބުކްކޮށްލެވެއެވެ.\nމީގެ އިތުރުންވެސް ޕިކް-ޔޫ ރައިޑްގައި ވަރަށް ގިނަ އިތުރު ފީޗަރސްތަކެއް ހިމެނިފައިވެއެވެ. މީގެ ތެރޭގައި ކުރީބައިގައި ކަނޑައަޅާ ވަކި ދުވަހަކާއި ގަޑިއަކަށް ޓެކްސީ ބުކިންގ ހަދާލުމާއި، އެންމެ މަގްބޫލު ސަރަހައްދުތައް ފާހަގަކޮށް ސޭވް ކުރުމާއި، ކުރާ ދަތުރުތަކުގެ ހިސްޓްރީ ބެލެހެއްޓުމާއި، ރައްޓެހިންނަށް އެޕް ރިކޮމެންޑްކޮށްގެން ހިލޭ ދަތުރު ހޯދާލުން ފަދަ ހާއްސަ ފީޗަރސްތައް ހިމެނެއެވެ. އަދި އެޕް ތެރޭގައި ވޮލެޓް މެނޭޖްކުރެވޭ ފީޗަރ ވަކިން ހާއްސަކޮށް ފާހަގަކޮށްލެވެއެވެ. މިއީ ދަތުރު ކުރާ ފަރާތްތަކުން ކޭޝްލެސްކޮށް ޚިދުމަތުގެ ފީ ދައްކާލުމަށް ބޭނުންކުރެވޭނެ މުހިއްމު ފީޗަރއެކެވެ.\nފިކް-ޔޫ އިން ހާމަކުރާ ގޮތުގައި މިއެޕްގެ ސަބަބުން ދަތުރު ފަތުރު ކުރުމަށް ޓެކްނޮލިޖީގެ ބޭނުންކުރުމަށް ރައްޔިތުން އަހުލުވެރިވެ، ފަސޭހަކަމާއެކު ޚިދުމަތް ހޯދުމަށް އެހީތެރި ވެދޭނެއެވެ. އަދި ވަރަށް ކައިރި މުސްތަގްބަލެއްގައި އައު ފީޗަރސްތަކެއް އެޕަށް ތައާރަފް ކުރުމުގެ މަސައްކަތްވެސް އެޕްގެ ޑިވެލޮޕަރ ކުރަމުން އެބަދެއެވެ. ކުންފުނިން ހާމަ ކުރިގޮތުގައި ދުނިޔޭގެ އެހެން ގައުމުތަކުގައި ބޭނުން ކުރާ މިފަދަ އެހެން އެޕްލިކޭޝަންތަކުން ފޯރުކޮށްދޭ ގިނަ ޚިދުމަތްތަކެއް ލިބޭ ގޮތަށް އެޕަށް ބަދަލު ގެނެސް އިތުރަށް ތަރައްގީ ކުރެވޭނެއެވެ. މިއެޕްގެ އެންޑްރޮއިޑް އަދި އައިއޯއެސް ވަރޝަން ވެސް މިހާރު ވަނީ ރިލީޒް ކުރެވިފައެވެ. އެޕް ޑައުންލޯޑްކުރުމަށް ތިރީގައިވާ ލިންކުތައް ބޭނުންކުރެއްވޭނެއެވެ.\nއެންޑްރޮއިޑް ޑްރައިވަރ އެޕް: https://bit.ly/3y3xipO\nއެންޑްރޮއިޑް ކަސްޓަމަރ އެޕް:https://bit.ly/3vu8jKE\nއައިއޯއެސް ޑްރައިވަރ އެޕް: https://apple.co/3MFMTQq\nއައިއޯއެސް ކަސްޓަމަރ އެޕް: https://apple.co/38GAVHy\nޕިކްޔޫ އެޕާއި ގުޅޭ ގޮތުން އިތުރު މަޢުލޫމާތެއް ހޯއްދަވަން ބޭނުންނަމަ ޕިކްޔޫގެ ހެލްޕް ނަންބަރު. 7479384 އަށް ވައިބަރ ނުވަތަ ވަޓްސް އެޕުން މެސެޖެއް ފޮނުވާލުމަށް އެކުންފުނިން އެދެއެވެ. ނުވަތަ އީމެއިލް help@pickuride.com މެދުވެރިކޮށްވެސް މައުލޫމާތު ސާފުކުރެއްވޭނެއެވެ.


ރޮނަލްޑީނިއޯ އެއްފަހަރާ ދެމީހުނާއި އިންނަނީމިކަލް ނޫސް\nރޮނަލްޑިނިއޯ އާއި އޭޏާ އެއްފަހަރާ ކައިވެނި ކުރަން އުޅޭ ޕްރިސިއްލާ އާއި ބީޓްރިޒް\nރޮނަލްޑީނިއޯ އެއްފަހަރާ ދެމީހުނާއި އިންނަނީ\n24 މެއި 2018, 16:31 |\nބްރެޒިލްގެ މަޝްހޫރު ފުޓްބޯޅަ ތަރި ރޮނަލްޑިނިއޯ އެއްފަހަރާ ދެ މީހުނާއި ކައިވެނި ކުރަން ތައްޔާރުވަމުން އަންނަކަމުގެ ކަބަރުތައް ފެތުރެން ފަށައިފިއެވެ. ރޮނަލްޑީނިއޯ އެއް ވަގުތެއްގައި ކައިވެނި ކުރަން އުޅެނީ އޭނާ ގެ ދެ ލޯބިވެރިންނާއެކު އަންނަ އޯގަސްޓް މަހުގައެވެ.\nރޮނަލްޑޯ އިންނަން އުޅޭ ދެމީހުންގެ ތެރެއިން ފުރަތަމަ ލޯބިވެރިޔާ އާއީ އެކު ގިނަ ދުވަސްތަކެއް ވަންދެން ގުޅުން ބާއްވަމުން އައިސްފައި ވެއެވެ. ނަމަވެސް 2016 ވަނަ އަހަރުން ފެށިގެން އައު ކުއްޖަކާއި ރައްޓެހިވެގެން ގުޅުން ކުރިޔަށް ގެންދިޔައިރު ވެސް ކުރީގެ ލޯބިވެރިޔާއާއި އެކު އޮތް ގުޅުން ވެސް ކުރިޔަށް ގެންދާ ކަމަށް ކަބަރުތައް ބުނެއެވެ.\nއަން އޮގަސްޓްމަހުގައި ރޮނަލްޑީނިއޯ އިންނަން އުޅޭ ދެ އަންހެނުންނަކީ ޕްރިސިއްލާ އާއި ބީޓްރިޒް އެވެ. ރޮނަލްޑީނިއޯ އާއެކު މި ދެމީހުން އެކުގައި ދިރިއުޅޭނީ ބްރެޒިލްގެ ރިއޯ ޑި ޖެނެރީރޯ ގައި ހުންނަ އޭނާގެ 35 މިލިޔަން ޕައުންޑްގެ އަގު ބޮޑު ގެއެއްގައެވެ.\nރޮނަލްޑީނިއޯ މި ދެ މީހުންނާއި މެދު އެއްވެސް ތަފާތު ކުރުމެއް ނުގެންގުޅޭ ކަމަށް ކަބަރުތައް ބުނެއެވެ. އެގޮތުން އެކަކަށް ދޭ ކޮންމެ ހަދިޔާއެއް އަނެކަކަށް ވެސް ދޭ ކަމަށް ވެއެވެ. ދާދި ފަހުން ރޮނަލްޑީނިއޯ ޖަޕާނަށް ކުރި ދަތުރެއްގައި މި ދެ މީހުންނާއެކު ނަގާފައިވާ ފޮޓޯތަކަކާއި ވީޑިއޯއެއް އާނާގެ އިންސްޓްގްރާމްގައި ޝެއަރކޮށްފައި ވެއެވެ.\nރޮނަލްޑޯގެ ކައިވެނި ކުރުމަށް ހަމަޖެހިފައިވަނީ ބްރެޒިލްގެ ރިއޯގައި ހުންނަ ކޮންޑޮމީނިއަމް އެއްގައި ވަރަށް އާދައިގެ ގޮތަކަށް ކަމަށް ވެއެވެ. އެހެނީ ބްރެޒިލްގައި ދެމީހުނާއި އިނުމަކީ އެހާ ބަލައިގަންނަ ކަމަކަށް ނުވާތީކަމަށް ބެލެވެއެވެ.\nބެލެވޭ ގޮތުގައި ރޮމާރީއޯ އެކޭ އެއްގޮތަށް ކުރީގެ ބާސެލޯނާގެ ވެސް ތަރި ރޮނަލްޑީނިއޯ ދެން ވަންނާނީ ބްރެޒިލްގެ ސިޔާސީ ދާއިރާއަށެވެ. ބްރެޒިލިއަން ރިޕަބްލިކަން ޕާޓީއާއި އޭނާ ވެސް ގުޅޭނެ ކަމަށް ވަނީ ބެލެވިފައެވެ. ނަމަވެސް ބައެއް ފަރާތްކުން ބުނާ ގޮތުގައި މި ދެ ކައިވެނީީގެ ސަބަބުން ސިޔާސީ ގޮތުން އޭނާއަށް ގެއްލުންތަކެއް ވާނެއެވެ.


Soneva Raalhaa elhumuge2vana mubaaraiy N. atholhu gai\nސޮނެވާ ރާޅާ އެޅުމުގެ ދެވަނަ މުބާރާތް ނ. އަތޮޅުގައި\nސޮނެވާއިން ބ. އަތޮޅުިގިއ ބޭއްވި ރާޅާ އެޅުމުގެ މުބާރާތުގެ ތެރެއިން. ދެވަނަ މުބާރާތް އަންން ހޮނިހިރު ދުވަހު ނ. އަތޮޅުގައި ފަށާނެ\nސޮނެވާ ގްރޫޕުން އިންތިޒާމުކޮށްގެން ބޭއްވާ ރާޅާއެޅުމުގެ މުބާރާތް ދެވަނަ މުބާރާތް އަންނަ ހޮނިހިރު ދުވަހު ނ. އަތޮޅުގައި ބާއްވަން ނިންމައިފި އެވެ.\n“ސޮނެވާ ސާފު ޕްރޯ” ނަމުގައި ބާއްވާ މި މުބާރާތް އޮންނާނީ އަންނަ ހޮނިހިރު ދުވަހު ނ. ލޮހީގަ އެވެ. މިއީ އެ އަތޮޅުގައި ބާއްވާ ރާޅާ އެޅުމުގެ ފުރަތަމަ މުބާރާތެވެ.\nރާއްޖޭގައި މަތީ ފަންތީގެ ދެ ރިސޯޓެއް ހިންގަމުން ގެންދާ ތިމާވެއްޓާއި ރަހުމަތެރިކޮށް ރިސޯޓް އޮޕަރޭޓް ކުރާ ސޮނޭވާ ގްރޫޕުން ބުނި ގޮތުގައި ނ އަތޮޅުގެ ރަށްރަށަށް ހުޅުވާލައިގެން ބާއްވާ މި މުބާރާތުގައި އެއަތޮޅުގެ އެކި ރަށްރަށުން 30 ބައިވެރިން ވާދަކުރާނެ އެވެ.\nސޮނެވާ ރާޅާ އެޅުމުގެ ފުރަތަމަ މުބާރާޓް ބާއްވާފައިވަނީ މިދިޔަ މަހުގެ އެއްވަނަ ދުވަހު ބ. އަތޮޅުގަ އެވެ. އެ މުބާރާތުގައި ވެސް ބާ އަތޮޅުގެ އެކި ރަށްރަށުން 40 އަށްވުރެ ގިނަ ރާޅާއެޅުންތެރިންނާއި ބޮޑީބޯޑަރުން ބައިވެރިވި އެވެ.\nސޮނެވާ ގްރޫޕުން ބުނި ގޮތުގައި މި ޕްރޮގްރާމުގެ ބޭނުމަކީ ޒުވާން ރާޅާއެޅުންތެރިން އެކުޅިވަރުގައި ކުރިއަށް ދިއުމަށް ހިތްވަރު ދިނުމެވެ. މީގެ އިތުރުން ރާއްޖެއަކީ ވަށައިގެން މޫދު އޮންނަ ގައުމަކަށްވާއިރު، މޫދު ކުޅިވަރުތަކަށް ދިވެހި ޒުވާނުންގެ ޝައުޤުވެރިކަން އިތުރުކުރުމަކީވެސް އެ ސޮނެވާއިން މި މުބާރާތް ބޭއްވުމުގެ އެއް އަމާޒެވެ.


ޢާންމު ލިޔުން – Page 22 – DhiSalafiyyah\nސުވަރުގެއަކީ ﷲ ސުބުޙާނަހޫ ވަތަޢާލާގެ އަމުރުފުޅުތަކަށް ކިޔަމަންތެރިވާ އަޅުންނަށްޓަކައި، ދުވަހަކުވެސް ލޮލަކަށް ފެނިފައިނުވާ، ކަންފަތަކަށް އިވިފައިނުވާ އަދި ހިތަކަށްވެސް ނުގެނެވޭފަދަ ފުރިހަމަ ގޮތަކަށް ތައްޔާރު ކުރައްވާފައިވާ ތަނެކެވެ.\n17/09/2011 އެހެނިހެން, ޢާންމު ލިޔުންއައްޝައިޚު އަޙްމަދު ނާޒިޙް\nހަތަރު ގެރީގެ ވާހަކަ\nއެންމެހާ ޙަމްދު ޘަނާ ޙައްޤުވެގެންވަނީ ޢާލަމްތަކުގެ ވެރި ﷲ އަށެވެ. އަހަރަމެން އެކަލާނގެ އެހީއަށާއި ފާފަފުއްސެވުމަށް އެދެމެވެ. އަދި އަހަރެމެން އަމިއްލަ ނަފްސުތަކާއި ނުބައި ފާފަތަކުގެ ނުބައިކަމުން ސަލާމަތްކޮށްދެއްވުމަށްވެސް އެދެމެވެ. ﷲ ހިދާޔަތް ދައްކަވައިފި މީހަކު މަގުފުރެދިގެންނުދާ ހުއްޓެވެ. އަދި އެކަލާނގެ މަގުފުރައްދަވައިފިމީހަކަށް ހިދާޔަތް ދައްކާނެ ދެވަނަ އެހެން ފަރާތެއްނުވެއެވެ.ﷲ ސުބްޙާނަހޫ ވަތަޢާލާ ވަޙީކުރެއްވިއެވެ. “يَا أَيُّهَا الَّذِينَ آمَنُوا اتَّقُوا اللَّهَ حَقَّ تُقَاتِهِ وَلا تَمُوتُنَّ إِلَّا وَأَنْتُمْ مُسْلِمُونَ” (آل عمران:102) “އޭ އީމާންވި މީސްތަކުންނޭވެ!…\n16/09/2011 އިބުރަތްތެރި ވާހަކަ, ޢާންމު ލިޔުންއައްޝައިޚް މުޙައްމަދު ސިނާން\nއިސްލާމީ ޙިޖާބުގެ ޝަރުޠުތައް\nއިސްލާމީ ޙިޖާބު ފުރިހަމަވާނީ ތިރީގައި މިދަންނަވާ ޝަރުޠުތައް ފުރިހަމަވުމުންނެވެ. އަދި ހަމަ އެހެންމެ ޙިޖާބުގެ ޙަޤީޤީ މަޤްޞަދު ޙާޞިލްވާނީ މި ޝަރުޠުތައް ފުރިހަމަވުމުންނެވެ. 1- އޭނާގެ ހަށިގަނޑު އެއްކޮށް ނިވާވާ ހެދުމެކެވެ. 2-ހިލޭ ފިރިހެނުންނަށް ފެންނަހެން ޒީނަތްތެރި ކުރެވިފައިވައިވާ ހެދުމެއްނޫނެވެ. އަދި އެމީހުންގެ ސަމާލުކަން ހޯދުމަށްޓަކައި ވިދާ ބަބުޅާގޮތަށް ޖަރީކުރެވިފައިވާ ހެދުމެއްވެސް ނޫނެވެ. 3- ހަށިގަނޑުގެ ވަނާތައް ފެންނަގޮތަށް ހުންނަ، ކަނދޮޅުދުލި ފަދަ ތުނި ހެދުމެއްނޫނެވެ. 4- ހަށިގަނޑުގެ ވަނާތަކުގެ ބައްޓަން ފާޅުވާގޮތަށް ހުންނަ ގަޔަށް ބާރު…\n16/09/2011 އުޚްތުން, ޢާންމު ލިޔުންއައްޝައިޚު މުޙައްމަދު ޝާފިޢު ބިން ޢަބްދިލްޣަފޫރު


SAFF Championship gai youth minister nethumakee falhu kameh\nމަޑުއްވަރީ ދާއިރާގެ މެމްބަރު އާދަމް ޝަރީފް: ސާފް ޗެމްޕިއަންޝިޕްގައި ޔޫތް މިނިސްޓަރު ނެތުމަކީ ފަޅުކަމެއް ކަމަށް ވިދާޅުވި --- ފޮޓޯ: މިޖިލިސް\nސާފް ޗެމްޕިއަންޝިޕް ފުޓްބޯޅަ މުބާރާތް މިއަދު ފަށާއިރު ކުޅިވަރާ ބެހޭ މިނިސްޓަރު ނެތުމަކީ ފަޅުކަމެއް ކަމަށް ޕީއެންސީގެ ޕީޖީ ލީޑަރު އަދި މަޑުއްވަރީ ދާއިރާގެ މެމްބަރު އާދަމް ޝަރީފް ވިދާޅުވެއްޖެ އެވެ.\nއާދަމް ޝަރީފް މިއަދު ކުރެއްވި ޓުވީޓެއްގައި ވިދާޅުވީ ކުޅިވަރާއި ބެހޭ މިނިސްޓަރު އަހުމަދު މަހްލޫފް "ވާނުވާގައި" ބަހައްޓާފައި ހުންނަތާ ހަތަރު މަސް ވަނީ ކަމަށެވެ. މިހާ ގިނަ ދުވަސް ވަޒީރަކަށް ޒިންމާ އަދާ ނުކުރެވޭ ގޮތައް ބެހެއްޓުމަކީ ޒުވާނުންނަށާއި ކުޅިވަރަށް ވަމުންދާ ވަރަށް ބޮޑު އިހުމާލެއް ކަމަށެވެ.\nމީގެ އިތުރުން އާދަމް ޝަރީފް ވިދާޅުވީ ސާފް ޗެމްޕިއަންޝިޕް މިއަދު ފެށޭއިރު ޔޫތް މިނިސްޓަރު ނެތުމަކީ ފަޅުކަމެއް ކަމަށެވެ.\nއެމްއެމްޕީއާރްސީގެ ހިޔާނާތުގެ ފައިސާ ލިބުނު ކަމުގެ ތުހުމަތުގައި ދައުވާކުރަން ޔޫތު މިނިސްޓަރު އަހްމަދު މަހްލޫފަށް ފޮނުވާފައިވާތާ 110 ދުވަސް ވަނީ ވެފައެވެ. މަހްލޫފްގެ މައްޗަށް ދައުވާ ކުރަން އޭސީސީން ޕީޖީ އޮފީހަށް ފޮނުވި ދުވަހުން ފެށިގެން މަހްލޫފް ހުންނެވީ މަސައްކަތުން އެކަހެރިކޮށްފަ އެވެ.\nމިނިސްޓަރު މަހްލޫފާ މެދު ޕީޖީ ގޮތެއް ނިންމެވުން ލަސްކުރަމުންދާތީ މިނިސްޓަރު މަހްލޫފް ވަނީ އެ މައްސަލާގައި ކޮންމެވެސް އެއްގޮތެއް ނިންމަވައި ދެއްވުމަށް އެދިވަޑއިގެންފަ އެވެ. އަދި އޭނާގެ މައްޗަށް ކުރެވޭ ތުހުމަތުތަކަށް ތަކުރާރުކޮށް އިންކާރުވެސް ކުރައްވައެވެ.\nޒުވާނުން އާދަމް ޝަރީފު އުމަރު އަހުމަދު މަހްލޫފު + ސާފް ޗެމްޕިއަންޝިޕް ޔޫތު މިނިސްޓްރީ\nރާއްޖެ މޮޅުވެއްޖެ ނަމަ ފައިނަލާ ހަމަައަށް މިއުޒިކު


ރިޕޯޓް Archives - AO News\nކެޓަގަރީ: ރިޕޯޓް\tHomeރިޕޯޓް އިންޑިއާ ކަނޑުގެ “މުތްތައް” އެދެނީ ހިމާޔަތުގެ އަތްތަކަށް\tޖުލާ 23, 2017ޖުލާ 23, 2017 | ފާތިމަތު އަޒްހާ އިބްރާހިމް\tހިންދު ކަނޑުގައި ހާރެއްހެން ދެމިފައިވާ މުތީތަކެއްފަދަ ދިވެހި ޖަޒީރާތަކުގެ ނާޒުކު ކަމާއެވެ. ތިމާވެށީގެ ގޮތުން އެ ޖަޒީރާތަކަށް ގުދުރަތުން ހަދިޔާ ކޮށްދެއްވި ރީތިކަމުގެ ފުރިހަކަމާއެވެ. ދުނިޔޭގައި ރާއްޖެ ނޫނަސް ދޮންވެލި ގޮނޑުދޮށްތައް ހިމެނޭ ގައުމުތައް މަދެއްނޫނެވެ. އެހެންނަމަވެސް އެގައުމުތަކާ ދިވެހިރާއްޖެއާ ތަފާތުތަކެއް އެބަހުއްޓެވެ. އެންމެ ބޮޑު ތަފާތަކީ ތިމާވެއްޓެވެ. އެހެން ގައުމަކަށް ގުދުރަތުން ދެއްވައިފައި ނުވާވަރުގެ ރީތި ތިމާވެއްޓެއް ދިވެހިރާއްޖެއަށް ދެއްވާފައިވެއެވެ. ރާއްޖޭގެ ކަނޑުތަކާއި ފަޅުތަކުގެ ދިރުން ތަފާތެވެ. އޭގެ […]\nޕޯސްޓު ކޮށްފައިވަނީ ރިޕޯޓްޓެގް , ތިމާވެށިހިޔާލު ފާލުކުރައްވާ\tގައިދީންގެ ބާރުހިންގާ ޖަލެއް\tޖުލާ 19, 2017ޖުލާ 19, 2017 | މޫސާ މަތުލޫބް\tބޮލީވިއާގެ ވެރިކަމާގުޅޭ ކަންކަން ހިންގާރަށް ކަމުގައިވާ ލަޕާޒްގައި ހުންނަ ސެން ޕެޑްރޯ ޖަލަކީ އާދައިގެ ޖަލެއް ނޫނެވެ. އެއީ އެހެން ޖަލުތަކާ ތަފާތު ތަނެކެވެ. އެތަން އެހެން ޖަލުތަކާ ތަފާތުވާ ސަބަބަކީ އެތަނުގައި ޖަލު ބަލަހައްޓާނެ ބަޔަކުނެތުމެވެ. އެތަން ބަލަހައްޓަނީ ގައިދީންނެވެ. ޖަލަކަށްވުރެ ބޮޑަށް އެތަން ވައްތަރީ މީހުން ދިރިއުޅޭ އަވަށެއްގެ ގޮތުގައެވެ. ޖަލުގެ ހުރިހާ ގާނޫނަކާއި ގަވާއިދެއްވެސް ހަދަނީ ޖަލުގެ ގައިދީންނެވެ. ޖަލަށް ބޭނުންވާ ހުރިހާ ސާމާނެއް ބޮލީވިއާ […]\nޕޯސްޓު ކޮށްފައިވަނީ ރިޕޯޓް, ދުނިޔެހިޔާލު ފާލުކުރައްވާ\tކުދިންނެވެ! ކުޅިވަރެއްގައި އޮންނާނީ މޮޅުވުމާއި ބަލިވުމެވެ.\tޖުލާ 17, 2017 | ޝަމްސުއްދީން ސްކޫލް މީޑިއާ\tލިޔުނީ:މުހައްމަދު ހިޒްޔަމް ކޮންމެ ކަހަލަ މުބާރާތެއް ނިމުމުންވެސް ފެންނަމުންދާ މަންޒަރަކީ ބައެއް ކުދިން ދެރަވެ، ބައެއް ކުދިން އުފާވާ މަންޒަރެވެ.މިއީ ސްކޫލުތަކުގައި ބާއްވާ ކުޅިވަރު މުބާރާތުން ފެށިގެން އަދަބީ މުބާރާތްތަކުގައިވެސް އެންމެ ގިނައިން ފެންނަމުންދާ އެއް މަންޒަރުކަން ޔަގީނެވެ. އުފާ ކުރާ ކުދިން އުފާ ކުރަނީ އެކުދިންނަށް އެ މުބާރާތަކުން ލިބުނު ކާމިޔާބގެ ސަބަބުންނެވެ. ދެރަވާ ކުދިން ދެރަވަނީ ބުރަ މަސައްކަތްކުރުމަށްފަހުވެސް އެ ލިބިގެންދާ ނާކާމިޔާބީގެ ސަބަބުންނެވެ. ކުޅިވަރު މުބާރާތްތަކަށް […]\nޕޯސްޓު ކޮށްފައިވަނީ ރާއްޖެ, ރިޕޯޓް, ސްކޫލްހިޔާލު ފާލުކުރައްވާ\tއިބްރާހިމްފުޅު ދާރުލް އާސާރު- ރާއްޖޭގެ ތާރީޚުގެ މައި ތަޅުދަނޑި\tޖުލާ 3, 2017 | ފޭދޫ ސްކޫލް\tލިޔުނީ: ފޭދޫ ސްކޫލް ދަރިވަރުން/ ކޮންމެ ބައެއްގެވެސް ތާރީހަކީ އެބައެއްގެ ފަސްމަގު، ތާރީހަކީ ކުރިމަގު ބަލާލޯގަނޑެވެ. މީހާގެ އަމިއްލަވަންތަކަން ދައްކައިދޭ މައިގަނޑު އެއް ބަހާއެވެ. ތާރީޚެއް ނުވާނަމަ މީހާއަށް އޭނަގެ އަސްލު އަދި ނަސްލު ދެނގަތުމަށް އުދަނގޫވާނެއެވެ. އެހެންކަމުން ތާރީހު ރައްކާތެރިކޮށް އަންނަން އޮތް ޖީލަށް ވާސިލުކޮށް ދިނުމަކީ ކޮންމެ ފަރުދަކުވެސް ކޮންމެހެން ކުރަންޖެހޭނެ ކަމެކެވެ. އަދި ހަމަ ކޮންމެ ފަރުދެއްގެވެސް ޒިންމާ އެކެވެ. އަޅުގަނޑުމެންގެ އަސްލު ދެނެގަތުމަށްޓަކައެވެ. އަމިއްލަވަންތަކަމާއި […]\nޕޯސްޓު ކޮށްފައިވަނީ ރިޕޯޓް, ސްކޫލްހިޔާލު ފާލުކުރައްވާ\tބެލެނިވެރިން ބޭނުންވާ ދާއިރާއިން ކުރިއަށް ދިއުމަށް ދަރިފުޅަށް މަޖުބޫރު ނުކުރޭ\tޖުލާ 3, 2017 | ފާތިމަތު އަމީރާ އޮސްމަންއަގިޗް\tމައިމީހާގެ ބަނޑުގައި ދަރިފުޅު ގަރުބަގަތީއްސުރެ ކޮންމެ މަންމަ އަކުވެސް، އަދި ބައްޕައަކުވެސް ދެކޭނެ ހުވަފެނަކީ ތިމާގެ ދަރިފުޅު ރަގަޅު، ހަރުދަނާ މީހަކަށްވުމެވެ. މިކަމަށް ހަޤީގަތަކަށް ހެދުމުގެ ގޮތުން ގިނަ ނިންމުންތަކެއް ނިންމައި ގިނަ ތައްޔާރީތަކެއްވެވެއެވެ. ދަރިފުޅުގެ ސިއްޙަތަށް އެންމެ ފައިދާހުރި ކާނާއިން ފެށިގެން ދަރިފުޅު ތަޢުލީމު އުނގެނެންދާނެ މަދުރަސާ ކަނޑައެޅުންފަދަ މުހިންމު ނިންމުންތައް ނިންމުމުގައި ކޮންމެ ބެލެނިވެރިއަކުވެސް ގިނަ ވަގުތުތަކެއް ހޭދަކުރާނެއެވެ. ހަމަ ޔަޤީނުންވެސް ދަރިންނަށް އެންމެ ހެޔޮއެދޭފަރާތަކީ މައިންބަފައިންނެވެ. […]\nޕޯސްޓު ކޮށްފައިވަނީ ރިޕޯޓް, ސިއްޙަތުހިޔާލު ފާލުކުރައްވާ\tބ.ދަރަވަންދޫއަށް އުފަން ކުޅަދާނަ ފަންނުވެރިއެއް\tޖުލާ 1, 2017 | ފޭދޫ ސްކޫލް\tބ.ދަރަވަންދޫއަކީ ވަރަށް ހުނަރުވެރި ރައްޔިތުންތަކެއް ދިރިއުޅޭ ރަށެކެވެ. ރަށުގެ ކޮންމެ ދިމާލަކަށް ބަލާލި ކަމުގައިވިޔަސް ފެންނަނީ ހުނަރުން ފުރިގެންވާ އުފެއްދުންތެރި މަސައްކަތްތަކެވެ. ބ. އަތޮޅުގައި ގިނަ ރިސޯރޓް ތައް ހުރުމުގެ ސަބަބުން މިފަދަ ގިނަ މަސައްކަތްތައް އަމާޒު ކުރެވިފައިވަނީ ފަތުރުވެރިންނަށެވެ. ބީޓެކް އާރޓް އެންޑް ޑިޒައިން އަދި އެފް އެސް މީޑިޔާ ދަރިވަރުން ބ. އަތޮޅަށް ކުރި ދަތުރުގައި އެންމެ ފުރަތަމަ އަމާޒަކަށްވީ ދަރިވަރުން އެސައިންމެންޓް ހެދުމަށް ބޭނުންވާ މައުލޫމާތު […]\nޕޯސްޓު ކޮށްފައިވަނީ ރިޕޯޓްހިޔާލު ފާލުކުރައްވާ\tއީކުއޭޓަރވިލެޖުން އެންމެނަށް ހިނިތުންވުން\tޖޫން 25, 2017ޖުލާ 7, 2017 | އޭއޯ ނިއުސް\tމަލަރީތި އައްޑޫގެ ނަލަފެހި ކަމުގެތެރެއިން އީކުއޭޓަރ ވިލެޖު މިހާރު ފެންނަނީ ތަފާތު ގޮތަކަށެވެ. އައްޑޫގެ ހިތްގައިމު ޖައްވަށް އޮޅުވެފައިވާ ދޮންދީނިތައް އިއްވާ ހިތްގައިމު ރާގުތަކުން މުއްސަނދިވެފައިވާ އައްޑޫސިޓީއަށް ޒިޔާރަތްކުރާ ދޭސީންނާއި ބިދޭސީންގެ އެންމެ ރަހުމަތްތެރި “ގެއަކީ” އީކުއޭޓަރވިލެޖެވެ. އެތަނަށްގޮސް ފުރަތަމަ ބައްދަލުކުރަންޖެހޭ ރިސެޕްޝަނިސްޓުންގެ ހިނިތުންވުމުން ގެސްޓުމީހާގެ ހާސްކަން ފިލުވައިދެއެވެ. ކޮޓަރި ދައްކަންދާ މީހާގެ ހިތްހެޔޮ ބަސްތަކުން ބީރައްޓެހިކަން ފިލައިދެއެވެ. މޮޅެތި ޝެފުން ހެޔޮވަރުކޮށްލާ މީރު ރަހަތަކުން ތަނާމެދު ޝައުގުވެރިކަން އިތުރުކޮށްލައެވެ. […]\nޕޯސްޓު ކޮށްފައިވަނީ ރިޕޯޓްހިޔާލު ފާލުކުރައްވާ\tPosts navigation


June mahu ves enme ginain service charge libunee Velaa resort in - vNews.mv\nޖޫން މަހުވެސް އެންމެ ގިނައިން ސާވިސް ޗާޖު ލިބުނީ ވެލާ ރިސޯޓުން\nޝިފްޒާ މުސްޠަފާ 07 July 2019, 13:21\nނިމިގެންދިޔަ ޖޫން މަހު ވެސް އެންމެ ގިނަ އަދަދަކަށް މުވައްޒަފުންނަށް ސާވިސް ޗާޖު ބެހި ރިސޯޓަކަށް ވެލާ ޕްރައިވެޓް އައިލެންޑް ވެއްޖެއެވެ.\nރިސޯޓުތަކުގެ މުވައްޒަފުންގެ ފަރާތުން މައުލޫމާތު ހޯދައިގެން ސާވިސް ޗާޖުގެ ތަފާސްހިސާބުތައް ގެނެސްދޭ ވެބްސައިޓް "މޯލްޑިވްސް ސާވިސް ޗާޖު" ގައި ވާގޮތުން ނިމިގެންދިޔަ ޖޫން މަހު ވެލާ ޕްރައިވެޓް އައިލެންޑުން ސާވިސް ޗާޖުގެ ގޮތުގައި ބޮލަކަށް 740 ޑޮލަރު ވަނީ ޖެހިފައެވެ.\nމިއަހަރުގެ ޖެނުއަރީ މަހާއި މެއި މަހުވެސް އެންމެ ގިނައިން ސާވިސް ޗާޖު ލިބިފައިވަނީ ވެލާ ރިސޯޓުންނެވެ. ޖެނުއަރީ މަހު ސާވިސް ޗާޖަށް ބޮލަކަށް 3،016 ޑޮލަރު ޖެހިފައިވާއިރު މެއި މަހު 1،509 ޑޮލަރު ވަނީ ޖެހިފައެވެ.\nމިއަހަރުގެ އެހެން މަސްތަކާ ބަލާއިރު، މިމަހު ރިސޯޓުތަކުގެ ސާވިސް ޗާޖު ވަރަށް ބޮޑަށް ދަށްވެފައިވާކަން ފާހަގަކުރެވެއެވެ. މިގޮތުން މިއަހަރުގެ މިހާތަނަށް ބޮލަކަށް އެންމެ ގިނައިން ސާވިސް ޗާޖު ބަހާފައިވާ ޝަވެލް ބްލޭންކް ރަންދެލި ރިސޯޓުން ވެސް ޖޫން މަހު ބޮލަކަށް ދީފައިވަނީ 400 ޑޮލަރެވެ. އެ ރިސޯޓުން ޖެނުއަރީ މަހު ބޮލަކަށް 2،577 ޑޮލަރު، ފެބްރުއަރީ މަހު 1،995 ޑޮލަރު، މާޗު މަހު 1،817 ޑޮލަރު، އޭޕްރީލް މަހު 2،406 ޑޮލަރު އަދި މެއި މަހު 1،061 ޑޮލަރު ސާވިސް ޗާޖުގެ ގޮތުގައި ބަހާފައި ވެއެވެ.\nޖޫން މަހު އެންމެ ގިނައިން ސާވިސް ޗާޖު ދީފައިވަނީ ވެލާ ޕްރައިވެޓް އައިލެންޑާއި، ވެލިގަނޑު އައިލެންޑް ރިސޯޓާއި، ހުރަވަޅި އައިލެންޑް ރިސޯޓުންނެވެ. ވެލާ ޕްރައިވެޓް އައިލެންޑުން ބޮލަކަށް 740 ޑޮލަރު ދީފައިވާއިރު، ވެލިގަނޑު އައިލެންޑް ރިސޯޓުން 620 ޑޮލަރު، ހުރަވަޅި އައިލެންޑް ރިސޯޓުން ބޮލަކަށް 605 ޑޮލަރު ސާވިސް ޗާޖަށް ވަނީ ދީފައެވެ.\nރާއްޖޭގެ ރިސޯޓުތަކުން ސާވިސް ޗާޖުގެ ގޮތުގައި އާންމުކޮށް ނަގަނީ 10 އިންސައްތައެވެ. ސާވިސް ޗާޖު ނަގައި މުވައްޒަފުންނަށް ބެހި ކަމުގައި ވިޔަސް، މުވައްޒަފުންނަށް ބަހަނީ ކިހާ މިންވަރެއްކަން ގިނަ ތަންތަނުން ހާމައެއްނުކުރެއެވެ.


މަރިޔަމް ހަސަން 25 ސެޕްޓެމްބަރު 2020 18:36\nފުލުހުން ތަނެއް ބަލާ ފާސްކުރަނީ - ޕޮލިސް\nދެކުނުގެ ހަ ރަށެއްގައި ހިންގި މަސްތުވާތަކެތީގެ އޮޕަރޭޝަންތަކެއްގައި މަސްތުވާތަކެތި ހޯދައި،7މީހަކު ހައްޔަރުކޮށް އެ މައްސަލަތައް ފުލުހުން ތަހުގީގު ކުރަން ފަށައިފިއެވެ.\nއެގޮތުން އައްޑޫ ސިޓީ ހިތަދޫން ހުޅުމީދުއަށްދާ ފެރީއަކުން މަސްތުވާތަކެތި ގެންދާކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން މިމަހުގެ 24 ވަނަ ދުވަހު އޮޕަރޭޝަނެއް ހިންގާފައިވެއެވެ. ހުޅުމީދީ ޕޮލިސް ސްޓޭޝަނާއި ފުލުހުންގެ އިންޓެލިޖެންސް ގުޅިގެން ހިންގި އެ އޮޕަރޭޝަނުގައި، ފެރީގައި ހުރި ފޮށިގަނޑެއް ބަލައި ފާސްކުރިއިރު މަސްތުވާތަކެތި ކަމަށް ބެލެވޭ އެއްޗެއްހުރި 30 ސެލޯފިންކޮޅު ފެނިފައިވެއެވެ. މި މައްސަލައާ ގުޅިގެން މިހާތަނަށް އެއްވެސް މީހަކު ހައްޔަރުކޮށްފައެއް ނުވެއެވެ.\nމީގެ އިތުރުން މިމަހު 24 ވަނަ ދުވަހު ތ. ކިނބިދޫ ޕޮލިސް ސްޓޭޝަނުން ރަށުތެރެ ޕެޓްރޯލް ކުރަމުން ދިޔައިރު އެ ރަށު ވަލުތެރޭގައި ބަނގުރާ ބޭނުންކުރަންތިބި ހަތަރު މީހަކު ފުލުހުންގެ ބެލުމުގެ ދަށަށް ގެނެސްފައިވެއެވެ. އަދި އެ މީހުން ތިބި ސަރަހައްދު ބަލައި ފާސްކުރިއިރު ބަނގުރާ ކަމަށް ބެލެވޭ އެއްޗެއްހުރި ހަތަރު ފުޅި (5ލ) ފެނިފައިވެއެވެ. މި މައްސަލައާ ގުޅިގެން ހައްޔަރުކޮށްފައިވަނީ 22 އަހަރުގެ ދިވެހި އަންހެނަކާއި 29 އަހަރުގެ މީހެއްގެ އިތުރުން 31 އަހަރުގެ މީހަކާއި 41 އަހަރުގެ މީހެކެވެ. މި ތިން މީހުންނަކީވެސް ދިވެހި ފިރިހެނުންނެވެ. މި މައްސަލައާ ގުޅިގެން އެމީހުންގެ ބަންދާމެދު ގޮތެއްނިންމުމަށް ވޭމަންޑޫ މެޖިސްޓްރޭޓް ކޯޓަށް ހާޒިރުކުރުމުން، މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބޭތިއްބުމަށް ތިން ދުވަހުގެ މުއްދަތު ދީފައިވެއެވެ.\nފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން ގދ. ގައްދޫގައިވެސް އޮޕަރޭޝަނެއް ހިންގާފައިވެއެވެ. ގައްދޫ ޕޮލިސް ސްޓޭޝަނާއި ފުލުހުންގެ އިންޓެލިޖެންސް ގުޅިގެން ހިންގި އެ އޮޕަރޭޝަނުގައި، އެ ރަށު ގެއެއް ކޯޓު އަމުރެއްގެ ދަށުން ބަލައި ފާސްކުރިއިރު މަސްތުވާތަކެތި ކަމަށް ބެލެވޭ އެއްޗެއްހުރި ފިލްމު ހުސްކުރި ތިން ދަޅު ފެނިފައިވެއެވެ. މިމަހު 23 ވަނަ ދުވަހު ހިންގި އެ އޮޕަރޭޝަނުގައި އެއްވެސް މީހަކު ހައްޔަރުކޮށްފައެއް ނުވެއެވެ.\nމިމަހުގެ 23 ވަނަ ދުވަހުގެ ރޭ ގއ. ވިލިނގިލީގައި ހިންގި އޮޕަރޭޝަނުގައި 32 އަހަރުގެ މީހަކު ހައްޔަރުކޮށްފައިވެއެވެ. ވިލިނގިލި ޕޮލިސް ސްޓޭޝަނާއި ފުލުހުންގެ އިންޓެލިޖެންސް ގުޅިގެން ހިންގި އޮޕަރޭޝަނުގައި އޭނާ ހައްޔަރުކޮށް ބަލައި ފާސްކުރިއިރު މަސްތުވާތަކެތި ކަމަށް ބެލެވޭ އެއްޗެއްހުރި ކުޑަ ދަޅެއް ފެނިފައިވެއެވެ. މި މައްސަލައާ ގުޅިގެން އޭނާގެ ބަންދާމެދު ގޮތެއް ނިންމުމަށް ވިލިނގިލި މެޖިސްޓްރޭޓް ކޯޓަށް ހާޒިރުކުރުމުން، މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމަށް 15 ދުވަހުގެ މުއްދަތު ދީފައިވެއެވެ.\nއޭގެ އިތުރުން، ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން އައްޑޫ ސިޓީ ފޭދޫގައި މިމަހު 23 ވަނަ ދުވަހު ހިންގި އޮޕަރޭޝަނެއްގައި 33 އަހަރުގެ މީހަކު ހައްޔަރުކޮށްފައިވެއެވެ. ގަން ޕޮލިސް ސްޓޭޝަނާއި ފުލުހުންގެ އިންޓެލިޖެންސް ގުޅިގެން ހިންގި އެ އޮޕަރޭޝަނުގައި އޭނާ ހައްޔަރުކޮށް ބަލައި ފާސްކުރިއިރު މަސްތުވާތަކެތި ކަމަށް ބެލެވޭ އެއްޗެއްހުރި ބޮޑު ދެ ރަބަރު ޕެކެޓު ފެނިފައިވެއެވެ.\nމިމަހު 23 ވަނަ ދުވަހު އދ. ދަނގެތީގައިވެސް އޮޕަރޭޝަނެއް ހިންގާފައިވެއެވެ. އާންމު ފަރާތަކުން ދިން މައުލޫމާތަކަށް ދަނގެތި ޕޮލިސް ސްޓޭޝަނުން ހިންގި އެ އޮޕަރޭޝަނުގައި 39 އަހަރުގެ މީހަކު ހައްޔަރުކޮށް، އޭނާ ދިރިއުޅޭ ގެ ކޯޓު އަމުރެއްގެ ދަށުން ބަލައި ފާސްކުރިއިރު މަސްތުވާތަކެތި ކަމަށް ބެލެވޭ އެއްޗެއްހުރި 45 ރަބަރު ޕެކެޓު ފެނިފައިވެއެވެ. މި މައްސަލައާ ގުޅިގެން އޭނާގެ ބަންދާމެދު ގޮތެއް ނިންމުމަށް މަހިބަދޫ މެޖިސްޓްރޭޓް ކޯޓަށް ހާޒިރުކުރުމުން، މިނިސްޓްރީ އޮފް ހޯމްއެފެއާޒުން ކަނޑައަޅާ ތަނެއްގައި ބަންދުގައި ބެހެއްޓުމަށް 15 ދުވަހުގެ މުއްދަތު ދީފައިވެއެވެ.\nAugust 23, 2020 14:59:45\nSeptember 15, 2020 15:22:48\nމަސްތުވާތަކެއްޗާއެކު ގއ. ވިލިނގިލިން މީހަކު ހައްޔަރުކޮށްފި\nރާއްޖޭގައި އެންމެ ގިނަ އަދަދަށް ޑްރަގް ގެންގުޅެ ޑްރަގް ޑީލް ކުރާ އަތޮޅަކީ އެއީ އައްޑު އަތޮޅޭ ރާއްޖޭގެ ޑްރަގްގެ ކިއްލާ އަކީ އަދި ޑްރަގް ފެކްޓަރީވެސް ހުންނަނީ އެއީ އައްޑޫގައޭ އެކަން ޕޮލިހަށް އެނގިހުރެ ޕޮލިހުން އެކަން ގަސްތުގައި މިވެރިކަމުން ނުބަލަނީއޭ އެކަން އެބަޖެހޭ ބަލަން އެކަން ނުބެލޭނަމަ އައްޑޫ އިން އެންމެން ބާލާ އެމެން މާލެ ސަރަހައްދުގެ ތިލަފުށި ހިއްކާ އެތަނަށް އަޅާލަންވީއޭ އެއީއޭ ދެން އެންމެ ރަނގަޅު ގޮތަކީ...


WLT ah 13 million dollar dheyn Supreme courtun hukum kohfi\nވިލާގެ ވެރިޔާ ގާސިމް އަދި އުއްތަމަ ފަނޑިޔާރު: ޑަބްލިއުއެލްޓީއަށް 13 މިލިއަން ޑޮލަރު ދޭން ހުކުމްކުރި\nވިލާ ކުންފުނީގެ ހިއްސާ އޮންނަ ވޯލްޑް ލިންކް ޓްރެވަލްސް (ޑަބްލިއުއެލްޓީ)އަށް ރަށްތަކެއް ހަވާލު ނުކުރި މައްސަލާގައި ބަދަލުގެ ގޮތުގައި 13 މިލިއަން ޑޮލަރު، އެ ކުންފުންޏަށް ދޭން ދައުލަތުގެ މައްޗަށް މިއަދު ސުޕްރީމް ކޯޓުން ހުކުމްކޮށްފި އެވެ.\nސުޕްރީމް ކޯޓުން އެގޮތަށް ހުކުމްކުރީ އެ މައްސަލާގައި ހައިކޯޓުން ކުރި ހުކުމް، ޑަބްލިއުއެލްޓީގެ ފަރާތުން އިލްތިމާސްކުރުމުންނެވެ.\nއެ ބަދަލު ނަގައިދެވެން ނެތް ކަމަށް ސިވިލް ކޯޓާއި ހައިކޯޓުން ވެސް ހުކުމްކުރި އެވެ. އެކަމަކު، ދޫކުރަން ނިންމި ރަށްރައް ޑަބްލިއުއެލްޓީއަށް ދޫކޮށްފައިނުވާކަން އެ ދެ ހުކުމްގައި ވެސް ފާހަގަކޮށްފައިވެ އެވެ. އަދި، އެޑްވާންސް ކުލީގެ ގޮތުގައި 16.9 މިލިއަން ޑޮލަރު ދައްކާފައިވާކަން ސާބިތުވާ ކަމަށެވެ. އެހެންވެ އެ ދެ ކޯޓުން ވެސް ހުކުމްކުރީ އެ އަދަދު ދައުލަތުން ދެއްކުމަށެވެ.\nޑަބްލިއުއެލްޓީ އެދުނު ނަމަވެސް ނަގައިނުދީ ބަދަލުގެ ގޮތުގައި އެދޭ އަދަދަކީ ލިބުނު ގެއްލުންކަން ސާބިތުކުރުމަށް ހެކި ހުށަހަޅާފައިނުވާ ކަމަށް ބުނެ އެވެ.\nމިއަދު އެ މައްސަލާގެ ސުޕްރީމް ކޯޓުން ކުރި ހުކުމްގައި ވެސް ވަނީ އެޑްވާންސް ކުލީގެ ގޮތުގައި ޑަބްލިއުލްޓީއިން ދެއްކި 16.9 މިލިއަން ޑޮލަރަކީ ދައުލަތުން ދައްކަން ޖެހޭނެ އެއްޗެއްް ކަމަށް އެއްވެސް ހިލާފެއް ނެތި ތާއީދުކޮށްފަ އެވެ. ނަމަވެސް ގެއްލުމުގެ ބަދަލުގެ ގޮތުގައި އެދިފައިވާ މިންވަރު އެއޮތް ގޮތަށް ނަގައިނުދޭން ސުޕްރީމް ކޯޓުން ނިންމި އެވެ.\nއެގޮތުން ޑިޒައިން ފީ އަދި ލޯޔަރުންގެ ފީގެ ގޮތުގައި 59 މިލިއަން ޑޮލަރު ނަގައިދިނުމަށް އެދިފައިވީ ނަމަވެސް އެ އަދަދު ނަގައިދެވޭނެ އަސާސެއް ނެތް ކަމަށް ހުކުމްގައި ފާހަގަކުރި އެވެ. އެއީ ލޯޔަރުންގެ ފީ ނަގައިދޭނެ އުސޫލެއް އެއްވެސް ގާނޫނެއް އަދި ގަވައިދެއްގައި ވެސް ބަޔާންކޮށްފައި ނެތް ކަމަށް ބުނެ އެވެ. މީގެއިތުރުން ދަތުރުފަތުރާއި އެހެންނިހެން ކަންކަމަށް ދިޔަ ހަރަދުގެ ގޮތުގައި 7،000 ޑޮލަރު ނަގައިދޭން އެދިފައިވިޔަސް އެކަން ސާބިތު ކުރާނެ ހެކި ނެތް ކަމަށް ހުކުމްގައި ފާހަގަކުރި އެވެ.\nދެން އެދިފައިވަނީ އޮޕޮޗުނިޓީ ކޯސްޓްގެ ގޮތުގައި 103 މިލިއަން ޑޮލަރު ނަގައިދިނުމަށެވެ. އެ އަދަދު ބަދަލުގެ ގޮތުގައި ނަގައިދިނުމަށް އެދި، ހުށަހަޅާފައިވާ އޮޑިޓް ރިޕޯޓުން އެ މިންވަރު ސާބިތު ނުވާ ކަމަށް ހުކުމްގައިވެ އެވެ. އެކަމަކު، އިތުރު ހެކި ހުށަހަޅަން ފުރުސަތު ނުދީ އެއީ ނަގައިނުދެވޭނެ އަދަދެއް ކަމަށް ހައިކޯޓުން ނިންމާފައިވަނީ ޝަރުއީ ހަމަތަކާ ހިލާފަށް ކަމަށް ސުޕްރީމް ކޯޓުން ނިންމި އެވެ. އަދި، އެ ބަދަލު ހޯދުމަށް ކޯޓުގައި ދައުވާ ކުރުމުގެ ފުރުސަތު ޑަބްލިއުއެލްޓީއަށް އޮންނާނެ ކަމަށް ވެސް ހުކުމްގައިވެ އެވެ.\nސުޕްރީމް ކޯޓުން ޑަބްލިއުއެލްޓީއަށް ދޭން އަމުރުކުރި 13 މިލިއަން ޑޮލަރަކީ ފައިނޭންސް ކޯސްޓްގެ ގޮތުގެ ބަދަލުގެ ހޯދަން އެދުނު އަދަދެވެ. ސުޕްރީމް ކޯޓުގެ ހުކުމްގައި ބުނީ އެ އަދަދަކީ ޑަބްލިއުއެލްޓީގެ ފަރާތުން ވިލާ ކުންފުނީގެ ކްރެޑިޓް ފެސިލިޓީއެއްގެ ދަށުން ނެގި ލޯނެއް، އިންޓްރެސްޓާއެކު އަރާފައިވާ މިންވަރުކަން އޮޑިޓް ރިޕޯޓުން ސާފުވާ ކަމަށެވެ.\nޑަބްލިއުއެލްޓީގެ ފަރާތުން ސުޕްރީމް ކޯޓަށް ހުށަހެޅި މައްސަލާގައި ހުކުމް މިއަދު އިއްވާފައިވާއިރު، 16.9 މިލިއަން ޑޮލަރު ދޭން ހައިކޯޓުން ކުރި ހުކުމް ދައުލަތުން ވެސް ވަނީ ސުޕްރީމް ކޯޓުގައި އިލްތިމާސްކޮށްފަ އެވެ.\nސުޕްރީމް ކޯޓް ގާސިމް އިބްރާހިމް އެޓާނީ ޖެނެރަލް + ވިލާ ގްރޫޕް


ވިސްނާލާށެވެ…! – DhiSalafiyyah\nއިންސާނާ މިދުނިޔެއަށް ފޮނުއްވުމަށްފަހު އުޅެންވީގޮތާއި ނޫޅެންވީގޮތްވަނީ އަންގަވާފައެވެ. އަދި ކޮންމެ އިންސާނަކަށްވެސް އޭނާގެ ޙަޔާތް ވޭތިކުރާނެ ގޮތުގެ ފުރިހަމަ އިޚްތިޔާރުލިބިގެން ވެއެވެ. ޙަޔާތް ވޭތިކުރާނެ ގޮތުގެ ފުރިހަމަ އިޚްތިޔާރުލިބިގެން ވެއެވެ. އެއިލާހުގެ މާތް ނަބިއްޔާ މުޙައްމަދު ޞައްލައްﷲ ޢަލައިހި ވަސައްލަމްގެ މައްޗަށް ބާއްވާލެއްވި ކީރިތި ޤުރުއާނާއި އެމާތް ނަބިއްޔާގެ ސުންނަތުގައި ހިފައިފި މީހަކު ގެއްލި ހަލާކުވެ ނުދާނެކަން ޔަޤީނެވެ.\n(أَفَلَا يَتَدَبَّرُونَ الْقُرْآَنَ أَمْ عَلَى قُلُوبٍ أَقْفَالُهَا) [سورة محمد ٢٤]\nއެހެންކަމަށް ވީހިނދު މި އަމުރުފުޅު ތަންފީޒުކުރެވޭތޯ އެބަ ބަލަންޖެހެއެވެ. އެއިލާހުގެ މި ކަލާމްފުޅުގެ އެންމެހާ އާޔަތްތަކާއި މެދު ވިސްނާ ފިކުރުކޮށްފި މީހަކަށްވެސް އެއިލާހުގެ ކުޅަދުންވަންތަކަމުގެ އަލިގަދަ އެތައް ހެކިތަކެއް ފެނިގެން ދާނެއެވެ. އެކަލާނގެ އާލް ޢިމްރާން ސޫރަތުގައި ވަޙީކުރެއްވިއެވެ.\n(إِنَّ فِي خَلْقِ السَّمَاوَاتِ وَالْأَرْضِ وَاخْتِلَافِ اللَّيْلِ وَالنَّهَارِ لَآَيَاتٍ لِأُولِي الْأَلْبَابِ) [سورة آل عمران ١٩٠ ]\nމާނައީ: “ހަމަކަށަވަރުން އުޑުތަކާއި ބިން ހެއްދެވުމުގައްޔާއި ރޭދުވާ ތަފާތުވުމުގައި ބުއްދީގެ އަހުލުވެރިންނަށް ކަށަވަރުވެގެން ހުރި ހެކިތަކެއްވެއެވެ.”\nޤުރުއާނާއި މެދު ވިސްނާ ފިކުރު ކުރުމަށް ފަހު އެއާއި އެއްގޮތަށް، ދީނީ ޙުކުމް ތަކަށް ޢަމަލު ކުރުމަކީ ކޮންމެ މީހެއްގެ މައްޗަށް ވާޖިބުވެގެންވާ ކަމެކެވެ. ފުޟައިލް ބިން އިޔާޟް (ރަޙިމަހު ﷲ ) ވިދާޅުވެފައި ވެއެވެ.\n“ހަމަކަށަވަރުން ޤުރުއާން ބާއްވާލެއްވިފައިވަނީ އޭގައި ވާ ގޮތަށް ޢަމަލު ކުރުމަށެވެ. ނަމަވެސް މީސްތަކުން އެފޮތަށް ޢަމަލުކުރުން ކަމުގައި މި ހެދީ ހަމަ އެކަނި އެ ފޮތް ކިޔަވާލުން ކަމުގަ އެވެ.”


ކައިޒީންގެ ގިވްއަވޭއާއެކު ގިނަ ބައެއްގެ ތަޢުރީފް ކައިޒީންގެ ގިވްއަވޭއާއެކު ގިނަ ބައެއްގެ ތަޢުރީފް\nކައިޒީންގެ ގިވްއަވޭއާއެކު ގިނަ ބައެއްގެ ތަޢުރީފް\nރާއްޖޭގެ މަޝްހޫރު މޮޑެލް ފާތިމަތު ޒަޔަން ނުވަތަ މަޝްހޫރު ނަމުންނަމަ ކައިޒީން--\nރާއްޖޭގެ މޮޑެލިންގް އިންޑަސްޓްރީގައި އެންމެ މަޤުބޫލު އެއް މޫނަކީ ފާތިމަތު ޒަޔަން ނުވަތަ މަޝްހޫރު ނަމުންނަމަ ކައިޒީންއޭ ބުނުމަކުން ދޮގަކަށްނުވާނެއެވެ. 117 ހާހަށްވުރެ ގިނަ ފޮލޯވަރުންނާއެކު ރާއްޖޭގެ ސެލެބްރިޓީންގެ ލިސްޓުގެ އެންމެ ކުރީގައި ކައިޒީން އަންނަނީ ރަނިކަން ކުރަމުންނެވެ.\nއިންސްޓަގްރާމުގައި 100 ހާސް ފޮލޯވަރުން ހަމަވުމުގެ އުފަލުގައި ކައިޒީން ވަނީ އޭނާގެ ފޭނުންނަށް ޙާއްސަ ގިވްއަވޭ ޗެލެންޖެއް މިމަހުގެ 13 ވަނަ ދުވަހު ދޫކޮށްލާފައެވެ. ޗެލެންޖުން ހޮވޭ ނަސީބުވެެރި3ފަރާތަކަށް، ކޮންމެ ފަރާތަކަށް 1000 އެމެރިކާ ޑޮލަރުދޭން ނިންމާ، ޗެލެންޖުގައި ބައިވެރިވިވުމުގެ ފުރުޞަތު މިމަހުގެ 27 ވަނަ ދުވަހާއި ހަމައަށް ކައިޒީން ހުޅުވާލިއެވެ. މި ޗެލެންޖުގައި ކުރަންޖެހުނުހާވެސް ކަމަކީ ކައިޒީންގެ ޕޭޖު ފޮލޯކޮށް، ގިވްއަވޭ ޕޯސްޓަށް ލައިކްދީ، ކޮމެންޓް ސެކްޝަންގައި3ރައްޓެހިން ޓެގްކުރުމަށްފަހު އެމީހަކަށް ގިވްއަވޭ ހައްޤުވާ ސަބަބު ބަޔާންކޮށް ކައިޒީންގެ ޕޯސްޓު އަމިއްލަ އިންސްޓަގްރާމް ސްޓޯރީގައި ޝެއަރކުރުމެވެ.\nކައިޒީންގެ ގިވްއަވޭ ޕޯސްޓް ކުޑަވަގުތުކޮޅެއްގެ ތެރޭގައި ވައިރަލްވެ، ޗެލެންޖުގެ މުއްދަތު ހަމަވިއިރު 18900 އަށްވުރެ ގިނަ ލައިކްސްއާއި 11800 އަށްވުރެ ގިނަ ކޮމެންޓް ލިބިފައިވެއެވެ. އަދި އިތުރު 16000 އަށްވުރެ ގިނަ ފޮލޯވާސް ލިބި، އޭނާގެ ފޮލޯވާސްގެ ޢަދަދު 117000 އަށްވުރެ މައްޗަށް މިހާރު ވަނީ އަރާފައެވެ. ކޮންމެއަކަސް ގިނަ ބަޔަކު އިންތިޒާރުކުރި މި ގިވްއަވޭ ޗެލެންޖުގެ ނަޞީބުވެރިން ހޮވާ، ކައިޒީން އިއްޔެ ވަނީ އެކަން އޭނާގެ އިންސްޓަގްރާމް ސްޓޯރީގައި ހިއްސާކޮށްފައެވެ.\nކައިޒީންއާއި އޭނާގެ ޓީމުން ގިވްއަވޭ ޗެލެންޖްގައި ބައިވެރިވި ފަރާތްތަކުގެ ތެރެއިން ނަޞީބުވެރިން ހޮވާފައިވަނީ ގުރުއަތަކުންނޫނެވެ. އޭގެ ބަދަލުގައި ކޮންމެ ބައިވެރިއަކުވެސް އިންސްޓަގްރާމުގައި ހިއްސާކުރި ސްޓޯރީތަކަށް ބަލާ ފައިސާގެ އިނާމް އެންމެ ހައްޤުވާ3ބައިވެރިއަކު ހޮވީ 10 ކެންޑިޑޭޓަކު ޝޯޓްލިސްޓްކޮށް، އެމީހުންގެ ޙާލަތު ބެލުމަށްފަހުކަމަށް ކައިޒީން ވަނީ ބުނެފައެވެ.\nއެގޮތުން ނަޞީބުވެރިންގެ ގޮތުގައި ކައިޒީން ހޮވާފައިވަނީ ކޯވިޑް-19ގެ ސަބަބުން ވަޒީފާ ގެއްލި ޢާއިލާގެ ޚަރަދުބަރަދު ބަލަހައްޓަން ދަތިވެފައިވާ ޒުވާނަކާއި، ތެލެސީމިއާ ޕޭޝަންޓެއް ބަލަހައްޓަމުންދާ ފަރާތެއްގެ އިތުރުން2ކިޑްނީގައި ފެއިލްވެފައިވާ މަންމައަކަށް ބޭނުންވާ ބޭސްފަރުވާގެ ކަންކަން ކުރުމަށް މާލީ އެހީ ބޭނުންވެފައިވާ ޒުވާނެކެވެ. މީގެ އިތުރުން މި ޗެލެންޖުގައި ބައިވެރިވި ފަރާތްތަކުގެ ތެރެއިން ޙާއްސައެހީއަށް ބޭނުންވާ ބައްޕައަކު ބަލަހައްޓަމުންދާ ޒުވާނަކަށް ކައިޒީންގެ ޚަރަދުގައި ވީލްޗެއަރއެއްވެސް ހަދިޔާކޮށްފައިވެއެވެ.\nކައިޒީން ބުނިގޮތުގައި ގިވްއަވޭ ހަދިޔާއެއްގެ ގޮތުގައި އަގުބޮޑު ތަކެތި ދިނުމަށްވުރެ އޭނާ ބޭނުންވީ މާލީ ޚަރަދުތައް ދެކޮޅުޖެއްސުމަށް ދަތިވެފައިވާ ފަރާތްތަކަކަށް ފައިސާގެ އެހީތެރިކަން ފޯރުކޮށްދިނުމެވެ. އަދި މި ގިވްއަވޭއަށް ބޭނުންވާ ފަންޑް ކައިޒީން ހަމަޖައްސާފައިވަނީ އޭނާގެ ފޮޓޯ ޝޫޓްތަކުންނާއި، އެހެނިހެން ސޯޝަލް މީޑިއާ ހަރަކާތްތަކުން އެއްކުރި ފައިސާއިންނެވެ. ކައިޒީން ވަނީ އޭނާގެ ގިވްއަވޭ ޗެލެންޖުން ހޮވުނު3ފަރާތަށް ވަކިވަކިން ގުޅާ، އެމީހުންގެ ޙާލަތާގުޅޭ މަޢުލޫމާތު އޮޅުންފިލުވާފައެވެ. އަދި އެމީހުންގެ ހުއްދައާއެކު އިންސްޓަގްރާމް ސްޓޯރީތަކަށް ލީ ޕޯސްޓުގެ ސްކްރީން ޝޮޓްތައް ކައިޒީން ވަނީ ހިއްސާކޮށްފައެވެ.\nގިވްއަވޭއެއްގެ ގޮތުގައި މާލީގޮތުން އަތްމަތި ދަތިވެފައިވާ ފަރާތްތަކަކަށް ފައިސާގެ އެހީތެރިކަން ފޯރުކޮށްދީފައިވާތީ، ކައިޒީން މި ދެއްކި ނަމޫނާ ފާހަގަކޮށް، އޭނާއަށް ހިތްވަރުދީ، ގިނަ ބަޔަކު އަންނަނީ ސޯޝަލް މީޑިއާގައި ތަޢުރީފުކުރަމުންނެވެ. މިއީ ރާއްޖޭގެ ސެލެބްރިޓީއަކު ކުރިއަށްގެންދިޔަ މިފަދަ ހަރަކާތަކަށް މިހާބޮޑު ތަރުޚީބެއް ލިބުނު ފުރަތަމަ ފަހަރެވެ.\nކެޓްރީނާގެ މި ފޮޓޯތަކަށް އެތައް ބައެއްގެ ސަމާލުކަން\nކޮޕީ ރައިޓްސް ޤާނޫނަށް ގެންނަން ފެންނަ އިސްލާޙުތައް ހިއްސާކޮށްދިނުމަށް އެދިއްޖެ


Text Book Tablet: bahus eh beynunveytha?\nކްލާސްރޫމްއެއްގައި ޓީޗަރަކު ކިޔަވައި ދެނީ.\nބޮޑު ޗުއްޓީ ނިމި ދިރާސީ އާ އަހަރުގެ ކިޔެވުން ފަށައިގަންނަން ދެ ހަފުތާއަށް ވެއްޖެ އެވެ. އާ އަހަރަށް ތައްޔާރުވާން ސްކޫލުތަކުގެ އާބާތުރަފިލުވައި ކުލަ އާކޮށް ނިމުމަކާވެސް މިހާރު ގާތްވެދާނެ އެވެ. ކުރިއަށް އޮތީ ޝައުގުވެރި ދިރާސީ އަހަރެކެވެ. ޓެކްސްޓް ފޮތުން ނެއްޓި، ޑިޖިޓަލް ޓެބްލެޓް ކްލާސްރޫމަށް ވައްދަން އެޑިއުކޭޝަން މިނިސްޓްރީން ވަނީ ނިންމާފަ އެވެ. ގިނަ ދަރިވަރުން ތިބޭނީވެސް އެ އިންތިޒާރެއްގައިކަން ޔަގީނެވެ. ނަމަވެސް ޑިޖިޓަލައިޒްޑް ތައުލީމީ ނިޒާމަކަށް މުޅި ރާއްޖެ ބަދަލުކޮށްލުމާ ދޭތެރޭ ބެލެނިވެރިން އިއްވާ އަޑަކީ އެއަށް އެއްވެސް ވަރެއްގެ ކަންފަތެއް ނުދީ ދޫކޮށްލައިގެންވާނެ އަޑުތަކެއް ނޫނެވެ.\nސްކޫލް ކުދިންނަށް ޓެކްސްޓް ފޮތްތަކުގެ ބަދަލުގައި ޓެބްލެޓްދޭން ނިންމި ނިންމުމަކީ ތައުލީމީ ދާއިރާއަށް އިންގިލާބީ ބަދަލެއް ގެންނަން އެޑިއުކޭޝަން މިނިސްޓްރީން ނިންމި ނިންމުމެކެވެ. އެކަން ހަގީގަތަކަށް ހެދުމަށް އާ އަހަރަށް އެކުލަވާލި ބަޖެޓުގައި 154 މިލިއަން ރުފިޔާ ހިމަނައި އެކަމާ ގުޅޭގޮތުން ފިނޭންސް މިނިސްޓަރު އަހުމަދު މުނައްވަރު ވެސް ވަނީ މިނިސްޓްރީއަށް މަރުހަބާގެ ކޮމެންޓެއް ކުރައްވާފައެވެ.\n"ކުދިން އުފުލަންޖެހޭ ބަރު ޓެކްސްޓް ފޮތްތައް ދޫކޮށް ލުއި ޓެބްލެޓަކަށް ބަދަލު ކުރުމުން ހުރިހާ ދަރިވަރުންނަށް އޭގެ ފައިދާ ކުރާނެ،" މިނިސްޓަރު ވިދާޅުވި އެވެ.\nނަމަވެސް ޓެބްލެޓާ ގުޅިގެން ދެކަފިވެގެން އައީ ބެލެނިވެރިންގެ ޝުއޫރުތަކެވެ. އިންޓަނެޓާއި ރައްޓެހި ބެލެނިވެރިންގެ އުދާސްތައް ޓުވިޓަރާއި ފޭސްބުކުގައި ވަރަށް ތާޒާކޮށް އަދިވެސް އެބަހުއްޓެވެ.\n"އަހަރެންގެ 10 އަހަރުގެ ދަރިފުޅަށް ކިޔަވަން ބޭނުންވާ ހުރިހާ އެއްޗެއް އަހަރެން އެބަ ހޯދައިދެން. އެކަމަކު 24 ގަޑިއިރު ޓެބްލެޓެއްގެ ތެރެއަށް ފީނިގަނެގެން އިންނާކަށް އަހަރެން ބޭނުމެއް ނޫން،" ޓުވިޓާގައި ބެލެނިވެރިއަކު ކުރި ޕޯސްޓެއްގައި ބުންޏެވެ. "މިހާރުވެސް ގޭގައި ޓެބްލެޓުން ލޯ ނެއްޓެނީ އުނދަގުލުން. ސްކޫލުގައި ވެސް ޓެބްލެޓް ބޭނުން ކުރަންވީމަ ދުނިޔެއަށް ސިކުނޑި ހުޅުވަން ލިބޭނީ ކޮން ފުރުސަތެއް،"\nގިނަ ބެލެނިވެރިންގެ ކަންބޮޑުވުންތައް ގުޅިފައިވަނީ ކުދިންގެ އާންމު ސިއްހަތާ އެވެ. ގޭގައި އާންމުކޮށް ބޭނުންކުރާ ޓެބްލެޓާއި ފޯނުގެ އިތުރަށް ސްކޫލުގައި ވެސް ޓެބްލެޓް ބޭނުން ކުރުމަކީ މުޅިން ޓެކްނޮލޮޖީގެ ދުނިޔެއަށް ކުދިން ފަރިތަވެދާނެ ކަމެއް ކަމަށް އެ ބެލެނިވެރިން ގަބޫލުކުރާ ގަބޫލު ކުރުމެވެ. އެއަށް ހިއްވަރު ލިބެނީ ކަރުދާސް ނުވަތަ ދިއްލޭ އަލި ނުހުންނަ ތަކެއްޗަށް ގިނަ އިރު ބެލުމަށް ވުރެ އަވަހަށް ލެޑް ނުވަތަ ލައިޓް އެމިޓިން ސްކްރީންތަކަށް ފޯކަސް ކުރުމުން ކުދިންގެ ލޮލުގެ ފެނުމަށް ގެއްލުންލިބޭ ކަމަށް ސިއްހަތާބެހޭ ބޭފުޅުން ވިދާޅުވާ ވާހަކަތަކުންނެވެ.\nރާއްޖޭގެ ސްކޫލެއްގައި ކިޔަވާކުދިން ހަރަކާތްތެރިވަނީ: މިއަހަރުގެ ސްކޫލްތަކަށް ޓެބްލެޓް ތައާރަފްކުރާނެ--\n"އާންމުކޮށް ލިބޭ މައުލޫމާތަށްވުރެ ދަރިފުޅާ ބެހޭގޮތުން ކަމާގުޅޭ ޑޮކްޓަރަކު ދެއްވާ ނަސޭހަތުގެ އަޑު އެހުން ބުއްދިވެރި. އެއްދުރު މިނަކުން ފޮތް ކިޔުމުން، ނޫނީ ލެޑް ސްކްރީނެއް ބޭނުން ކުރުމުން ކުދިންގެ ލޮލަށް ގެއްލުން ވޭތޯ ޑޮކްޓަރާ ސުވާލުކޮށްލިންތަ؟ އާންމުގޮތެއްގައި ކަރުދާސް ނުވަތަ އީ- އިންކް ސްކްރީން އަށް ގިނަ އިރު ބެލުމުން ކުދިންގެ ލޮލުގެ ފެނުމަށް ކުރާ އަސަރަށްވުރެ ގަދަ އަލި ހުންނަ، ލެޑް ސްކްރީންތަކަށް ބެލުމުން ކުރާ ނޭދެވޭ އަސަރު ބޮޑު. އެއީ ފޯކަސް ކުރަން ލޮލަށް ބާރު އަޅާތީ،" ޓެބްލެޓާ ގުޅުވައިގެން ބެލެނިވެރިއަކު ކުރި ޓްވީޓަކަށް ކުޑަކުދިންގެ ހާއްސަ ޑޮކްޓަރު ޑރ. ނިޔާފު ކޮމެންޓެއް ކުރައްވާފައި ވެއެވެ.\nމިއާ ވިދިގެން އަންނަ ދެވަނަ ކަންބޮޑުވުމަކީ ބައެއް ބެލެނިވެރިންނަކީ ޓެބްލެޓާއި އެނޫންވެސް އެބާވަތުގެ ޑިޖިޓަލް ސާމާނާ އެހާ ރައްޓެހި ބަޔަކަށް ނުވުމެވެ. ހަމަ އެއާއެކު ހުރިހާ ގެއެއްގައި އިންޓަނެޓް ވެސް ނުހުންނާނެ އެވެ. އީ-ބުކް ބޭނުން ކުރާނަމަ ސްކޫލާއި ސްކޫލުން ބޭރުގައި ކުދިންނަށް ވައިފައި ބޭނުންވާނެ އެވެ. އެހެންކަމަށް ވާނަމަ އީ ބުކް ނިޒާމަކީ ވަކި ހަރަދުކުޑަ ނިޒާކަމަށް ވެސް ނުވާނެ އެވެ.\nގިނަ ބެލެނިވެރިންގެ ޝަކުވާތަކެއް ހުއްޓަސް ޓެކްސްޓްފޮތް ޓެބްލެޓް މަޝްރޫއަށް ތާއީދު ބެލެނިވެރިން ތިބީ ރާއްޖޭގެ ކިޔަވައިދިނުމުގެ ދާއިރާއަށް އަންނަން އުޅޭ ތަފާތު ބަދަލުގެ ނަތީޖާ ނުކުންނާނެ ގޮތެއް ބަލަން ބޭނުން ވެފައެވެ. މުޅިން ޑިޖިޓަލައިޒްޑް ތައުލީމީ ނިޒާމުތަކެއް އޮތީ ދުނިޔޭގެ ނިސްބަތުން ވެސް މަދު ގައުމުތަކެއްގަ އެވެ. އެމެރިކާގައި ވެސް ބައެއް ސްކޫލުތަކުގައި އީ ބުކް ނިޒާމް ކާމިޔާބެވެ. ނަމަވެސް އެ ލިސްޓަށް ރާއްޖެ ވަދެގެންދާއިރު އެއީ ހެޔޮ ބަދަލަކަށް ވެދާނެކަން ސީދާ އަދި ބުނަން ދައްޗެވެ.\nއަންނަ އަހަރުގެ ކިޔެވުން ފަށައިގެން ވަކި ހިސާބަކުން ހުރިހާ ސްކޫލަކަށް ޓެބްލެޓް ތައާރަފް ކުރާނެ ކަމަށް އެޑިއުކޭޝަން މިނިސްޓްރީން ބުނެފައިވީ ނަމަވެސް ޓެބްލެޓް ދޫކުރާ އުސޫލަކާއި އެ ބޭނުން ކުރާނެ ގޮތުގެ ތަފްސީލެއް އެޑިއުކޭޝަން މިނިސްޓްރީން ދީފައެއްނުވެ އެވެ. އެވަރުގެ ބަދަލެއް ތައުލީމީ ނިޒާމަށް ގެންނަ އިރު ހަދަންޖެހޭ އެސެސްމަންޓްތަކާއި ޓީޗަރުންނަށް ދޭންޖެހޭ ތަމްރީންތައް ވެސް ހުންނާނެ އެވެ. ނަމަވެސް އޭގެ ތަފްސީލެއް ވެސް އެ މިނިސްޓްރީން އަދި ހާމައެއް ނުކުރެއެވެ. އެ މައުލޫމާތު ސާފުކުރަން މިނިސްޓްރީއަށް ގުޅުމުން ޖަވާބެއް ލިބޭ ގޮތެއްވެސް އަދި ނުވެ އެވެ.\nއެޑިއުކޭޝަން މިނިސްޓްރީން މީގެ ކުރިން ބުނެފައިވަނީ، އަންނަ އަހަރުގެ ވަކި ހިސާބަކުން ޓެބްލެޓްތައް ބޭނުން ކުރަން ފެށި ނަމަވެސް ދަރިވަރުން ޓެބްލެޓްތަކަށް ހޭލުންތެރި ކުރުވުމުގެ މަސަައްކަތް ކުރިއަށްދާއިރު ބޭނުން ކުރާނީ މިހާރު ވެސް ގެންގުޅޭ ފޮތްތައް ކަމަށެވެ. މުޅި ނިޒާމް ޑިޖިޓަލައިޒް ވެގެން ދިޔުމަކީ ދުނިޔޭގެ ފެންވަރުގައި ވެސް ފާހަގަކޮށްލަން ޖެހޭ ބޮޑު މަސައްކަތަކަށް ވާތީ ކުއްލިއަކަށް އެ ނިޒާމަށް ބަދަލްކޮށްލުމަކީ އެންމެ ރަނގަޅު ގޮތަށް ނުވާނެ ކަމަށެވެ. ނަމަވެސް ސްކޫލް ހުޅުވެން މަދު ދުވަސްކޮޅަކަށްވެ، ބެލެނިވެރިންގެ ކަންބޮޑުވުން އިތުރުވަމުންދާއިރު މިއަށްވުރެ ތަފްސީލު ގޮތެއްގައި އެޑިއުކޭޝަން މިނިސްޓްރީން މައުލޫމާތު ފޯރުކޮށްދޭން ޖެހެއެވެ.


މިބިއުރޯގެ ސްޓެޓިސްޓިކަލް އޮފިސަރުގެ މަޤާމަށް 17 ފެބްރުއަރީ 2020 ގައި ކުރި އިޢުލާން ނަންބަރު (IUL-457-HR/1/2020/14) އާއި ގުޅިގެން ޝަރުތުހަމަވާ ފަރާތަކުން ކުރިމަތިލާފައި ނުވާތީ، މިމަޤާމަށް އަލުން ކުރިމަތިލުމުގެ ފުރުޞަތު ހުޅުވާލަމެވެ.\nޕަވަޓީ އެންޑް ސޯޝަލް ސްޓެޓިސްޓިކްސް ސެކްޝަން\nމިމަޤާމަކީ ޓެކްނިކަލް ކޯ އެލަވަންސް ދެވޭ މަޤާމަކަށްވާތީ، މިމަޤާމަށް ޓެކްނިކަލް ކޯ ދޭ ކޯ ޑިސިޕްލިންތަކަކީ ސްޓެޓިސްޓިކްސް ނުވަތަ އެޕްލައިޑް މެތެމެޓިކްސް އެވެ. ޓެކްނިކަލް ކޯ އެލަވަންސް ގޮތުގައި ދެވޭނީ މުސާރައިގެ %28 އެވެ. އަދި ޓެކްނިކަލް ކޯ ނުލިބޭނަމަ މިމަޤާމަށް ކަނޑައެލިފައިވާ ސަޕޯޓިންގ ކޯ އެލަވަންސް ގެ ގޮތުގައި -/900 ރުފިޔާ ލިބޭނެއެވެ.\nސަސްޓެއިނަބަލް ޑިވެލޮޕްމެންޓް ގޯލްސް (އެސް.ޑީ.ޖީ) ގެ ލަނޑުދަނޑިތައް ހާސިލްވާ މިންވަރު އާއްމުކުރުމަށްޓަކައި ބޭނުންވާ ތަފާސްހިސާބުތައް އެކުލަވާލުން.\nދިވެހިރާއްޖޭގެ ފަޤީރުކަމާއި ނާޒުކުކަމުގެ ސާރވޭ ޑިޒައިންކޮށް ކުރިއަށް ގެންދިއުމަށްޓަކައި ވާންޖެހޭ ތައްޔާރީގެ މަސައްކަތްކުރުން.\nދިވެހިރާއްޖޭގެ ފަޤީރުކަމާއި ނާޒުކުކަމުގެ ސާރވޭގައި ބޭނުންކުރުމަށް ކޮންވަރޝަން ޓޭބަލް ތައްޔާރުކުރުން.\nދިވެހިރާއްޖޭގެ ފަޤީރުކަމާއި ނާޒުކުކަމުގެ ސާރވޭއަށް ބޭނުންވާ އިނިއުމަރޭޓަރުންނާއި ސުޕަވައިޒަރުން ތަމްރީނުކުރުމުގެ ކަންތައް ރާވާ ހިންގުން.\nދިވެހިރާއްޖޭގެ ފަޤީރުކަމާއި ނާޒުކުކަމުގެ ސާރވޭގެ ޕްރީ ޓެސްޓްތައް ރާވާ ހިންގުން.\nދިވެހިރާއްޖޭގެ ފަޤީރުކަމާއި ނާޒުކުކަމުގެ ސާރވޭގެ އެނަލިސިސްގެ މަސައްކަތްކުރުން.\nދިވެހިރާއްޖޭގެ ޕަވަޓީ ޕްރޮފައިލްއަށް ބޭނުންވާ ތަފާސްހިސާބުތައް އެކުލަވާލުމުގެ މަސައްކަތްކުރުން.\nޑޭޓާބޭސްތަކުން ތާވަލްތައް ނެގުމުގެ މަސައްކަތްކުރުމާއި، ޗެކްކުރުމާއި ނެގޭމައުލޫމާތުތަކުގެ ސައްހަކަން ބެލުމުގެ މަސައްކަތްކުރުން.\nރިޕޯޓްތަކަށް ކޮމެންޓްކުރުމާއި، އެފަދަ މައުލޫމާތު ހިމެނޭ އިޖްތިމާއީ އަދި ފަގީރުކަމުގެ ތަފާސްހިސާބުގެ ސައްޙަކަން ބެލުން.\nފަޤީރުކަމުގެ ގިނަމިނު މިންގަނޑު ކޮންމެ ފަސް އަހަރަކުން ރާއްޖޭގައި އެކުލަވާލުން.\nއިޖްތިމާއީ މައުލޫމާތު އާއްމުކުރުމާއި، އަދި އެމައުލޫމާތު އެކިފަރާތްތަކަށް ފޯރުކޮށްދިނުމުގެ މަސައްކަތްކުރުން.\nހާއްސަ އެހީއަށް ބޭނުންވާ މީހުންނާއި ޖެންޑަރ އަދި ތަފާސްހިސާބު ހަރުދަނާކޮށް ބެލެހެއްޓުން.\nސިވިލް ސަރވިސްގެ ޤާނޫނާއި، ޤަވާއިދާއި، ކޯޑު އޮފް ކޮންޑަކްޓާއި އެއްގޮތްވާ ގޮތުގެ މަތިން ވަޒީފާ އަދާކުރުން.\n1. ސްޓެޓިސްޓިކްސް ނުވަތަ ޑިމޯގްރަފިކް ނުވަތަ އެޕްލައިޑް މެތެމެޓިކްސްގެ ދާއިރާއަކުން ދިވެހިރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް7ނުވަތަ 8 ގެ ސަނަދެއް ހާސިލްކޮށްފައިވުން.\nވަޒީފާއަށް އެދޭ ފޯމު މި ބިއުރޯގެ ( ނޭޝަނަލް ބިއުރޯ އޮފް ސްޓެޓިސްޓިކްސް) ކައުންޓަރުން ލިބެން ހުންނާނެއެވެ. އަދި މި އިދާރާގެ http://www.statisticsmaldives.gov.mv ވެބްސައިޓުން މި ފޯމު ޑައުންލޯޑުވެސް ކުރެވޭނެއެވެ. މަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 11 މާރިޗު 2020 ވާ ބުދަ ދުވަހުގެ 12:00 ގެ ކުރިން، ނޭޝަނަލް ބިއުރޯ އޮފް ސްޓެޓިސްޓިކްސް އަށެވެ. ވަޒީފާއަށް އެދޭ ފޯމާއި ލިޔުންތައް ބިއުރޯގެ ކައުންޓަރުން ( ވަގުފް ބިލްޑިންގް9ވަނަ ފަންގިފިލާ) އަދި އީމެއިލް މެދުވެރިކޮށްވެސް ބަލައި ގަނެވޭނެއެވެ. އީ-މެއިލް އެޑްރެހަކީ، [email protected] އެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\n07 ރަޖަބް 1441 ހ\n02 މާރިޗު 2020 މ


SunOnline: Ivunee baaru govumeh ge adu, Dhen fenunee Raees Nasheed uraalaigen gendhiya than!\nއިވުނީ ބާރު ގޮވުމެއްގެ އަޑު، ދެން ފެނުނީ ރައީސް ނަޝީދު އުރާލައިގެން ގެންދިޔަ ތަން\nމުހައްމަދު މުޒައްޔިން ނާޒިމް 07 May 2021, 00:23\nރައީސް ނަޝީދަށް އަމާޒުކޮށް އަމާޒުކޮށް ހަމަލާދިން ސަރަހައްދު އަދި ހަމަލާ ދިނުމަށް ބޭނުން ކުރި ކަމަށް ބެލެވޭ ސައިކަލު ވެއްޓިފައި -- ސަން ފޮޓޯ/ މުޒައްޔިން ނާޒިމް\n"އެންމެ ފުރަތަމަ އަޑު އިވުނީ، ވަރަށް ބާރު ގަދަ އަޑެއް. ހީވީ ބޮޑު ގޭސްފުޅިއެއް ގޮވި އަޑެއްހެން. ދެން ފެނުނީ ރައީސް ނަޝީދު އުރާލައިގެން ގެންދިޔަތަން،" މިއީ ރައީސް ނަޝީދު ދިރިއުޅުއްވާ ކެނެރީގޭ ކައިރީގައި އެއްޗެއް ގޮއްވާލި ހާދިސާގައި އެތާ ކައިރީ ހުރި ސީކްރެޓް ރެސިޕީ ރެސްޓޯރެންޓު ތެރޭ ހުރި މީހަކަށް ފެނުނު ގޮތެވެ.\nއެ އަޑު މާވެޔޮ މަގު ކައިރީ ތިބި މީހުންގެ ކަންފަތައްވެސް އިވުނެވެ. އެއީ އެހާވެސް ބާރު ގަދަ އަޑެކެވެ.\nސީކްރެޓް ރެސިޕީގައި އިން މަންޒަރު ދުށް މީހާ "ސަން"އަށް ކިޔައި ދިން ގޮތުގައި އެ އަޑު އިވިގެން ބެލިއިރު ރައީސް ނަޝިދުގެ ކާރުކޮޅު ކެނެރީގެ ހުންނަ މަގު ކަންމައްޗަށް ވާ ގޮތަށް މަޖީދީ މަގުގައި އޮތެވެ.\nއޭނާ ބުނި ގޮތުގައި އެމަނިކުފާނުގެ ކާރު ކައިރީ ވަރަށް ބޯ ދުން އަރަމުން ދިޔަތަން އޭނާއަށް ފެނުނެވެ. ދެން ފެނުނީ ރައީސް ނަޝީދު އުރާލައިގެން ކާރަކަށް އަރުވައިގެން ގެންދިޔަ މަންޒަރު ކަމަށް އޭނާ ބުންޏެވެ.\n"އުރާލައިގެން ގެންދިޔައީ ރައީސް ނަޝީދުގެ ބޮޑީގާޑެއް. ރައީސް ނަޝީދު ލައިގެން ހުރީ ހުދު ކުލައިގެ ގަމީހެއް،" މަންޒަރު އިތުރަށް ކިޔައި ދެމުން އޭނާ ބުންޏެވެ.\nއެނާ ބުނީ، އެއީ ވަރަށް ބާރު ބިރުވެރި އަޑެއް ކަމަށެވެ. އޭނާއަށް ވެސް ސިހި ވީއެއް ނުވީއެއް ނޭނގި ހުރެވުނެވެ. ދެން މުޅި އެ ސަރަހައްދު ކުޑަ ވަގުތުކޮޅެއް ތެރޭ އާންމުން އެއްވާން ފެށި އެވެ.\n"ސަން"ގެ ނޫސްވެރިން އެ ސަރަހައްދު ދިޔަ އިރު، ޒަހަމްވި އެކަކު އެމްބިއުލާންސަށް އަރުވައިގެން ގެންދަނީ އެވެ. އޭރު އެމްބިއުލާންސަށް އެރުވީ، އެމަނިކުފާނުގެ ބޯޑީގާޑެކެވެ.\nމަންޒަރު ކަރިން ބަލާލަން ފުރުސަތު ލިބުނު އިރު، ބެލެވޭ ގޮތުގައި ގޮއްވާލައާފައިވަނީ އެމަނިކުފާނު ކާރު ޕާކްކޮށްފައި އޮތް ތަނާ އިންވެގެން ހުރި އޮތް ވޭވް ނޫކުލައިގެ ސައިކަލެކެވެ.އެ ސަރަހައްދުގައި އޭރު ތިބި ބައެއް އެހެން މަންޒަރުދުށް މީހުންގެ ވާހަކަތަކުންވެސް ގޮއްވާލާފައިވަނީ އެ ސައިކަލުގައިކަމަށް ބާރު ދެއެވެ.\nގޮއްވާލި ކަމަށް ބެލެވޭ ސައިކަލު: އެ ސައިކަލު ހުރީ ރައީސް ނަޝީދުގެ ގެކޮޅު ހުންނަ ގޯޅިގަނޑު ކަންމަތީ -- ސަން ފޮޓޯ\nސައިކަލް ހުރީ، ނަޝީދުގެ ގެކޮޅު ގ. ކެނެރީގޭ ގޯޅިން މަޖީދީމަގާވީ ކަންމަތީގަ އެވެ. ރައީސް ނަޝީދުގެ ކާރު ޕާކްކޮށްފައި އޮތީ އެ ސައިކަލާ މާ ދުރު ނޫން ހިސާބެއްގަ އެވެ.\nއެ ސަރަހައްދަށް ދިޔަ އިރުވެސް އެ ސައިކަލުގެ އެތަނަށް އޮތީ ވެއްޓިފަ އެވެ. އޭގެ އެކި އެކި ބައިތަށް ފަސް ވަރަކަށް ފޫޓު ދުރަށް ވިއްސައިގެން ގޮސްފައިވެ އެވެ. އަދި ސައިކަލާ ވަރަށް ކައިރީގައި ރައީސް ނަޝީދު އަރުއްވާ ޒާތުގެ ފައިވާނުގެ ދެކިބަވެސް އޮތެވެ.\nކސައިކަލުގެ އެކޮ ބައިތައް ބުރައިގެން ގޮސްފައި -- ސަން ފޮޓޯ\nރައީސް ނަޝިދަށް ލިބުނު ޒަހަމްތަކަށް އެމަނިކުފާނަށް މިހާރު ދަނީ އޭޑީކޭ ހޮސްޕިޓަލުގައި ފަރުވާދެމުންނެެވެ. އެހޮސްޕިޓަލުން ބުނީ ރައީސް ނަޝީދުގެ ހަށިކޮޅަށް އެކިވަރުގެ އަނިޔާ ލިބިފައިވާ ކަމަށައި އެމަނިކުުފާނަށް ފަރުވާ ދިނުމަށް ހޮސްޕިޓަލުގެ މަލްޓި ސްޕެޝަލިސްޓުންގެ ޓީމަކުން ހަރަކާތްތެރިވަމުންދާ ކަމަށެވެ.\nރައީސް ނަޝީދަށް އަމާޒުކޮށް ދިން ހަމަލާ އެކި ފަރާތްތަކުން ދަނީ ކުއްވެރި ކުރަމުނެނެވެ. އެގޮތުން ރައީސް އިބްރާހިމް މުހައްމަދު ސޯލިހާއި ރައީސް ނަޝީދުގެ އިންތިހާބީ ނައިބު ރައީސް އަދި ކުރީގެ ރައީސް ޑރ. ވަހީދު ހަސަން މަނިކުގެ އިތުރުން ކުރީގެ ރައީސް މައުމޫން އަބްދުލްގައްޔޫމްވެސް ވަނީ އެ ހަމަލާ ކުއްވެރިކޮށްފަ އެވެ. އަދި މި ސަރުކާރުގެ މިނިސްޓަރުންނާއި އިދިކޮޅު ފަރާތްތަކުންވެސް އެ ހަމަލާ ވަނީ ކުއްވެރިކޮށްފަ އެވެ. އިދިކޮޅު ފަރާތްތަކާއި ބޭރު ގައުމުތަކުގެ ވެރިންވެސް ގެންދަވަނީ އެ ހަމަލާ ކުށްވެރި ކުރަމުންނެވެ.


Jaishankar London ah\nއިންޑިއާގެ އެކްސްޓާނަލް އެފެއާޒް މިނިސްޓަރު ސުބްރަމާނިޔަމް ޖައިޝަންކަރު: ލަންޑަނަށް ވަޑައިގެން ކޮވިޑް އަދި މޫސުމާ ބެހޭ ގޮތުން މަޝްވަރާކުރައްވާނެ\nއިންޑިއާގެ އެކްސްޓާނަލް އެފެއާޒް މިނިސްޓަރު ސުބްރަމާނިޔަމް ޖައިޝަންކަރު ހޯމަދުވަހު ލަންޑަނަށް ވަޑައިގަންނަވަނީ އެވެ. ވަޒީރު ލަންޑަނަށް ވަޑައިގަންނަވާ ބޫނުންފުޅެއް ކަމަށް އެނގިފައި ވަނީ ޖީ7 މިނިސްޓަރުންގެ ބައްދަލުވުމެއްގައި ބައިވެރިވެ ވަޑައިގަތުމެވެ.\nވަޒީރުންގެ ބައްދަލުކުރެއްމަށް އޮތް އެންމެ ސީރިއަސް މައުލޫއަކީ ކޮވިޑްގެ ހާލަތުގައި ދުނިޔެ އެކަތިގަނޑަށްވުމެވެ. ބަލިން އަރައިގަތުމަށް އަތުގުޅާލައިގެން ވަސީލަތްތައް މެދުނުކެނޑި ހިއްސާކުރެވޭ ނިޒާމެއް ގާއިމުކުރުމެވެ.\nއިންޑިއާއަށް މިވަގުތު ދިމާވެފައި އޮތް ކޮވިޑްގެ ދަތިކަމުގައި އަދި އެއަށް ފަހު ވެސް އިގުތިސޯދު ކޮޅަށް ޖެހުމުގަައި ދިމާވެދާނެ ދަތިތަކަށް ވެސް ޖައިޝަންކަރު އަލިއަޅުއްވާލައްވާނެ އެވެ. އިންޑިއާއަށް ބޭރުން އެހީ ޕަންޕްކުރެވޭނެ މެކޭނިޒަމަކާ ބެހޭ ގޮތުން ވެސް ވަޒީރު ދެތިން ބަހެއް ވިދާޅުވާނެ ކަމަށް ބެލެވެ އެވެ.\nޖައިޝަންކަރުގެ ދަތުރުފުޅުގައި އިނގިރޭސި ފޮރިން މިނިސްޓަރު ޑޮމިނިކް ރާބް އާއި އޮސްޓްރޭލިއާގެ ފޮރިން މިނިސްޓަރު މެރީޒް ޕޭން އަދި ފްރާންސްގެ ފޮރިން މިނިސްޓަރު ޖޯ އީވް ލިޑްރިއާންއާ ބައްދަލުކުރައްވާނެ އެވެ.\nވަޒީރުންގެ ބައްދަލުމަށް ދެން މައްސަލައަކީ މޫސުމީ ބަދަލުތަކެވެ. ދުނިޔެއިން ކާބަންޑައިއޮކްސައިޑް މަދުކޮށް އިންސާނުންގެ އަމަލުތަކުން އަދި ސިނާއީ މަސައްކަތްތެރިކަމުގެ ސަބަބުން ޖައްވަށް އަރައިގެންދާ ވިހަ ގޭސްތަކުން ދުރުވުމަށް އެޅީދާނެ ފިޔަވަޅުތަކާ ބެހޭ ގޮތުން ވެސް މަޝްވަރާކުރައްވާނެ އެވެ.\nއިންޑިއާ އިނގިރޭސިވިލާތް ގްރޫޕް އޮފް ސެވަން\nޔޫކޭ-އިންޑިއާ އެމްބެސެޑަރު ހާޒިރު ކޮށްފި